ދުރުގާވުން ހިތް ނޭދޭ! (ނަވާރަވަނަ ބައި) – Dhen.mv\nދުރުގާވުން ހިތް ނޭދޭ! (ނަވާރަވަނަ ބައި)\nއަޒްކީ July 4, 2021 - 9:56 pm\nތެޅިތެޅި އޮތް ހިތަކާ އެކު ތާޝާ މަޑުމަޑުން ފަހަތް ބަލައިލިއެވެ. އެވަގުތު ސިހުނު ވަރުން ތާޝާގެ ދެލޯ ބޮޑުވެ މީހާ ގައިގައި ރޫރު އަޅައިގަތެވެ. ކުރިމަތީގައި ފެންނަން އެހެރީ އޭނާއަށް ފެންނަ ބިރުވެރި މީހާއެވެ. ހުރިތަނުން ގުޑިލާން ވެސް ނުކެރިފައި ހުއްޓާ އެމީހާ ތާޝާއާ ދިމާލަށް އަންނަން ފެށިއެވެ. ފަހަތަށް ފިޔަވަޅެއް އަޅައިލަމުން ދުއްވައިގަންނަން އުޅުނު ވަގުތު ހުޝިޔާރުކަމާ އެކު އެ މީހަކު އައިސް ފުރަގަހުން ތާޝާގެ މެދުހަށީގައި ބެއްދިއެވެ. ތާޝާ ހަޅޭއްލަވައިގަންނަން އަނގަހުޅުވައިލުމާ އެކު ފޮތިގަނޑަކުން ތާޝާގެ އަނގަ ބަންދުކޮށްލިއެވެ. އެހިނދު ތާޝާ ގައިން ޚަބަރުހުސްވެ އެމީހާގެ އަތްމައްޗަށް ދެމުނެވެ.\nއެސްފިޔަތައް ތަޅުވައިލަމުން ތާޝާ ދެ ލޯ ހުޅުވައިލިއެވެ. ފުރަތަމަ ވެސް ލޮލުގައި އަޅައިގަތީ އުޑުމަތީގައި ފިޔަޖަހަމުން ދިޔަ ރީތި ތަރިތަކެވެ. ހިމޭންކަން ވެރިވެފައިވާ އެ މުޅި ހިސާބުން ވެސް އިވެމުން ދިޔައީ ފެންއަރުވާ ވަޑާމުން ފެން އޮހޭ ހިތްގައިމު އަޑެވެ. އެހެނަސް އެއިން އެއްވެސް ކަމަކުން ތާޝާގެ ހިތަށް ހިތްހަމަޖެހުމެއް ނުލިބުނެވެ. ހިތަށް ވެރިވެފައިވާ ބިރުވެރިކަން އެއަށް ވުރެ ބޮޑެވެ. ގައިން ހޭ ހުސްވުމުގެ ކުރިން އޭނާއަށް ދިމާވި ކަންތައް ރަނގަޅަށް ހަނދާން އެބަހުއްޓެވެ. އޮވެވުނީ ހަރު ތަނެއްގައިކަން އިހުސާސްވި ހިނދު ފުންމައިގެން ތެދުވެ ބަލައިލެވުނެވެ. ތާޝާއަށް އޮވެވުނީ ބަގީޗާގައި ހުރި ހިލަގޮނޑިއެއްގެ މަތީގައެވެ. ލެވެމުން ދިޔަ ފުން ނޭވާތަކާ އެކު ކޮޅުކޮޅަށް ބެލެން ފެށުނެވެ. ނަމަވެސް މިހާރު އެ ބިރުވެރި މީހާ އެއްވެސް ދިމާލަކުން ފެންނާކަށް ނެތެވެ. ތާޝާ އިންތަނުން ފުންމައިގެން ތެދުވެ ދުވަމުން ގޮސް ގެއަށް ވަނެވެ. ގޭގެ ބޮޑު ދޮރު ލައްޕަން ވެސް ނޫޅެ ސިޑިން ވެސް ދުވަމުން ކަހަލަ ގޮތަކަށް މައްޗަށް އެރީ ހިތަށް ވެރިވެފައިވާ ބިރުވެރިކަމެއްގެ ސަބަބުންނެވެ.\nތާޝާގެ ހިތަށް ކުޑަވެސް ހިތްހަމަޖެހުމެއް ލިބުނީ ކޮޓަރިއަށް ވަދެ ދޮރުލައްޕައިލެވުމުންނެވެ. ފުން ނޭވާތަކެއް ދޫކުރަމުން ދޮރުގައި ލައްވެލަމުން ތާޝާއަށް ގަޑިއަށް ބަލައިލެވުނެވެ. ފަތިހު ހަތަރެއް ޖަހަން ގާތް ވަނީއެވެ. އޭނާ ކޮޓަރިން ނިކުތް އިރު ބާރަ ނުޖަހައެވެ. އެ ހުރިހާ އިރު އޭނާއަށް އޮވެވުނީ އެ ހިލަގޮނޑި މަތީގައި ހެއްޔެވެ؟ އެ މީހާ އޭނާ އެ ހިލަ ގޮނޑި މަތީގައި ބާއްވައިފައި ދިޔައީ ހެއްޔެވެ؟ ނޫނީ އޭނާއަށް ގޮތެއް ހެދީ ހެއްޔެވެ؟ ހިތަށް އައިސް ވަން ބިރުވެރި ސުވާލާ އެކު ތާޝާ އަވަސް އަވަހަށް ކޮޓަރީގެ ލައިޓުތައް ޖެއްސިއެވެ. ލޯގަނޑުން ބަލަމުން ގައިގެ އެތަން މިތަން ހޯދަމުން ދިޔައިރު ތާޝާއަށް ގިސްލެވެން ފެށިއްޖެއެވެ.\nއެނދުގައި ނިދާފައި އޮތް ޖީނާއަށް ހޭލެވުނީ ތާޝާގެ ގިސްލުމުގެ އަޑުއިވިފައެވެ. ކޮޓަރީގައި ދިއްލައިފައިވާ ގަދަ އަލީގެ ސަބަބުން ރަނގަޅަށް ލޯ ހުޅުވެން އިރުކޮޅެއް ނެގިއެވެ. ލޯގަނޑުކައިރީގައި ހަރަކާތްތެރިވަމުން ދިޔަ ތާޝާ ފެނި ޖީނާއަށް ހައިރާންކަމެއް ލިބުނެވެ.\n" ތާޝާ މިގަޑީގަ ކީއް ތިކުރަނީ؟" އޮތްތަނުން ތެދުވަމުން ޖީނާ އަހައިލިއެވެ. އަޑުގައި ވަނީ ނިދީގެ ބަރުހެލިކަމެވެ. ތާޝާ ރޮނީކަން އެނގުނު ހިނދު ޖީނާ އަވަސް އަވަހަށް ތެދުވެގެން ގޮސް ތާޝާގެ ގާތުގައި ހުއްޓުނެވެ.\n" ކިހިނެއްވީ ތާޝާ..؟؟. ކޯއްޗެއް ތިހޯދަނީ..؟؟ ހުވަފެނެއް ފެނުނީތަ؟؟" ޖީނާ އަހައިލިއެވެ.\n" ޖީން..އަޅެ ބަލާބަލަ އަހަރެން ހަށިގަނޑުގަ އެމީހާ އަތްލި ކަމުގެ އެއްވެސް ނިޝާނެއް ހުރިތޯ؟" ތާޝާ ގިސްލަމުން ބުންޏެވެ. ޖީނާގެ ނިތަށް ރޫ ގިނަވެގެން ދިޔައެވެ. ތާޝާ ދެއްކި ވާހަކައިން އޭނާ ވެސް ހާސްވެއްޖެއެވެ. އައިސްފައި ހުރި ނިދި ވެސް މުޅިން ފިލައިފިއެވެ.\n" ހަމަޖެހިބަލަ ތާޝާ!! ކާކު؟ ކާކުތަ ތާޝާ ގަޔަށް އަތްލީ؟" ދެ ފަރާތުން ތާޝާގެ ދެކޮނޑުގައި ހިފައި ކުޑަކޮށް ތަޅުވައިލަމުން ޖީނާ އަހައިލިއެވެ. އެހިނދު ތާޝާ ޖީނާ ގައިގައި ބައްދައިގަންނަމުން އަޑުން އަޑު ނަގާ ރޯން ފެށިއެވެ. އެކަމުން ޖީނާއަށް ލިބުނީ އިތުރު ހާސްކަމެކެވެ. ތާޝާ ހަމައަކަށް އަޅުވާން މަސައްކަތް ކުރަމުން ޖީނާ ތާޝާ ގޮވައިގެން ގޮސް އެނދުގައި ބޭންދިއެވެ.\n" ތާޝާ ޕްލީޒް ހުއްޓާލަބަލަ!! ބުނެބަލަ ވީގޮތެއް! " އޯގާތެރިކަމާ އެކު ތާޝާގެ ދެލޯ ފޮހެދޭން މަސައްކަތް ކުރުމުން ޖީނާ އަހައިލިއެވެ. އެހެން ނަމަވެސް ތާޝާއަށް ވާހަކަ ދައްކާނެ ހިތްވަރެއް ނުލިބުނެވެ. ޖީނާއަށް ލިބެމުން ދިޔަ ހާސްކަން ފަހަރަކަށް ވުރެ ފަހަރެއް ދިޔައީ އިތުރުވަމުންނެވެ. ތާޝާގެ ފަރާތުން އެދެވޭ ޖަވާބެއް ނުލިބުމުން ޖީނާއަށް މަޖުބޫރުވީ އަންފޫޒާއަށް ގޮވައި ގެނައުމަށެވެ. އަނީކަށް ވެސް ގުޅީ އިތުރު ގޮތެއް ނެތިގެންނެވެ. ހިނދުކޮޅެއްގެ ތެރޭގައި އަނީކާއި އަންފޫޒާ ތިބީ ޖީނާގެ ކޮޓަރީގައެވެ. ތާޝާ ރޯވަރުން އެމީހުން ވެސް ތިބީ ހާސްވެ ކަންބޮޑުވެފައެވެ.\n" ހެޔޮނުވާނެ ތާޝާ ހުއްޓާލާފަ ވީގޮތެއް ބުނެބަލަ.. ހުވަފެނެއް ފެނުނީތަ؟ " ޖީނާ އަހައިލިއެވެ. އެހެން އަހައިލިއިރު ވެސް ހުވަފެނެއް ފެނިގެން ތާޝާ އެ ވަރަށް ނުރޯނެކަން ޖީނާއަށް އެނގެއެވެ. ކުއްލިއަކަށް ޖީނާގެ ހަނދާނަށް އައީ ތާޝާއަށް ފެންނަ ބިރުވެރި މީހާއެވެ.\n" ތާޝާ!! އެއްކަލަ މީހާގެ އުނދަގުލެއްވީތަ... ބިރުވެރި މީހާ ފެނުނީތަ؟" ޖީނާ އަހައިލިއެވެ. އަންފޫޒާއާއި އަނީކް ވެސް ތާޝާއަށް ބަލައިލީ ތާޝާގެ ޖަވާބަށް އިންތިޒާރު ކުރާ ފަދައަކުންނެވެ. ވަގުތުން ތާޝާ ބޯޖަހައިލިއެވެ. އެހެން ނަމަވެސް ތާޝާގެ ރުއިންވީ އިތުރެވެ.\n" އެމީހާ ތާޝާއަށް ކަމެއް ކުރީތަ؟ ކިހިނެއް އެމީހާ މިތަނަށް ވަނީ؟" އަނީކް އަހައިލިއެވެ. ތާޝާގެ ހާލަތު ފެނި އަނީކަށް ލިބިފައިވި ނުތަނަވަސްކަން ރުޅިއަށް ބަދަލުވެގެން ދިޔައީ އެ ބިރުވެރިމީހާގެ ނަން އަޑުއިވިފައެވެ. އެމީހަކީ ކާކުކަން އެނގިއްޖެ ނަމަ އެމީހެއްގެ ދުވަސް ދުއްވައިލާނީ އަނީކްގެ ދެ އަތުންނެވެ. ދާނިޔާލް ތާޝާއާ އެކު އަނީކް ފޮނުވީ އޭނާއަށް ވަރަށް އިތުބާރުކޮށްފައެވެ. ނަމަވެސް ތާޝާ ރައްކާތެރިކުރުމުގައި އޭނާ މިވަނީ ވަރަށް ބޮޑަށް ފެއިލް ވެފައެވެ. އަނީކް އަމިއްލަ ނަފްސަށް ރުޅި އާދެވުނެވެ. ތާޝާއާ މެދުގައި އެފަދަ ގޮތަކަށް ކަންތައް ވާއިރު ވެސް އޭނާއަށް ކުރެވޭނެ ކަމެއް ނެތީމައެވެ.\nކަންތައް ވީގޮތް ތާޝާއަށް ކިޔައިދެވުނީ ވަރަށް ހިތްވަރުންނެވެ. ގިސްލަމުން ރޮވޭ ހާލުގައެވެ. އެމީހަކު ތާޝާ ގަޔަށް އަތްލިކަން އެނގުމުން އަނީކް ރުޅި އައިސްގެން ފަޅައިގެން ދާވަރުވިއެވެ. ޖީނާ ތާޝާ ގައިގައި ބައްދައިލީ އެވަގުތު ތާޝާގެ އިހުސާސްތައް ހުންނާނެ ގޮތް އެނގޭތީއެވެ. ފިރިހެނަކު އަންހެނެއްގެ ނުރުހުމުގައި އޭނާގެ ގަޔަށް އަތްލުމަކީ އެއްވެސް އަންހެނަކަށް ބަރުދާސްތު ކުރެވޭނެ ކަމެއް ނޫނެވެ. ކަމުގެ ބޮޑުކަން އަންފޫޒާއަށް އިހުސާސްވެ ވަގުތުން ދާނިޔާލްގެ ފޯނަށް ގުޅިއެވެ. އެފޯނު ނިއްވައިލައިފައި އޮތުމުން އަންސޫދާގެ ފޯނަށްވެސް ގުޅިއެވެ. އެހެން ނަމަވެސް ދެ ފޯނު ވެސް އޮތީ ނިއްވައިލައިފައެވެ. އެންމެ ފަހުން އޮންލައިންވެފައިވާ ގަޑި ބަލައިލިއިރު އިނީ އޮތީ ދެ ދުވަސްކުރިން އޮންލައިންވި ކަމަށެވެ. އަންފޫޒާ ދެން ގުޅީ ފުލުހުންނަށެވެ.\n" ކިހިނެއްވެގެންތަ މިއުޅެނީ؟" ދޮރުމަތިން އިވުނު އަޑާ އެކު އެންމެނަށް އެ ދިމާލަށް ބަލައިލެވުނެވެ. ދޮރުމަތީގައި ހުރި ޝާނާގެ މޫނުމަތިން ފެންނަނީ ހައިރާންކަމެވެ. ނިދީގެ ކުޑަވެސް އަސަރެއް އެދެލޮލުން ފެންނާކަށް ނެތެވެ.\n" ތާޝާ ރޯ އަޑުއިވޭތީ މިއައީ... ކިހިނެއްވެގެންތަ މިއުޅެނީ؟" ކޮޓަރި ތެރެއަށް ވަންނަމުން ޝާނާ އަނެއްކާ ވެސް އަހައިލިއެވެ. ޝާނާއަށް ވެގެން އުޅޭގޮތް ކިޔައިދިނީ އަންފޫޒާއެވެ. ޝާނާގެ މޫނުމަތިން ވަކި އަސަރެއް ނުފެނެއެވެ.\n" ތާޝާވެސް ތީ ކުޑަކުއްޖެއްތަ އެގަޑީގަ އެކަނި އެތަނަށް ނިކުންނަން.. އެބަ އެނގޭ ދޯ ކޮންމެވެސް މީހަކު ތާޝާއަށް ފާރަލާކަން.." ޝާނާ އެހެން ބުނީ ހިތްހަމަނުޖެހިފައެވެ.\n" ދޮންތާ ޕްލީޒް.. " ޖީނާގެ ކޮނޑުގައި ބޯ އަޅައިގެން އޮތް ތާޝާގެ ބޮލުގައި ފިރުމަމުން އޭނާ ބުންޏެވެ.\n" ކޮބާތަ ޝާމިން؟ އެސޮރު ކައިރީ ބުނެބަލަ ގޮސް ގޭގެ ސެކިއުރިޓީ ސިސްޓަމް ރަނގަޅުތޯ ބަލާށޭ... ކެމެރާތައް ވެސް ޗެކް ކުރަން ބުނާތި.. އެމީހަކު މިގެއަށް ވަންނަގޮތެއް ބަލަން ޖެހޭނެއްނު..." އަންފޫޒާ ޝާނާ ގާތުގައި ބުންޏެވެ.\n" ޝާމިން މިރޭ ނިދީ އޭނާގެ މަންމަމެން ގޭގައި.. މަންމަ ބަލިވެގެން އޭނަ އެކޮޅުގަ މަޑުކުރީ.." ޝާނާއަށް މިފަހަރުވެސް މަޖުބޫރުވީ ދޮގު ހެދުމަށެވެ. ހެނދުނު ދިޔަގޮތަށް އަދިވެސް ޝާމިން ގެއަށް ނާންނަ ވާހަކަ ބުނާނީ ވެސް ކިހިނެއް ހެއްޔެވެ.؟ އެވަގުތު ޖީނާގެ ހިތުގައި ސުވާލުތަކެއް އުފެދުނު ނަމަވެސް އޭނާ ފާޅެއް ނުކުރިއެވެ. މަސްލަހަތަށް ޓަކައެވެ. ފަތިސް ނަމާދު ބަންގީގެ އަޑުއިވުނީ ވެސް އެމީހުން ކޮޓަރީގައި ތިއްބައެވެ.\n" ދެން އެންމެން ދާންވީނު ކޮޓަރިއަށް... އަހަރެން ނަމާދުކޮށްގެން ތާޝާ ގޮވައިގެން ތިރިއަށް ދާނަން... މިހާރު ފުލުހުން ވެސް އަންނަން އުޅޭނެ..." ޖީނާ ބުންޏެވެ. އެންމެ ފުރަތަމަ ވެސް އެތަނުން ނިކުތީ ޝާނާއެވެ. ތާޝާ އެންމެންގެ ސަމާލުކަން ހޯދަން އުޅެނީއޭ ހީވެ ތާޝާދެކެ ކުރިއަށްވުރެ ބޮޑަށް ފޫހިވިއެވެ. އަނީކް ނިކުންނަމުން އަދިވެސް އެއް ފަހަރު ތާޝާއަށް ބަލައިލިއެވެ. އަދިވެސް ކޮންމެވެސް ވަރަކަށް ގިސްލެވެމުން ދިޔަ ތާޝާ ފެނުނު ހިނދު އަނީކް ދެރަވެ އަމިއްލަ ނަފްސު ދެކެ ރުޅި އާދެވުނީ ތާޝާއަށް ޓަކައި ކޮށްދެވޭނެ އެއްވެސް ކަމެއް ނެތީމައެވެ.\nފަތިސް ނަމާދުކޮށްގެން އައިސް އައިސީޔޫގެ ކުރިމަތީގައި މަޑުކޮށްލުމާ އެކު އިވުނީ ރާއިފްގެ ނަން ގޮވައިލި އަޑެވެ. އެވަގުތު ޒިދާނާއި މާދިހުގެ ހިތުގެ ހިނގުން އަވަސްވެލިއެވެ. ލިބޭނެ ޚަބަރަކަށް ތައްޔާރުވެގެން ތިބި ނަމަވެސް ދެމީހުންގެ ހިތަށް ވެސް ވެރިވެފައި ވަނީ ނުތަނަވަސް ކަމެވެ. މާދިހުގެ ގާތުގައި އިށީންނަން ބުނުމަށް ފަހު އެތެރެއަށް ވަނީ ޒިދާނެވެ. ޑޮކްޓަރު ދިން ޚަބަރާ އެކު ޒިދާނަށް ހުރިހާ ދަތްތަކެއް ފެންނަ ވަރަށް ހިނިތުންވެލެވުނެވެ. ދުލުން ތަޙްމީދުގެ ކަލިމަ ކިޔައިލެވުނީ ކިތައް ފަހަރުކަމެއް ވެސް ނޭނގުނެވެ.\n" ރާއިފް އިޒް އައުޓް އޮފް ކޯމާ.. ހަމަ ﷲގެ ކުޅަދުންވަންތަކަން... އަދި ތިބޭފުޅުންގެ ހެޔޮ ދުޢާގެ ސަބަބުން... އެކަމަކު އަދިވެސް ލޭ ނުލިބޭތީ އަނެއްކާވެސް ކޯމާއަކަށް ދިއުމުގެ ފުރުސަތު ބޮޑު... އެހެންކަމުން ވީހާވެސް އަވަހަކަށް ލޭ ލިބޭތޯ ބައްލަވާ.." ޑޮކްޓަރު ބުންޏެވެ. ރާއިފް ދެކިލަން ޒިދާން އެތެރެއަށް ވަނީ ޑޮކްޓަރު ހުއްދަ ހޯދުމަށް ފަހުގައެވެ. ލިބުނު ވަގުތުގައި އޭނާ ބޭނުންވީ ރާއިފްގެ ކިބައިން މައާފަށް އެދުމަށެވެ. އޭނާ ކުށެއް ނުކުރި ނަމަވެސް ރާއިފަށް ހީވާ ގޮތުގައި ޒިދާން ކުށްވެރިއެވެ. އެހެންކަމުން ރާއިފްގެ ހިތް ހަލާލު ހޯދަން ޒިދާން ބޭނުންވެއެވެ. މާދަމާ ކަންތައް ވާނީ ކިހިނެއް ކަމެއް އެއްވެސް މީހަކަށް ނޭނގޭތީއެވެ. ރާއިފް ނިންދަވައިފައި އޮތުމުން ޒިދާން މާޔޫސްވިއެވެ. އެހެން ނަމަވެސް އޭނާގެ ހިތުގެ ހާލު ނިދާފައި އޮތް ރާއިފްގެ ކުރިމަތީގައި ބަންޑުންކޮށްލިއެވެ. ފޯނު ހިފައިގެން ޒިދާން ނިކުންނަން ޖެހުނީ ބައްދަލުކުރަން އޭނާއަށް ލިބިފައިވި ވަގުތު ހަމަވުމުންނެވެ.\nނިކުމެވުމާ އެކު ލިބުނު އުފާވެރި ޚަބަރު ޒިދާން މާދިހާ ހިއްސާކުރިއެވެ. މާދިހު ވެސް ރާއިފަށް ދިނީ އެހާމެ އުފާވެރި ޚަބަރެކެވެ. ލޭ ލިބޭނެ ގޮތެއް ހަމަޖެހުނީއެވެ. ނަމަވެސް އެކަން ވާން އޮތީ އެހެން ހޮސްޕިޓަލަކަށް ބަދަލުކޮށްގެން ކަމުން ވީހާވެސް އަވަހަކަށް ރާއިފް އެހެން ހޮސްޕިޓަލަކަށް ބަދަލު ކުރެވުނެވެ. ލޭ އެޅުމަށް ފަހު މެންދުރުން އެނބުރިއިރު ރާއިފްގެ ހާލު ވެސް މަޑުމަޑުން ރަނގަޅުވާން ފެށިއެވެ. ޒިދާން ގެއަށް އައީ ދެނެވެ. ނިވިފައި އޮތް އޭނާގެ ފޯނު ޗާރޖަރަށް ޖެހުމަށް ފަހު ނަމާދުކޮށްލީ ގޭގައެވެ. ލޮލަށް ނިދިބަރުވެފައި ވީ ވަރުން ނަމާދު ވެސް ކޮށްލެވުނީ ކިރިޔާއެވެ. އެއަށް ފަހު އެނދުގައި ޖައްސާލުމާ އެކު ލަހެއްފަހެއް ވެސް ނެތި ޒިދާނަށް ނިދިއްޖެއެވެ.\nތާޝާއަށް ދިމާވި ކަންތަކަށްފަހު ގޭގެ ސެކިއުރިޓީ އިތުރަށް ވަރުގަދަ ކުރެވުނެވެ. ކެމެރާތަކުގެ ރެކޯޑިން ފެނުމުން އެންމެ ބޮޑު ހައިރާންކަމެއް ލިބުނީ އެމީހަކު ގެއަށް ވަނީ ސެކިއުރިޓީ ކޯޑު ޖަހައިގެން ކަމަށްވުމުންނެވެ. އެމީހާ ތާޝާއަށް ފެނުނު ވަގުތު ތާޝާ އުޅުނު ގޮތް ފެނުނު ކޮންމެ މީހަކު ދެރަވާނެކަން ގައިމެވެ.\nއެމީހާ އޭނާއަށް ކަމެއް ކުރިކަމަށް ހީކޮށް ތާޝާގެ ހިތަށް ވެރިވެފައި ބިރުވެރިކަން އެ ރެކޯޑިންގ ފެނުމުން ފިލައިގެން ދިޔައެވެ. ތާޝާ ޚަބަރުހުސްވި ވަގުތު އަތްމައްޗަށް އުފުލައިލައިގެން ގޮސް އެމީހާ ތާޝާ ބޭއްވީ އެތާ ހުރި ހިލަގޮނޑިއެއްގެ މަތީގައެވެ. އެއަށް ފަހު އެތައް އިރަކު އެމީހާ ތާޝާގެ ގާތުގައި ކުޑަކަކޫ ޖަހައިގެން އޭނާގެ މޫނަށް ބަލަހައްޓައިގެން އިނެވެ. ދެ ފަހަރަކު ތާޝާގެ މޫނުގައި ފިރުމާލިހެން ވެސް ހީވިއެވެ. އެމީހަކު އެތަނުން ތެދުވެގެން ގޮސް ގެއިން ނިކުތީ ތާޝާ ހޭއެރުމުގެ ކުޑައިރުކޮޅެއް ކުރިންނެވެ.\nއަންފޫޒާގެ އިތުރުން އަނީކް ވެސް އެތައް ފަހަރަކު ދާނިޔާލްއާއި އަންސޫދާގެ ފޯނަށް ގުޅޭތޯ މަސައްކަތްކުރިއެވެ. އެހެން ނަމަވެސް ދެމީހުންގެ ފޯނު ވެސް އޮންނަނީ ނިއްވައިލައިފައެވެ. އާންމުކޮށް އެމީހުން އެ ގޮތަށް ފޯނު ނިއްވައިލައިގެން އުޅޭނީ އެކުގައި ވަގުތު ހޭދަކުރުމަށް ތަންތަނަށް ދަތުރުގޮސް އުޅޭ ދުވަސްތަކުގައެވެ. އެއީ އެމީހުން އެކުގައި އެގޮތަށް ހޭދަކުރަން ލިބެނީ މަދު ދުވަސްކޮޅަކަށްވެފައި އެ ކުޑަ ވަގުތުކޮޅުގައި އެއްވެސް މީހެއްގެ އުނދަގުލެއް ވާން ބޭނުން ނުވާތީއެވެ. އެ ވެސް އެ ދެމީހުންގެ ގުޅުމުގެ ޚާއްސަ ކަންތައްތަކުގެ ތެރެއިން ކަމެކެވެ. އަންފޫޒާ ދާނިޔާލްއާއި އަންސޫދާގެ ފޯނަށް ވީހާ ވެސް އަވަހަށް ގުޅުމަށް ބުނެ މެސެޖެއް ފޮނުވައިލިއެވެ. ތާޝާއަށް ދިމާވެގެން އުޅޭ ކަންތައްތަކާ ހެދި އޭނާއަށް ވަނީ ބޮޑު ހާސްކަމެއް ލިބިފައެވެ. މީގެކުރިން ވެސް ތާޝާ ހަތަރު އަހަރުވަންދެން މާލޭގައި އޭނާ ކައިރީގައި އުޅުނުއިރު ވެސް އެފަދަ ކަމެއް ތާޝާއަށް މެދުވެރިވެފައެއް ނެތެވެ. އަންފޫޒާއާއި ޖީނާ އަދި އަނީކް ވާހަކަ ދައްކަން ތިބީ ސިޓިންރޫމްގައެވެ. ކާމޭޒު ކައިރީގައި ސެލަޑް ތައްޓެއް ކާންއިން ޝާނާއަށް ކޮންމެވެސް ވަރަކަށް އެމީހުން ދައްކަމުން ދިޔަ ވާހަކަތައް އިވެމުން ދިޔައެވެ.\n" ކޮބާ މިހާރު ތާޝާ؟" އަންފޫޒާ ސުވާލުކޮށްލި ޖީނާ ގާތުގައެވެ.\n" ނިދިފަ އޮތީ...." ޖީނާ ޖަވާބު ދިނެވެ.\n" ހަމަ އަޖައިބުވެއްޖެ!! ކިހިނެއްބާ އެމީހަކަށް މިގޭގެ ސެކިއުރިޓީ ކޯޑު އެނގުނީ؟" އަނީކަށް އަހައިލެވުނެވެ.\n" މިގޭ މީހަކު ޖެހިއިރު ބަލަން ވެސް ހުރެދާނެއްނު... ނޭނގެ ދެން ކީކޭ ބުނާނީ.. އެމީހަކު ކީއްވެބާ ތާޝާގެ ފަހަތުން އެ އުޅެނީ.. ތާޝާގެ ކިބައިން ކޮންކަމެއް ބޭނުންވެގެންބާ އެ އުޅެނީ... މިހެން މިބުނީ ތާޝާ ޚަބަރު ހުސްވެފައި އޮތްއިރު އޭނާއަށް ބޭނުން ކަމެއް ކުރުމުގެ ފުރުސަތު ލިބުނު... ނަމަވެސް އޭނަ ތާޝާއަށް އެއްވެސް ކަމެއް ނުކުރި..." އަންފޫޒާ ބުނި އެއްޗަކާ މެދު އެތާ ތިބި އެހެންމީހުންނަށް ވެސް އެއްބަސް ވެވުނެވެ. އެކަމާ ބެހޭ ގޮތުން އެތައް އިރަކު އެމީހުން ވާހަކަ ދައްކަން ތިބިއިރު ވެސް ޖީނާއަށް އޭނާގެ ހިތުގައިވާ ބަސް ބޭރު ކުރަން ނުކެރުނެވެ. އޭނާއަށް ބުނެވޭ އެންމެ އެއްޗަކުން ގޭގެ މަސްލަހަތު ގެއްލިދާނެތީއެވެ. އެހެން ނަމަވެސް ތާޝާގެ ރައްކާތެރިކަން އެދޭ ނަމަ ކޮންމެވެސް މީހަކާ އެ ވާހަކަތައް ހިއްސާކުރަން މަޖުބޫރެވެ.\nޒިދާނަށް ހޭލެވުނީ އިރުއޮއްސެން ގާތް ވެފައި ވަނިކޮށެވެ. އަސުރު ނަމާދު ނުކޮށް އޮވެވުމުން އެންމެ ފުރަތަމަ ވެސް ނަމާދުކޮށްލިއެވެ. އެއަށްފަހު މާދިހު ގެއަށް ފޮނުވައިލުމަށް ޓަކައި ހޮސްޕިޓަލަށް ދާން ތައްޔާރުވިއެވެ. ޗާޖަރަށް ޖަހައިފައިވާ ފޯނު ނެގިއެވެ. ނިވިފައިވާ ފޯނު ހުޅުވާލުމާ އެކު އެކިއެކި ނޯޓިފިކޭޝަން އަންނަން ފެށިއެވެ. އެންމެ ބޮޑު ހައިރާންކަމެއް ލިބުނީ ކޯލް އެލަރޓް އައުމުންނެވެ. ޖީނާ އެތައް ފަހަރަކު ގުޅައިފައި އޮތްތަން ފެނުމުން ކޮންމެވެސް ވަރެއްގެ ހާސްކަމެއް ޒިދާނަށް ލިބުނެވެ. އެނދުގައި އިށީންނަމުން ޖީނާއަށް ގުޅައިލިއެވެ. މާގިނައިރުތަކެއް ނުވަނިސް ޖީނާ ފޯނު ނަގައިފިއެވެ.\n" ޖީން ކިހިނެއްވީ ހާދަ ވަރަކަށް ގުޅާފަ... ކަމެއް ގޯސްވީތަ؟..." ޒިދާން އެހިއެވެ.\n" ފުރަތަމަ ބުނެބަލަ ރާއިފް ކިހިނެއްތަ؟" ޖީނާ އަހައިލިއެވެ. ރާއިފްގެ ހާލަތު ދިޔަގޮތް ޒިދާން ކިޔައިދިންއިރު ޖީނާއަށް ހުރެވުނީ ނޭވާ ހިފަހައްޓައިލައިގެންނެވެ. ނަމަވެސް މިހާރު ހާލު ރަނގަޅުކަން އެނގުމުން ﷲއަށް ޙަމްދުކޮށްލެވުނެވެ.\n" ދެން ބުނެބަލަ. ހަމަ ރާއިފްގެ ހާލު އަހަންތަ އެހާވަރަށް ގުޅީ؟" ޒިދާން އަހައިލިއެވެ.\n"ނޫން ޒިދާން.. ވަރަށް ބޮޑު ކަމެއް ވެގެން މިއުޅެނީ... " ޖީނާ ރޭގައި ހިނގި ހާދިސާ ޒިދާނަށް ކިޔައިދިނެވެ. ޒިދާން ބޭނުންވީ ވީހާ ވެސް އަވަހަކަށް ތާޝާއާ ބައްދަލުކުރުމަށެވެ. ބިރު ނުގަތުމަށާއި ކޮންމެ ގޮތެއް ހަދައިފައި ވެސް ތާޝާއަށް ހިމާޔަތްދޭން އޭނާ ހުރި ކަމަށް ބުނެ ތާޝާއަށް ޔަގީންކަން ދޭން ބޭނުންވިއެވެ. އެކަން ކުރި މީހެއް ދެކެ ޒިދާނަށް ރުޅި އާދެވުނީ އިންތިހާއަށެވެ. ބޭނުންވީ އެމީހަކު ހޯދައިގެން ގެނެސް އެމީހެއްގެ މޫނުމަތީގެ ހަންކޮޅު ދަމައިލުމަށެވެ. ތާޝާ ގަޔަށް އަތްލި އެ މީހާގެ އަތްބުރިކޮށްލުމަށެވެ. ތާޝާއަށް ބެލި އެމީހާގެ ދެލޯ ކޮނެލުމަށެވެ. ތާޝާ ކައިރިއަށް ދާހިތުން ޒިދާނަށް ހުރެވެނީއެއް ނޫނެވެ. ހޮސްޕިޓަލަށް ދާން ވެސް އޭނާއަށް މަޖުބޫރެވެ. އެވިސްނުމުގައި އިންދާ އެތަނަށް އައިސް ވަނީ ޒައިނާއެވެ. ޒިދާންގެ މޫނުމަތިން ފެނުނު ކުލަވަރުން ކިހިނެއްވީތޯ ޒައިނާ ސުވާލުކުރިއެވެ. ތާޝާއަށް ވެގެން އުޅޭ ޒިދާން ކިޔައިދިނުމުން ޒައިނާ ވެސް ތާޝާއަށް ޓަކައި ކަންބޮޑުވިއެވެ. ހަމައެވަގުތު އޭނާގެ ކޮއްކޮގެ އިހުސާސްތައް ހުންނާނެ ގޮތްވެސް ޒައިނާއަށް ދެނެގަނެވުނެވެ. ޒިދާން ތާޝާގެ ގާތަށް ދާން ބޭނުންވެފައި އިންނާނެވަރު ޒައިނާއަށް އިހުސާސް ކުރެވުނެވެ.\n" ކޮއްކޮ ދާންވީނު ތާޝާ ކައިރިއަށް..." ޒައިނާ ބުންޏެވެ.\n" ހޮސްޕިޓަލަށް ދާން ޖެހޭނެއްނު.. ދޮންތަބެ ވެސް ހުންނާނީ ނިދާލަން ބޭނުންވެފަ.. " ޒިދާން ބުންޏެވެ.\n" ނޫނޭ... ކޮއްކޮ އައި ފަހުން ރާއިފް ޕަރައިވެޓް ރޫމަކަށް ބަދަލުކުރީ.. އެކޮޓަރީގައި ހުރި ސޯފާގައި އޮވެ ދޮންތަބެ ވެސް ކުޑަކޮށް ނިދާލި... އެހެން ނޫނަސް ދޮންތަ ވެސް މިދަނީ ހޮސްޕިޓަލަށް ދާންވެގެން... ކޮއްކޮ ދޭ ތާޝާ ގާތަށް .. މިވަގުތު ތާޝާ ވެސް ކޮއްކޮއާ ބައްދަލުކުރަން ބޭނުންވާނެކަން ޔަގީން.." ޒައިނާ ހިނިތުންވެލަމުން ބުންޏެވެ.\nޒިދާން ވަގުތުން ޖީނާއާށް ގުޅިއެވެ. އެދުނީ ކުޑަވަގުތު ކޮޅަކަށް ނަމަވެސް އޭނާއާ ތާޝާ ބައްދަލުކުރެވޭނެ ގޮތެއް ހެދުމަށެވެ. ޖީނާ ވަރަށް ވިސްނަން ހުރެފައި ހަދަންވީ ގޮތް ޒިދާނަށް ކިޔައިދިނެވެ. އެގޮތް އެހާ ރައްކާތެރި ނޫން ނަމަވެސް ތާޝާއަށް ޓަކައި އެ ރިސްކު ނެގުމަށް ޒިދާން ތައްޔާރެވެ.\nއިރު އޮއްސުނު ވަގުތު ޝާނާ ގެއިން ނިކުތީ ޖިމަށް ދަނީ ކަމަށް ބުނެފައެވެ. އެހެން ނަމަވެސް މަގު މައްޗަށް ނިކުތުމަށް ފަހު ޝާނާގެ މިސްރާބު ހުރީ ޖިމަކާ ދިމާލަކަށް ނޫނެވެ. ރާއިފް އޮތް ހޮސްޕިޓަލެއް ޝާނާއަށް ހޯދުނީ ވަރަށް އުނދަގުލުންނެވެ. އޭނާ ރާއިފާ ބައްދަލުކުރަން އެދަނީ އެކަމަށް އެދި އޭނާގެ ހިތް އެދި ގޮވާވަރުންނެވެ. ރާއިފް އަމިއްލައަށް މަރުވަން މަސައްކަތްކުރިކަން އެނގުނު ހިސާބުން ޝާނާގެ ހިތަކަށް ހަމަޖެހުމެއް ނުލިބެއެވެ. ރޭގެ ނިދިން ވެސް އޭނާ މަހުރޫމް ކުރީ ރާއިފްގެ ހިޔާލުތަކެވެ. ރާއިފާ މެދު އޮތް ކަންބޮޑުވުމެއްގެ ސަބަބުންނެވެ. ޖީނާގެ ގާތުގައި އަހައިގެން ވެސް ރާއިފްގެ ހާލު އޮޅުން ފިލުވަން ޝާނާގެ ހިތަށް އެރިއެވެ. ނަމަވެސް އެކަމުން ވެސް ޖީނާ ނުބައި ހިޔެއް ކޮށްފާނެތީ އަމިއްލައަށް ރާއިފާ ބައްދަލުކުރަން ދިއުމަށް ނިންމީއެވެ.\nވިހިވަނަބައި އަވަހަށް އަޕް ކޮއްދީބަލަ ޕުލީޒް ޕުލީޒް


Guest house thakah IT adhi muaasalaathee eheetherikan foarukohdhinumah ooredoo ebbasvejje | Mihaaru\nގެސްޓްހައުސްތަކަށް އައިޓީ އަދި މުއާސަލާތީ އެހީތެރިކަން ފޯރުކޮށްދިނުމަށް އުރީދުން އެއްބަސްވެއްޖެ\nއުރީދޫން ގެސްޓްހައުސް މޯލްޑިވްސްއާއެކު އެއްބަސްވުމެއްގައި މިއަދު ސޮއިކުރަނީ.\n09 މާޗް 2017 - 13:13\nއެ އެއްބަސްވުމުގައި އުރީދޫގެ ފަރާތުން ސޮއިކުރެއްވީ ސީއީއޯ ވިކްރަމް ސިންހަ އެވެ. ގެސްޓްހައުސް މޯލްޑިވްސްގެ ފަރާތުން ސޮއިކުރެއްވީ ރައީސް އަހުމަދު ކަރަމް އެވެ.\nއެއްބަސްވުމެއްގައި ސޮއިކުރެއްވުމަށް ފަހު ސީއީއޯ ވިކްރަމް ވިދާޅުވީ ގެސްޓްހައުސްގެ ވިޔަފާރި މުޅި ރާއްޖެއަށް ފެތުރިފައިވާތީ އެ ވިޔަފާރި ކާމިޔާބުކަމާ އެކު ކުރިޔަށް ގެންދަން އެހީތެރިކަން ދޭން ޖެހޭ ކަމަށެވެ.\n"އަޅުގަނޑުމެންނަށް އެބަ ފެނޭ ވަރަށް ރަނގަޅު ވިޔަފާރި މޮޑެލްއަކަށް ބަދަލުވާތަން. ގެސްޓްހައުސްއެއް ކާމިޔާބު ކަމާއެކު ހިންގަން ވަރަށް ގިނަ ގޮތްގޮތުން އެހީތެރިކަން ބޭނުންވޭ،" އޭނާ ވިދާޅުވި އެވެ.\nވިކްރަމް ވިދާޅުވީ އެ ކުންފުނިން ގެސްޓްހައުސްތަކަށް އައިޓީ އަދި މުއާސަލާތީ އެހީތެރިކަން ދޭނީ އެންމެ ކުރިއަރާފައިވާ ކުންފުނިތަކާ ގުޅިގެން ކަމަށެވެ.\n"އަޅުގަނޑުމެން އެ އެހީތެރިކަން ފޯރުކޮށްދޭނީ އެ ފަރާތްތަކުގެ ބޭނުންތައް ދެނެގަނެގެން. އަދި އަޅުގަނޑުމެން އެ ހިދުމަތްތައް ފޯރުކޮށްދޭނީ ވަރަށް ހެޔޮއަގުގައި،" އޭނާ ވިދާޅުވި އެވެ.\nވިކްރަމް ވިދާޅުވީ ގެސްޓްހައުސްތަކަށް ހިދުމަތް ދިނުމަށް އަގުތައް މިހާރަށްވުރެ ހެޔޮކުރަން ނިންމާފައިވާ ކަމަށެވެ. އަދި އޭގެ ބޭނުމަކީ އެ ވިޔަފާރި ކާމިޔާބުކުރުމަށް އެހީތެރިވުން ކަމަށް ވެސް އޭނާ ވިދާޅުވި އެވެ.\nއެ އެސޯސިއޭޝަންގެ ރައީސް ކަރަމް ވިދާޅުވީ އުރީދޫއާ އެކު ވެވުނު އެއްބަސްވުމުގެ ދަށުން ގެސްޓްހައުސްތަކަށް ބޭނުންވާ މުއާސަލާތީ ހިދުމަތްތައް ވަރަށް ފުރިހަމަކަމާއެކު ފޯރުކޮށްދެވޭނެ ކަމަށެވެ. އަދި އޭގެ އިތުރުން އެހެނިހެން ހިދުމަތްތައް ވެސް ފުރިހަމަކޮށް ދިނުމަށް އެކި ފަރާތްތަކާއެކު މަސައްކަތްކުރާނެ ކަމަށް ވެސް އޭނާ ވިދާޅުވި އެވެ.\nޓޫރިޒަމް ގެސްޓް ހައުސް އުރީދޫ ޓެލެކޮމިއުނިކޭޝަން


ހިޖުރަވެރިންނާ ގުޅޭ އެއްބަސްވުމެއް އިންޑިޔާއާއި އިނގިރޭސިވިލާތާ ދެމެދު ޤާއިމުކޮށްފި ހިޖުރަވެރިންނާ ގުޅޭ އެއްބަސްވުމެއް އިންޑިޔާއާއި އިނގިރޭސިވިލާތާ ދެމެދު ޤާއިމުކޮށްފި\nހިޖުރަވެރިންނާ ގުޅޭ އެއްބަސްވުމެއް އިންޑިޔާއާއި އިނގިރޭސިވިލާތާ ދެމެދު ޤާއިމުކޮށްފި\nއިންޑިޔާގެ ބޮޑުވަޒީރާއި އިނގިރޭސިވިލާތުގެ ބޮޑުވަޒީރު (ވ) 2019ވަނަ އަހަރުގެ ތެރޭގައި ބައްދަލުކުރައްވަނީ / ފައިލް ފޮޓޯ: ރޮއިޓަރސް\nހިޖުރަވެރިންނާ ގުޅޭ އެއްބަސްވުމެއްގައި އިންޑިޔާއާއި އިނގިރޭސިވިލާތުން ސޮއިކޮށްފިއެވެ.\nދެ ޤައުމުގެ ދެމެދުގައި ސޮއިކުރި އެއްބަސްވުމުގެ ދަށުން އަހަރަކު އިންޑިޔާގެ 3،000 ޒުވާން މަސައްކަތްތެރިންނަށް އިނގިރޭސިވިލާތުގައި ވަޒީފާ ޢަދާކުރުމުގެ ފުރުޞަތު ދޭނެއެވެ. އޭގެ ބަދަލެއްގެ ގޮތުގައި އިނގިރޭސިވިލާތުގައި ޤަވާއިދާ ޚިލާފަށް ދިރިއުޅޭ އިންޑިޔާގެ ރައްޔިތުން އަނބުރާ ޤައުމަށް ގެނައުމަށް އިންޑިޔާއިންވަނީ އެއްބަސްވެފައެވެ.\nއިންޑިޔާގެ ޚާރިޖީ ވުޒާރާއިން ބުނީ ބޭރު ޤައުމުތަކުގައި ޤަވާއިދާ ޚިލާފަށް ދިރިއުޅޭ އިންޑިޔާގެ ރައްޔިތުންނާއި ޙާލުގައި ޖެހިފައިވާ މީހުންނާއި އެކި ސަބަބުތަކާހުރެ ރަށްވެހިކަން ލިބިފައިނުވާ މީހުން އަނބުރާ ޤައުމަށް ގެނައުމަކީ އެ ޤައުމުގެ ޒިންމާއެއްކަމަށެވެ. އެއްބަސްވުމާ ގުޅޭގޮތުން އިނގިރޭސިވިލާތުގެ ދާޚިލީ ވުޒާރާއިން ބުނީ އެއްބަސްވުމުގެ މަޤްޞަދަކީ އިންޑިޔާގެ މަސައްކަތްތެރިންގެ ތެރެއިން އެންމެ މޮޅު އަދި އެންމެ ހުނަރުވެރި މީހުންނަށް އިނގިރޭސިވިލާތުން ފުރުޞަތުތައް ފަހިކުރުންކަމަށާއި ޤަވާއިދާ އެއްގޮތަށް އިނގިރޭސިވިލާތަށް އެތެރެވެވޭ ފަރާތްތަކަށް އެއްބާރުލުން ދިނުންކަމަށެވެ. އޭގެ އިތުރުން ނިޒާމުގެ ބޭނުން ނަހަމަގޮތުގައި ހިފުން ހުއްޓުވުމާއި އިނގިރޭސިވިލާތުގައި ތިބުމުގެ ޙައްޤު ލިބިފައިނުވާ މީހުން އަނބުރާ އެ މީހުންގެ ޤައުމުތަކަށް ފޮނުވައިލުންކަމަށެވެ.\nކޮންމެ އަހަރަކުވެސް އިންޑިޔާގެ އެތައް ހާސް ދަރިވަރުންނެއް ތަޢުލީމު ހާޞިލުކުރުމަށް އިނގިރޭސިވިލާތަށް ދަތުރުކުރެއެވެ. ނަމަވެސް ތަޢުލީމު ހާޞިލުކޮށް ނިމުމުން އެ ދަރިވަރުންނަށް އިނގިރޭސިވިލާތުން ވަޒީފާގެ ފުރުޞަތުތައް ނުލިބޭކަމުގެ ޝަކުވާ އިންޑިޔާއިން ކުރެއެވެ.\nއިންޑިޔާގެ 100،000އަށްވުރެ ގިނަ ރައްޔިތުން އިނގިރޭސިވިލާތުގައި ޤަވާއިދާ ޚިލާފަށް ދިރިއުޅޭކަމަށް އިނގިރޭސިވިލާތުން ބުނެއެވެ. ނަމަވެސް އެއީ ރަނގަޅު ޢަދަދެއް ނޫންކަމަށް އިންޑިޔާއިން ބުނެއެވެ. ދެ ޤައުމުގެ ދެމެދުގައި ސޮއިކުރި އެއްބަސްވުމުގެ ދަށުން ދިމާވެފައިވާ މައްސަލަތަކަށް ޙައްލެއް ލިބޭނެކަމަށް ބެލެވެއެވެ.\nވިލާތުގެ އިއްތިޙާދުން އިނގިރޭސިވިލާތް ވަކިވިފަހުން އެ ޤައުމާއި އިންޑިޔާއާ ދެމެދު އޮންނަ އިޤްތިޞާދީ އަދި ޘަޤާފީ ގުޅުންތައް ވަރުގަދަކުރުމަށް ގިނަ މަސައްކަތްތަކެއް ދަނީ ކުރަމުންނެވެ. ހިޖުރަވެރިންނާ ގުޅޭ އެއްބަސްވުމެއްގައި ދެ ޤައުމުން ސޮއިކުރީ އަމިއްލަ ކުންފުނިތަކަށް އެއް ބިލިއަން ޕައުންޑު ހޭދަކުރާނެކަމަށް ދެ ޤައުމުން އިޢުލާނުކޮށްފައިވަނިކޮށެވެ. ދެ ޤައުމުގެ ދެމެދުގައި ވިޔަފާރީގެ ގުޅުންތައް ޤާއިމުކުރުމުގެ މަޝްވަރާތައް މި އަހަރުގެ ފަހުކޮޅުގެ ތެރޭގައި ފެށުމަށްވަނީ ހަމަޖެހިފައެވެ.


Elections Commision ge Raees Ahmed Shareef maqaamun isthiufaa dhevvaifi - AO News\nއިލެކްޝަންސް ކޮމިޝަންގެ ރައީސް އަޙުމަދު ޝަރީފު މަޤާމުން އިސްތިޢުފާ ދެއްވައިފި\nއިލެކްޝަންސް ކޮމިޝަންގެ ރައީސްގެ މަޤާމުގައި ހުންނެވި އަހްމަދު ޝަރީފް އެ މަޤާމުން މިއަދު އިސްތިއުފާ ދެއްވައިފިއެވެ.\nމިކަން ހާމަކުރެއްވީ އޭނާ ދާދި ދެންމެ ކުރެއްވި ޓުވީޓެއްގައެވެ. އެ ޓްވީޓުގައި ޝަރީފް ވިދާޅުވީ އިލެކްޝަނުން އިސްތިއުފާ ދެއްވީ ވޭތުވެދިޔަ ތިން އިންތިހާބުގައި އިޚުލާސްތެރިކަމާއި އަމާނާތްތެރިކަމާއިއެކު މަސައްކަތް ކޮށްދެވުނު ކަމުގެ ހިތްހަމަޖެހުމާއި އެކު ކުރިމަގުގައި ވެސް ރައްޔިތުންގެ ހިދުމަތްތަކުގައި ފެންނާނެ ކަމުގެ އުއްމީދާއެކުގައި ކަމަށެވެ.\nElections Commission ge member kamun miadhu alhugandu isthiufaa dheefin, veythuve dhiya thin inthikhaab ga ikhlaastheri amaanaitheri kamaa eku masaikai kohdhevunu kamuge hinhama jehun libunu, kurimagu ga ves rayyithun ge khidhmathuga fennaane in shaa Allah\n— Ahmed Shareef (@ShareefRangondi) June 15, 2021\nއަޙުމަދު ޝަރީފް އިލެކްޝަންސް ކޮމިޝަން ކަމުގެ ރައީސްކަމަށް އައްޔަން ކުރެވުނީ 2018 ވަނަ އަހަރުގެ މާޗް 03 ވަނަ ދުވަހު އެވެ. އޭގެ ކުރިން އޭނާ ހުންނެވީ ފެނަކަ ކޯޕަރޭޝަންގެ މެނޭޖިން ޑިރެކްޓަރު ކަމުގެ މަޤާމުގައެވެ.\nއައްޑޫސިޓީގެ އެސްޖީ އަކަށް ޝުޖާއު އައްޔަނު ކުރުމަށް ކައުންސިލުން ފާސްކޮށްފި\nމީދޫ ގޮނޑުދޮށުގެ 1400 މީޓަރުގެ ގިރާ ސަރަހައްދު ހިމާޔަތްކުރުމަށް ހަމަޖެހިއްޖެ!\nއެޗްޑީސީއަށް ދޫކޮށްފައިވާ ރެޖިސްޓްރީ ބާތިލްކޮށް، ހުޅުމާލެ ސިޓީ ކައުންސިލްގެ ބާރުގެ ދަށަށް ގެނެސްފި


ޅޮހި ސްކޫލްގެ އިންޓަހައުސް މުބާރާތްތަކުގެ ފައިނަލް މެޗުތައް ހުކުރު ދުވަށް ތާވަލު ކޮށްފި\nނޫނު ޑެއިލީ 01 އޭޕްރިލް 20190ކޮމެންޓް ކުޅިވަރު، އަތޮޅު ހަބަރު،\nނ. ޅޮހި ސްކޫލްގެ އިންޓަހައުސް މުބާރާތްތަކުގެ ފައިނަލް މެޗުތައް އަންނަ ހުކުރު ދުވަހަށް އެ ރަށު ސްކޫލުން ތާވަލު ކޮށްފި އެވެ.\nއެންޑީ އަށް މައުލޫމާތު ދެމުން އެރަށު ސްކޫލުން ބުނީ ސްކޫލްގެ 25 ވަނަ އިންޓަހައުސް ފުޓްބޯޅަ އާއި ތިންވަނަ ނެޓްބޯޅަ މުބާރާތް ފެއްޓީ މިދިޔަ އާދިއްތަ ދުވަހު ކަމަށެވެ. އަދި މިމުބާރާތުގެ މަގުސަދަކީ ދަރިވަރުންގެ މެދުގައި ކުޅިވަރު ލޯބި ޖެއްސުން ކަމަށް ވެސް އެރަށު ސްކޫލުން މައުލޫމާތުދެ އެވެ. މި މުބާރާތުގައި ކުދިން ނަގާފައި ވަނީ ތިން ބަޔަަށް ބަހާލައިގެންނެވެ. އެއީ ހިލާލީ ހައުސް، ގާޒީ ހައުސް އަދި ހުރަވީ ހައުސް އެވެ.\nއިންޓަހައުސް ފުޓްބޯޅަ އަދި ނެޓްބޯޅަގެ ފައިނަލުން ޖާގަ ފުރަތަމަ ކަށަވަރުކޮށްފައި ވަނީ ކުޅުނު އެއްވެސް މެޗަކުން ބަލިނުވެ، ހިލާލީ ހައުސް އެވެ. އިންޓަހައުސް ފުޓްބޯޅަ ޖޫނިއަ އަދި ސީނިއާގައި ވެސް ދެވަނަ ޖާގަ ކަށަވަރުކޮށްފައި ވަނީ ގާޒީ ހައުސް އެވެ. ގާޒީ ހައުސް އަށް ދެވަނަ ޖާގަ ލިބުނީ އެއްމެޗުން ބަލިވެ، އެއްމެޗުން މޮޅުވެގެންނެވެ.\nނެޓްބޯޅައިގެ ޖޫނިއަ އަދި ސީނިއާގައި ވެސް ފައިނަލަށް ދަތުރުކޮށްފައި ވަނީ ހިލާލީ ހައުސް އަދި ގާޒީ ހައުސް އެވެ. މި ދެ ޓީމް ބައްދަލުކުރާ ފައިނަލް މެޗު އޮންނާނީ އަންނަ ހުކުރު ދުވަހު ހެނދުނު އެވެ. ފުޓްބޯޅަ ޖޫނިއާ އަދި ސީނިއަބައިގެ ފައިނަލް މެޗުތައް ތާވަލްކޮށްފައި ވަނީ ހުކުރު ދުވަހު ހަވީރަށެވެ.


Euro football mubaaray kuriah gendhan vaanee salaamathi fiyavalhuthah varugada kurumahfahu: FIFA - vNews.mv\nޔޫރޯ ފުޓްބޯޅަ މުބާރާތް ކުރިއަށްގެންދަން ވާނީ ސަލާމަތީ ފިޔަވަޅުތައް ވަރުގަދަ ކުރުމަށްފަހު: ފީފާ\nމުހައްމަދު ޝާން އަބްދުﷲ 23 March 2016, 16:23\nއަންނަ ޖޫން މަހު ފްރާންސްގައި ފެށުމަށް ހަމަޖެހިފައިވާ ޔޫރޯ ފުޓްބޯޅަ މުބާރާތް ކުރިއަށްގެންދަން ވާނީ އެންމެންގެ ސަލާމަތަށް އަޅަން ޖެހޭ ފިޔަވަޅުތައް އެޅުމަށް ފަހު ކަމަށް ދުނިޔޭގެ ފުޓްބޯޅައާ ބެހޭ މައި އިދާރާ (ފީފާ) އިން މިއަދު ބުނެފި އެވެ.\nފީފާއިން މިހެން ބުނެފައި ވަނީ އިއްޔެ ބެލްޖިއަމްގެ ވެރިރަށް ބްރަސެލްސްގެ ޒަވެންޓެމް އެއާޕޯޓުގެ ޑިޕާޗާ އޭރިޔާގައި ދެ އެއްޗެއް ގޮއްވާލުމުގެ ހާދިސާއާ ގުޅިގެން އެކަމާ ކަންބޮޑުވުން ފާޅުކުރުމަށް ފަހު ނެރިފައިވާ ނޫސް ބަޔާނެއްގައެވެ.\nފީފާއިން ބުނީ، ބެލްޖިއަމްގައި އިއްޔެ ހިނގި ހާދިސާއާ ގުޅިގެން އެ ގައުމުގެ ފުޓްބޯޅަ ޓީމުގެ ފަރިތަކުރުންތައް ކެންސަލް ކުރަން ޖެހުމުން ހިތާމަ ކުރާ ކަަމަށެވެ. އަދި އިއްޔެ ބެލްޖިއަމްއަށް ދިން ބޮމުގެ ހަމަލާ އެންމެ ހަރުކަށި އިބާރާތުން ކުއްވެރި ކުރާ ކަމަށް ވެސް ފީފާގެ ބަޔާނުގައި ބުނެފައި ވެއެވެ.\nއިއްޔެ ބެލްޖިއަމްއަށް ދިން ބޮމުގެ ހަމަލާއާ ގުޅިގެން އަންނަ ހަފްތާގައި ޕޯޗުގަލްއާއި ދެކޮޅަށް ކުޅެން ނިންމާފައިވާ ރަހުމަތްތެރިކަމުގެ މެޗް ވެސް ކެންސަލް ކުރާނެ ކަމަށް ވަނީ ބެލެވިފައެވެ.\nބެލްޖިއަމްއަށް އިއްޔެ ދިން ބޮމުގެ ހަމަލާތަކާ ގުޅިގެން ޔޫއޭފާގެ ނައިބު ރައީސް ޖިއަންކާލޯ އަބެޓޭ ވިދާޅުވީ ، ކުރިއަށް އޮތް ދެ މަސް ދުވަސް ތެރޭ ޓެރަރިސްޓު ހަމަލާތައް ޔޫރަޕްގައި ގިނަވެއްޖަ ނަމަ ޔޫރޯ ފުޓްބޯޅަ މުބާރާތުގެ މެޗުތައް ކުޅޭނީ ސަޕޯޓަރުން ނުވައްދާ ކަމަށެވެ. އެގޮތައް އެކަން ކުރަންޖެހެނީ ކުޅުންތެރިންގެ ރައްކަލަކައްޓައި ކަމަށް ވެސް އަބެޓޭ ވިދާޅުވިއެވެ.\nމިފަހަރުގެ ޔޫރޯ ފުޓްބޯޅަ މުބާރާތުގައި ބެލްޖިއަމް އޮތީ އިޓަލީއާއެކު މަރުގެ ގްރޫޕެއްގައި ކަމަށް ވެސް ފުޓްބޯޅައިގެ ގިނަ މާހިރުން ވަނީ ސިފަކޮށްފައެވެ. ދުނިޔޭގެ ރޭންކިންގެ އެއްވަނައިގައި ވެސް މި ވަގުތު އޮތް ބެލްޖިއަމް އާއި އިޓަލީއާއެކު، މިގުރޫޕް އީގައި ދެން އޮތީ ސްވިޑަން އާއި ރިޕަބްލިކް އޮފް އަޔަލޭންޑެވެ.\nއިއްޔެ ބެލްޖިއަމްގެ ވެރިރަށް ބްރަސެލްސްގެ ޒަވެންޓެމް އެއާޕޯޓަށް ދިން ބޮމުގެ ދެ ހަމަލާ އާއި މެޓްރޯ ސްޓޭޝަނުގައި ދިން ބޮމުގެ ހަމަލާގައި 35 މީހުން މަރުވެ 250 ވުރެ ގިނަ މީހުން ވަނީ ޒަހަމްވެފައެވެ. އަދި ބްރަސަލްގެ އެއާޕޯޓްގައި ދިން ބޮމުގެ ހަމަލާގެ ޒިންމާ މިހާރު އައިއެސް ޖަމާއަތުން ވަނީ އުފުލާފައެވެ.


Playstation5Dhakkaalaifi, Varah Hiyagaimu - Vaguthu\nޕީއެސް5ދައްކާލައިފި، ވަރަށް ހިތްގައިމު!\nސޮނީ އިން މި އަހަރުގެ ހޫނު މޫސުމުގައި ބާޒާރާށް ނެރުމަށް ހަމަޖެހިފައިވާ ޕްލޭސްޓޭޝަން5ދައްކާލައިފިއެވެ.\nޕީއެސް5ނެރުމަށް ބޭއްވި ރަސްމިއްޔާތުގައި ސޮނީގެ ސީއީއޯ ޖިމް ރިޔާން ވިދާޅުވީ ޕީއެސް5ގެ މައުލޫމާތުތައް ހާމަކުރަމުންދާތާ މިހާރު އެއް އަހަރުވެފައިވާ ކަމަށެވެ. މިއީ ވަރަށް ގިނަ ބައެއްގެ ދިގު އިންތިޒާރެއް ކަމަށް ވެސް އޭނާ ވިދާޅުވިއެވެ.\nސޮނީ އިން މީގެކުރިން ނެރުނު ޕީއެސް4އާ ހިލާފަށް ޕީއެސް5ގައި ކަޅާއި ހުދު ކުލަ ހުންނަ އިރު، މައިގަނޑު ގޮތެއްގައި ހުންނަނީ ހުދު ކުލައެވެ. މީގެކުރިން ނެރުނު ޕީއެސް4ގައި މުޅިން ހެން ހުރީ ކަޅު ކުލައެވެ. އެއީ މިފަހަރު އައި އެންމެ ބޮޑު އެއް ބަދަލެވެ.\nމީގެއިތުރުން އެހެން ގޭމިން ކޮންސޯލްތަކަށް ވުރެން ފަހުން ދައްކާލި ޕީއެސް5ވަނީ ކުރިއަރައިފައެވެ. އެގޮތުން ގޭމްގެ ވިޝުއަލް އާއި ގޭމް ލޯޑުވުމަށް ނަގާ ވަގުތު މަދުކުރުމަށް ކަސްޓަމައިޒްކޮށްފައިވާ ހާއްސަ ޑްރައިވެއް ހުރެއެވެ. އަދި އެންމެ ބާރުގަދަ ޕީސީ ގޭމިން މެޝިންތަކުގައި ބޭނުންކުރާފަދަ އެޑްވާންސް ލައިޓިންގ ޓެކްނީކް، "ރޭ ޓްރޭސިން" ވަނީ ބޭނުންކޮށްފައެވެ.\nމިއީ ޕްލޭސްޓޭޝަންގެ ޙަޔާތުގައި މިހާތަނަށް ނެރޭ އެންމެ ތަފާތު މޮޑެލެވެ.\nޕީއެސް5އާ އެކު ޑުއަލް ސެންސް ވަޔަލެސް ކޮންޓްރޯލަ، ޑުއަލް ސެންސް ޗާޖިން ސްޓޭޝަން، ހައި ޑެފިނީޝަން ކެމެރާ، ޕަލްސް ތްރީޑީ ވަޔަލެސް ހެޑްސެޓްގެ އިތުރުން މީޑިއާ ރިމޯޓް ވެސް ވަނީ ދައްކާލައިފައެވެ.\nސޮނީ އިން ބުނި ގޮތުގައި ޕީއެސް5ބާޒާރަށް ނެރުމަށް ހަމަޖެހިފައި ވަނީ މި އަހަރުގެ ފަހުކޮޅެވެ.\nޕީއެސް5އާ އެކު ނުކުންނަ ގޭމްތަކުގެ ތެރޭގައި "ގްރޭންޓް ތެފްޓް އޮޓޯ ވީ" އާއި "ގްރޭން ޓްރިސްމޯ 7" އާއި "އޮޑްވޯލްޑް ސައުލް ސްޓޯމް" އާއި "ގޯޑް ފޯލް" އާއި "ސޯލާ އޭޝް" އާއި "ރިޓާނަލް" އާއި "ސްޓްރޭ" ފަދަ ގޭމްތައް ހިމެނެއެވެ.\nރިޕޯޓުތައް ބުނާ ގޮތުގައި ޕީއެސް5ގެ އަގު އިނގިރޭސި ވިލާތުގައި އުޅޭނީ 753 ޑޮލަރަށެވެ.\nރީތި، ޗާލު، މޮޅު ޕީއެސް-5 ނޮވެމްބަރ 12 އިން ފެށިގެން ލިބޭނެ\nޕީއެސް5ނެރޭ ތާރީހް ލީކްވެއްޖެ\nޕްލޭސްޓޭޝަން ފެން ބޯއި\nޖޫން 12, 2020 17:46\nހާދަ އަގު ހެވޭ ރާ އްޖެ ރުފިޔާ އިން?\nޖޫން 12, 2020 21:06\nޑިޒައިން އާއި ކުލަ ބަދަލް ކުރީމަ އަހަރުން ހަމަ މޮޔަވެގެން ގަންނަން ވީ ދޯ


އަނގާރަ, 26 ޖޫން 2012\nބޭނުންކުރާ މީހުންނާއި ޕެޑްލްކުރާ މީހުން\nމަސްތުވާތަކެތި ބޭނުންކުރުމުގެ ކުށުގެ ނުވަތަ މަސްތުވާތަކެތި ޕެޑްލްކުރުމުގެ ކުށުގެ ދަޢުވާ އުފުލިފައިވާ މީހެއްގެ މައްޗަށް ޑްރަގް ކޯޓުގެ އިޚްތިޞާޞް ހިނގާނީ، އޭނާގެ ކިބައިގައި އަންނަނިވި ހުރިހާ ޝަރުޠުތައް ފުރިހަމަވާނަމައެވެ.\n1- މަސްތުވާތަކެއްޗަށް ދެވިހިފާފައިވާ މީހެއް ކަމުގައިވުން.\n2- ދަޢުވާ އުފުލިފައިވާ ކުށަށް އިޢުތިރާފުވެފައިވާ ނުވަތަ އިޢުތިރާފުވުމަށް އެއްބަސްވެފައިވާ މީހެއް ކަމުގައިވުން.\n3- މަސްތުވާތަކެއްޗާބެހޭ ޤާނޫނުގެ 36 ވަނަ މާއްދާގައި ބަޔާންކުރާ ކުށެއްގެ ދަޢުވާ އެހެން ކޯޓެއްގައި އުފުލިފައިވާ މީހެއް ކަމުގައިނުވުން.\n4- މަސްތުވާތަކެއްޗާބެހޭ ޤާނޫނުގައި ބަޔާންކޮށްފައިވާ ގޮތުގެމަތިން ޑްރަގް ކޯޓުގެ ފަރުވާގެ ޕްރޮގްރާމަށް ޝަރުޠު ފުރިހަމަވާ މީހެއް ކަމުގައިވުން.\nމަސްތުވާތަކެތި ބޭނުންކޮށްގެން އޭގެ ނުފޫޒުގައިހުރެ ޖިނާއީ ކުށްކުރާ މީހުން\nމަސްތުވާތަކެތި ބޭނުންކޮށްގެން، އޭގެ ނުފޫޒުގައި ހުރެ ކޮށްފައިވާ ޖިނާއީ ކުށެއްގެ ދަޢުވާ އުފުލިފައިވާ މީހެއްގެ މައްޗަށް ޑްރަގް ކޯޓުގެ އިޚްތިޞާޞް ހިނގާނީ، އޭނާގެ ކިބައިގައި އަންނަނިވި ހުރިހާ ޝަރުޠުތައް ފުރިހަމަވާނަމައެވެ.\n2- ދަޢުވާ އުފުލިފައިވާ ކުށް އޭނާ ކޮށްފައިވަނީ، މަސްތުވާތަކެތި ބޭނުންކޮށްގެން، އޭގެ ނުފޫޒުގައި ހުރެ ކަމަށްވުން.\n3- ދަޢުވާ އުފުލިފައިވާ ކުށަކީ، މަސްތުވާތަކެއްޗާބެހޭ ޤާނޫނުގެ 36 ވަނަ މާއްދާގައި ބަޔާންކުރާ ކުށެއް ކަމުގައިނުވުން.\n4- މަސްތުވާތަކެއްޗާބެހޭ ޤާނޫނުގެ 36 ވަނަ މާއްދާގައި ބަޔާންކުރާ ކުށެއްގެ ދަޢުވާ އެހެން ކޯޓެއްގައި އުފުލިފައިވާ މީހެއް ކަމުގައިނުވުން.\n5- ދަޢުވާ އުފުލިފައިވާ ކުށަކީ، އެ ކުށް ސާބިތުވެއްޖެނަމަ، 10 (ދިހައެއް) އަހަރަށްވުރެ ދިގު މުއްދަތަކަށް ޖަލަށްލުމުގެ ނުވަތަ އަރުވާލުމުގެ އަދަބު އޭނާގެ މައްޗަށް ކަނޑައެޅިދާނެ ކުށަކަށްނުވުން.\n6- ދަޢުވާ އުފުލިފައިވާ ކުށަށް އިޢުތިރާފުވެފައިވާ ނުވަތަ އިޢުތިރާފުވުމަށް އެއްބަސްވެފައިވާ މީހެއް ކަމުގައިވުން.\n7- މަސްތުވާތަކެއްޗާބެހޭ ޤާނޫނުގައި ބަޔާންކޮށްފައިވާ ގޮތުގެމަތިން ޑްރަގް ކޯޓުގެ ފަރުވާގެ ޕްރޮގްރާމަށް ޝަރުޠު ފުރިހަމަވާ މީހެއް ކަމުގައިވުން.\nޖިނާއީ ކުށެއްގެ ޙުކުމް ތަންފީޛުކުރަމުންދާ މީހުން\nޖިނާއީ ކުށެއްގެ ޙުކުމް ތަންފީޛުކުރަމުންދާ މީހެއްގެ މައްޗަށް ޑްރަގް ކޯޓުގެ އިޚްތިޞާޞް ހިނގާނީ، އޭނާގެ ކިބައިގައި އަންނަނިވި ޝަރުޠުތައް ފުރިހަމަވާނަމައެވެ.\n2- ތަންފީޛުކުރަމުންދާ ޙުކުމް ނިސްބަތްވާ ކުށަކީ، މަސްތުވާތަކެތި ބޭނުންކުރުމުގެ ކުށް ނުވަތަ މަސްތުވާތަކެތި ޕެޑްލްކުރުމުގެ ކުށް ކަމުގައިވުން؛ ނުވަތަ\n3- އެއް ޙުކުމަށްވުރެ ގިނަ ޙުކުމް އޭނާގެ މައްޗަށް ކުރެވިފައިވާ މީހެއް ކަމަށްވެފައި، އޭނާ އެހިނދު ތަންފީޛުކުރަމުންދާ ޙުކުމަކީ، މަސްތުވާތަކެތި ބޭނުންކުރުމުގެ ނުވަތަ މަސްތުވާތަކެތި ޕެޑްލްކުރުމުގެ ކުށުގެ ޙުކުމެއް ކަމުގައިނުވާނަމަ، އެ ޙުކުމް ތަންފީޛުކޮށް ނިމުމުން، ދެން ތަންފީޛުކުރަން އޮތް ޙުކުމަކީ، މަސްތުވާތަކެތި ބޭނުންކުރުމުގެ ނުވަތަ މަސްތުވާތަކެތި ޕެޑްލްކުރުމުގެ ކުށުގެ ޙުކުމެއް ކަމުގައިވުން.\n4- ތަންފީޛުކުރަމުންދާ ޙުކުމް ނިސްބަތްވާ ކުށަކީ، މަސްތުވާތަކެއްޗާބެހޭ ޤާނޫނުގެ 36 ވަނަ މާއްދާގައި ބަޔާންކުރާ ކުށެއް ކަމުގައިނުވުން.\n5- މަސްތުވާތަކެއްޗާބެހޭ ޤާނޫނުގެ 36 ވަނަ މާއްދާގައި ބަޔާންކުރާ ކުށެއްގެ ދަޢުވާ އެހެން ކޯޓެއްގައި އުފުލިފައިވާ މީހެއް ކަމުގައިނުވުން.\n6- ޑްރަގް ކޯޓުގެ ފަރުވާގެ ޕްރޮގްރާމަށް ޝަރުޠު ފުރިހަމަވާ މީހެއް ކަމުގައިވުން.


ހިންނަވަރާއި ނައިފަރު ގުޅާލުމަކީ އަމާޒެއް: ނަޝީދު\nހަސަން ރަޝީދު 11 ޖެނުއަރީ 2019\nޅ. އަތޮޅު ނައިފަރާއި ހިންނަވަރު ގުޅާލުމަކީ އަމާޒެއް ކަމަށް، ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nހިންނަވަރުގައި މިރޭ ކުރިއަށްދިޔަ ކެމްޕެއިން އިވެންޓެއްގައި ވާހަކަދައްކަވަމުން ނަޝީދު ވިދާޅުވީ ހިންނަވަރާއި އަދި ފާދިއްޕޮޅަށް ވެސް އެމްޑީޕީގެ ތަސައްވަރެއް އެބައޮތް ކަމަށާއި އެގޮތުން ހިންނަވަރާއި ނައިފަރު ގުޅާލުމަކީ އޭގެތެރެއިން ކުރަން ބޭނުންވާ އެއް ކަންތައް ކަމަށެވެ.\n"އަޅުގަނޑުމެންގެ ވަރަށް ބޮޑު އަމާޒެއް އެއީ ފެލިވަރާއި، މަޑިވަރާއި އަދި ނައިފަރާއި، އެތަނުން މަގެއްގައި މި ހުރިހާ ރަށް ހިންނަވަރާއި ގުޅުވުން. އިރާދަކުރެއްވިއްޔާ އަޅުގަނޑުމެންގެ މި އަމާޒު މި ފަސް އަހަރު ދުވަހުގެ ތެރޭގައި ކާމިޔާބު ވެގެންދާނެ" ނަޝީދު ވިދާޅުވިއެވެ.\nނަޝީދު މިހެން ވިދާޅުވިއިރު މިދިޔަ ރިޔާސީ އިންތިހާބުގެ ކެމްޕެއިން ތެރޭގައި ރައީސް އިބްރާހިމް މުހައްމަދު ސޯލިހު ވަނީ ނައިފަރާއި ހިންނަވަރު ގުޅާލުމަކީ ކުރެވޭވަރު ކަމަކަށްވާނަމަ އެކަން ކުރައްވާނެ ކަމަށް ވިދާޅުވެފައެވެ.\nމި އިވެންޓުގައި އިތުރަށް ވާހަކަދައްކަވަމުން ނަޝީދު ވިދާޅުވީ ފާދިއްޕޮޅުގެ ރަށްތަކުގައި ހިންގާ ރަށްވެހިކަމުގެ ހުރިހާ މަޝްރޫއުތަކެއް ވެސް ހިންގަންވާނީ ލާމަރުކަޒީ ނިޒާމުން ކަމަށްވެސް ވިދާޅުވެފައެވެ. އެގޮތުން އެ އަތޮޅަކީ އެ އަތޮޅުގެ ރައްޔިތުންނަށް އިގްތިސާދީ ގޮތުން ފައިދާކުރާނެ އަތޮޅަކަށް ވާންޖެހޭ ކަމަށާއި ރައްޔިތުން ހާލުގައި ތިބެ ދެން އެ އަތޮޅުގައި ހިންގަންޖެހޭ އިގްތިސާދީ ހަރަކާތެއް ނެތް ކަމަށްވެސް ނަޝީދު ވިދާޅުވިއެވެ.\nމީގެއިތުރުން ނަޝީދު ވަނީ ރިސޯޓުތަކަށް ފެރީގެ ހިދުމަތް ވެސް ފޯރުކޮށްދެވެން ޖެހޭ ކަމަށްވެސް ވިދާޅުވެފައެވެ. އަދި ރާއްޖޭގެ ސިނާއީ ތަންތަން އަދިވެސް މަސައްކަތް ކުރަމުން އަންނަނީ 1800 އަހަރުތަކުގައި އެހެން ގައުމުތަކުގައި އެކަންކަން ކުރަމުންދިޔަ ގޮތަށް ކަމަށްވެސް އެމަނިކުފާނު ވިދާޅުވިއެވެ.\n"އެ ތަންތަނަށް ފެރީގެ ހިދުމަތް ބަރާބަރަށް އޮންނަންޖެހޭނެ. އެ ފެރީތައް މެދުވެރިކޮށް ކޮންމެ ރެޔަކު ވެސް ފިރިމީހާ ރަށަށް ލައިދޭންޖެހޭނެ. އިރާދަކުރެއްވިއްޔާ މަޖިލިސް 19 ވެގެންދާނީ ތިޔަބޭފުޅުންގެ ފިރިން ތިބޭފުޅުންގެ އާއިލާއާ އެކީގައި ނިދާނެ ވިސްނުމެއް، ނިދާނެ އުސޫލުތަކެއް މި ރާއްޖެ އަށް ތައާރަފް ވެގެންދާނެ މަޖިލީހަކަށް" ނަޝީދު ވިދާޅުވިއެވެ.\nއަދި ބަނޑަހަ ޖަހައިގެން ދަނޑުވެރިކަމާއި މަސްވެރިކަން ކުރަން އުޅުނު އުސޫލުގައި ދެން ތިބެވެން ނެތް ކަމަށާއި ރައްޔިތުންގެ ދިރިއުޅުން ހާސްކަމެއް ނެތް ދިރިއުޅުމަކަށް ބަދަލުކޮށްދިނުމަކީ ސިޔާސީ ޕާޓީތަކުގެ ލީޑަރުންނަށް ވާޖިބެއް ކަމަށްވެސް ނަޝީދު ވިދާޅުވިއެވެ.\nއަރުޝީފަށް ނެގީ 11/01/2019 23:09\nއެންމެފަހުން އަޕްޑޭޓްކުރީ 11/01/2019 23:09\nމުޙައްމަދު އަރީޙް 12 މިނެޓު ކުރިން\nއިނގިރޭސި ބޮޑުވަޒީރުކަމުގެ ރޭސް ބޮރިސް ޖޯންސަން ކާމިޔާބު ކުރައްވައިފި\nއެކަތި ބޮޑުބެރު ގުރޫޕް، މިފަހަރު "މާ އީދު" ޓުއާއަކަށް!\nބަރެސްދޫ ބެލެހެއްޓުމަށް ބަޔަކު ހޯދަނީ


(23 ފެބްރުއަރީ 2020 އާ ގުޅޭ)\n"ދާ..ރި..އަ..ން" އަބުއި ގޮތަށް ދާރިއަންގެ ނަމުން ހޭޒަލް ގޮވާލިއެވެ. ދާރިއަންއަށް އެފަދަކަމަކަށް އެދެން ކެރުނީތީ ހޭޒަލް ލަދުގަތެވެ.\n"ތިހެން ނުބަލަބަލަ...ޕްލީޒް..." ދާރިއަންގެ ނަޒަރު ހޭޒަލްއާ ވަކިނުވުމުން އޭނާއަށް އުނދަގޫވީއެވެ. މަޑުމަޑުން ދާރިއަންއާ ދުރަށް ޖެހުނެވެ.\nހޭޒަލްގެ ހަރަކާތްތަކަށް ބަލަން ހުރި ދާރިއަން ހޭންފެށިއެވެ. އޭނާގެ ހިތަށް އުފާވެރިކަން ވެރިވިއެވެ. ކުރީން ވެސް އޭނާ ހޭޒަލްއާ ދިމާއަށް ބަލައެވެ. އޭނާ ބަލަނިކޮށް ހޭޒަލްއަށް ވެސް ކިތަންމެ ފަހަރަކު ބަލާލެވިފައި އެބަހުއްޓެވެ. އެހެންނަމަވެސް މިހާރު އޭނާގެ ގާތުގައި ހުރި ހޭޒަލް ތަފާތެވެ. އޭނާގެ ބެލުމުން ހޭޒަލްގެ ފުށުން ލަދުވެތިކަން ފާޅުވެއެވެ. އެ ދެމެދުގައި ކުރިން އޮތް އެކުވެރިކަމުގެ އިތުރުން ތަފާތު ގުޅުމެއް އުފެދިއްޖެކަން ދާރިއަންއަށް ޔަގީންކޮށްދެނީ ހޭޒަލްގެ ފުށުން ފެންނަ ހަރަކާތްތަކެވެ. އެ މޫނުން ފާޅުވާ އަސަރުތަކެވެ. ލަދުން އުޅޭ ގޮތެވެ.\nހޭޒަލްގެ ތުންފަތް ވެސް ހޭންނުހޭން އުޅޭ ފަދައިން ހަރަކާތްކޮށްލިއެވެ. ދާރިއަން ހީނލުމުން އެ މޫނު ވަކިން އަލިވެގެން ދާހެން ހީވެއެވެ. އެ މަންޒަރު ފެންނަ މީހެއްގެ ހިތަށް ފިނިކަން ލިބޭފަދަ އިޙްސާސެއް ކުރުވައެވެ. ދާރިއަން ސަމާސާ ކުރެއެވެ. ލާނެތްކަން އެކުލެވޭ ސަމާސާތަކެވެ. އެހެންނަމަވެސް އެހެންމީހުންނާ އޭނާ ތަފާތުކަން ހޭޒަލްގެ ޟަމީރު ޤަބޫލުކުރެއެވެ.\nއެޕާޓްމެންޓަށް ހޭޒަލްގެ ފަހަތުން ދާރިއަން ވަނެވެ. މީހަކު ފެންނަން ނެތިގެން ދާރިއަން އެއްޗެކޭ ބުނަންވާއިރަށް ހޭޒަލް ވާހަކަދެއްކިއެވެ. މަންމައާއި ބައްޕަ ތިބީ ބަދިގޭގައިކަން ބުންޏެވެ. އޭނާ ދާރިއަން ގޮވައިގެން އައީ ބަދިގެއަށެވެ. އެތަނުގައި ހުރި ކާމޭޒު ދޮށުގައި ރިޒްވާނު އިނެވެ. އޭނާގެ ކަނާއަތްފަރާތުގައި ސާއިރާ އިނެވެ. ވާހަކައިގައި ހީނލަ ހީނލާތިބި އެ ދެމަފިރިންގެ ސަމާލުކަން ދާރިއަންއާއި ހޭޒަލްއަށް ހުއްޓުނެވެ.\n"އާދޭ އަވަހަށް..." ރިޒްވާނުގެ މޫނުގައިވި ހިނިތުންވުމާއެކު އޭނާ ވާހަކަދެއްކިއެވެ.\n"ގުޑްމޯނިންގް..." ސަލާމްގޮވާލުމާއެކު ހެނދުނުގެ ސަލާމް ދާރިއަން ކޮށްލީ ސާއިރާއާއި ރިޒްވާނަށް ބަލާލަމުންނެވެ. ރިޒްވާނުގެ ކަނާއަތް ފަރާތުގައި އިން ސާއިރާ ތެދުވެ އެތަނުގައި ހޭޒަލް ބޭންދިއެވެ. އަދި ދަރިފުޅާ ޖެހިގެން އޭނާ އިށީނެވެ. ރިޒްވާނުގެ ވައަތްފަރާތުގައި ހުރި ގޮނޑި ދައްކާލަމުން ދާރިއަންއަށް ރިޒްވާނު ގޮވާލިއެވެ.\nމޭޒުމަތީގައި ހުރިހާ ތަށިތައް ހުރީ ތައްޔާރުކުރެވިފައެވެ. ކޮފީ ޖަގާއި ކުޑަކުޑަ މުށީގެ ސައިކުރާ ދާރިއަންގެ ގާތަށް ޖައްސާލިއެވެ. އަމިއްލައަށް ބޭނުން އެއްޗެއް އިޚްތިޔާރުކުރުމަށެވެ. ދާރިއަން އަމިއްލައަށް އޭނާގެ ކުރިމަތީ ހުރި ޖޯޑަށް ކޮފީ އެޅިއެވެ. ރިޒްވާނު ވާހަކައެއް ފެށިއެވެ. މިހާރު ވެސް ދާރިއަންއަކީ އެ ޢާއިލާގެ މެންބަރެއް ކަހަލައެވެ. ދާރިއަންއަށް އިޙްސާސް ކުރެވުނީ އެގޮތަށެވެ. ރިޒްވާނާއި ސާއިރާ އޭނާއާ މެދު ބަހައްޓާ ގާތް ގޮތުންނެވެ.\n"ކާރުގެ ތަޅުދަނޑި އަޅުގަނޑު ގެނައިން... މިގޭ ކައިރީ ޒޯންގަ ކާރު ބޭއްވީ" ވާހަކައިގެ ތެރެއިން ދާރިއަން ބުނެލިއެވެ.\n"ދާރިއަންގެ ކާރު އަހަރެމެންގެ ގަރާޖުގައި އޮންނާނީ... ވާހަކައެއް ވެސް ދައްކާލަން އެބައޮތް، ސައިބޯލައިގެން ވަގުތު އޮންނާނެތަ؟..." ރިޒްވާނު ބުންޏެވެ.\n"މަޑުކޮށްލެވިދާނެ..." ދާރިއަން ބުންޏެވެ. ރިޒްވާނު ބޯޖަހާލީއެވެ. އަދި އަނެއްކާ ވެސް އެހެންކަމަކާ ގުޅުވައިގެން ވާހަކައެއް ފަށައިފިއެވެ.\nސައިބޮއެ ނިންމާލައި ދާރިއަން ގޮވައިގެން ރިޒްވާނު އެރީ ހާމަފެންޑާއަށެވެ. އެތަނުގައި ހުރި ގޮނޑިތަކުގައި އެ ދެމީހުން އައިސް ހަމަޖެހިލިއެވެ. އެއާއެކު ދާރިންގެ ކާރުގެ ތަޅުދަނޑި ރިޒްވާނު ދިއްކޮށްލިއެވެ. އަދި ކާރާ ގުޅިގެން އޭނާ ސުވާލުކުރިއެވެ.\n"ކާރުގައި ލިޔެފައި ހުރި އެއްޗަކާ ދާރިއަންއާ ގުޅުމެއްވޭތަ؟" ރިޒްވާނު އަހާލިއެވެ. ދެކަކުލުގައި އަތްއަޅުވާލައިގެން ކުޑަކޮށް ގުދުވެލައިގެން އިން ދާރިއަން އިސްޖެހިގޮތަށް އަނގައިން ނުބުންޏެވެ.\n"ކާކުކަން އެކަން ކުރަނީއާ ކީއްވެކަން އެނގޭތަ؟" ރިޒްވާނު ސުވާލު ކުރުމުން ދެން ވެސް ދާރިއަން އެއްޗެކޭ ނުބުންޏެވެ.\n"އަހަންނަށް ހީވަނީ ދާރިއަންއަށް އެނގޭހެން، ހޭޒަލްއާ ބައްދަލުކުރަން ފެށިފަހުންތަ ތިކަމެއް ދިމާވީ" ރިޒްވާނު އަހާލިއެވެ.\n"ޒެލް ކައިރީ ނުބުނައްޗޭ... ޒެލްއަށް އެނގިއްޖެއްޔާ ބޭކާރުގޮތުގައި ފިކުރުބޮޑުވެދާނެ..." ދާރިއަން އިނީ ހާސްވެފައެވެ. އެހެންނަމަވެސް ރިޒްވާނުގެ ތުންފަތަށް ވެރިވީ ހިނިތުންވުމެކެވެ.\n"ލިއަމްގެ އަތެއްވޭ ދޯ" ރިޒްވާނު އަހާލިއެވެ.\n"ޔަގީންކޮށް ބުނާކަށް ނޭނގެ، އެކަމަކު އޭނާގެ ރައްޓެހިންނަށް އަޅުގަނޑާއި ޒެލް އެކުގައި ފެނިއްޖެ، އޭގެ ފަހުން މިކަމެއް ދިމާވީ... ލަފާކުރެވެނީ ލިއަމްއަށް އެނގުނީހެން... އެ ދުވަހު އޭނާގެ ރައްޓެހިން އަޅުގަނޑުމެން ދެ މީހުންގެ ފޮޓޯ ވެސް ނެގި... ޒެލް އެދުނީ އެމީހުންނާ ކުރިމަތިނުލުމަށް... އެހެންވެ އަޅާނުލީ... އެދުވަހުވެސް ޒެލް ވަރަށް ދެރަވި، މިހާރު މިކަން އެނގިގެން އަނެއްކާ ވެސް ޒެލްއަށް އިތުރު ތަކުލީފެއް ދޭކަށް ބޭނުމެއްނޫން، އެބަޔަކު ވެސް އެކަންކޮށްކޮށްފަ ހުއްޓާލަފާނެ" ދާރިއަން ބުންޏެވެ.\n"ހަޤީޤަތުގައި އަހަރެމެންގެ ސަބަބުން ދާރިއަންއަށް ތިލިބެނީ ވަރަށް ބޮޑު ގެއްލުމެއް، ޒެލްއަށް އެރޭ ކާރު ފެނި ކޮންމެވެސް ކަމަކާ އޭނާއަށް ޝައްކުވެއްޖެހެން ހީވަނީ، މިގޭ ބޭރުގައި ހުރި ކެމެރާތައް ބަލާދިނުމަށް ބުނެފަ އޮތީ.... ބަޔަކު އެކަން ކުރަނިކޮށް ފެންނަން އެބަހުރި... ލިއަމް ވެސް އަރާފަ އެބުހުރި، އަހަރެން ވެސް އެ ފުޓޭޖުތަކުގެ ވާހަކައެއް ހޭޒަލް ގާތު އަދި ނުބުނަން" ރިޒްވާނު އިނީ ފަރުވާތެރިކަމާއެކު ދާރިއަންއަށް ބަލާށެވެ.\n"ދާރިއަން!... އަހަންނަށް އެނގޭ އަހަރެންގެ ދަރިފުޅަށް ލިއަމްގެ މަތިން ހަނދާންނައްތާލަން އުނދަގޫވާނެކަން، އޭނާގެ ހިތުގައި ލިއަމްއަށް ދެވުނު ޚާއްޞަކަން އަދިވެސް ފިލައިގެން ނުދޭ... އޭނާ އެ ޝުޢޫރުތައް ފާޅުކުރުން ހަމައެކަނި ހުއްޓާލީ... އެހެންވިޔަސް އޭނާ މިހާރު ދިރިއުޅުމައިގެން ކުރިއަށްދާން ބޭނުންވޭ... ދާރިއަން... އަހަރެންގެ ހޭޒަލްއާމެދު ވަރަށް ކެތްތެރިވައްޗޭ، އޭނާ ދާރިއަންއާ ކައިވެނިކުރަން އެއްބަސްވެއްޖެ، ދާރިއަންއާއެކު އޭނާ ދިރިއުޅެން މަސައްކަތްކުރާނޭކަން ވެސް އަހަންނަށް އެނގޭ... އެކަމަކު... ތީ އޯގާތެރި ކެތްތެރި ފިރިއަކަށް ވައްޗޭ، ހޭޒަލްގެ މާޒީއިން ނުކުމެ މުސްތަޤުބަލާ އޭނާ ކުރިމަތިލާން ދާރިއަންގެ އެހީތެރިކަން އޭނާއަށް ބޭނުންވާނެ" ރިޒްވާނުގެ ނަޒަރު ހުރީ ދާރިއަންއާ އަމާޒުކޮށްލެވިފައެވެ. ދާރިއަން ވެސް އިނީ އެގޮތުގައެވެ. އޭނާގެ ނަޒަރު އެހެން ދިމާއަކަށް އަނބުރާނުލައެވެ.\n"އަޅުގަނޑު އެއްވެސް ކަމެއްގައި މަޖުބޫރުކުރާކަށް ބޭނުމެއްނޫން... ހޭޒަލްއަށް ދޮގުހަދާ އޮޅުވައެއްނުލާނަން، ހޭޒަލް!... ހޭޒަލް ކިޔާނުދޭތަ އަޅުގަނޑުގެ މަންމަ ކަންތައްކުރިގޮތް، އެކަމާ ވަރަށް ދެރަވެ ލަދުގަތް... ހޭޒަލްއާމެދު ބޭއިންސާފުން އެއްވެސް ކަމެއްވާކަށް އަޅުގަނޑު ނޭދެން" ދާރިއަން އިސްޖަހާލީ ދެނެވެ.\n"އެނގޭ... އެކަމަކު އަހަރެންގެ އިތުބާރު ދާރިއަން ހޯދައިފި، އެހެންވެ އަހަންނަށް އެނގޭ ދާރިއަންގެ މަންމަގެ ރުހުން ހޯދާނެކަން، އެކަން ހަމަޖެހުނީމާ އަވަހަށް ކައިވެނީގެ ކަންކަން ހަމަޖައްސަންވީ" ރިޒްވާނުގެ ވާހަކަ އިވުމާއެކު ދާރިއަން އިސްއުފުލާ ބަލައިލިއެވެ. އޭނާގެ އުންމީދު އާވިއެވެ. ހިތްވަރު ލިބި ތުންފަތަށް ފުޅާ ހިނިތުންވުމެއް ވެރިވިއެވެ. ރިޒްވާނަށް އަޑުވީއްލާ ހީނލެވުނެވެ. ދާރިއަންގެ މޫނުން ފާޅުވި އަސަރުތަކުން ކައިރީގައި އިނީ ކުޑަކުއްޖެކޭ ރިޒްވާނަށް ހީވީއެވެ. އެފަދަ މަޢުސޫމްކަމެއް އޭނާއަށް ދާރިއަންގެ ފުށުން ފެނުނީއެވެ.\nއިރުކޮޅަކު މަޑުކޮށްލުމަށްފަހު ތަހުމީނާ ދޮރުހުޅުވާލިއެވެ. އިބާގެ ރުއިމުގެ އަޑު ކަންފަތުގައި ޖެހުނެވެ. އެތެރެއަށް ވަދެގެން އައުމާއެކު ފެނުނީ އަނބިމީހާގެ ގައިގާ ބައްދާލައިގެން އިން ޒުކަންއެވެ. ތަހުމީނާ އައިސް އިބާގެ ގާތުގައި އިށީނެވެ. އޭނަގެ ބުރަކަށީގައި އޯގާތެރިކަމާއެކު ފިރުމަން ފެށިއެވެ.\n"އިބާ..." ތަހުމީނާ ގޮވާލިއެވެ. އެހެންވިޔަސް އިބާއަށް ވާހަކައެއް ނުދެއްކުނެވެ.\n"ދެންހުއްޓާލާ... ދާރިއަން ދެއްކި ވާހަކައެއްވިއްޔާ ދެއްކީ އިބާގެ ހިތުގައި ޖައްސާކަށްނޫން، އެކަން އެނގެއެއްނު" އަނބިމީހާގެ ނިތްކުރީގައި ބޮސްދެމުން ޒުކަން ބުންޏެވެ. ރޮވެމުންދިޔަ އިބާ ބޯޖަހާލިއެވެ. ޒުކަން އެބުނި އެއްޗަކާ އޭނާ އެއްބަސްވެއެވެ. އެހެންވިޔަސް އިބާގެ ހިތުގައި ރިހެނީއެވެ. ދެއަތް ތުރުތުރު އަޅަނީއެވެ. ދާރިއަންއަށް އޭނާގެ ބޭނުންކެނޑުނީބާއޭ ހިތަށް އަރަނީއެވެ. ހުރިހާ ހަރުކަށިކަމެއް ފިލައި ކަންފަތުގައި ހަރުލާފައި ހުރީ ދަރިފުޅު ދެއްކި ވާހަކަތަކެވެ. އެއިން ކޮންމެ ލަފުޒަކީ އިބާގެ ހަރުހިތް ފުނޑުފުނޑުކޮށްލުމަށް ޓަކައި ރުވާފައި ދޫކޮށްލި ނޫރުގެ ތީރެއް ފަދައެވެ. ނަފްސުގެ އަގީދާ ބަލިކަށިވެފައިވާވަރު އެހިތަށް އިޙްސާސް ކުރެވުނީ ދެނެވެ. ފިރިމީހާ ބުނިހެން ދަރިފުޅުގެ ވާހަކަ ދޮގުކޮށް ޖަދަލުކުރެވޭނޭ ޖާގައެއް ނެތެވެ. ހެޔޮވިސްނުން ގެއްލިފައި ހުރީ އެ ދަރިފުޅަކަށްނޫނެވެ. އިހުނަށްވުރެ ބޮޑަށް ދެއަތްތިލަ އެއްއަތް އަނެއްއަތުގެ ތެރޭ ހިފަހައްޓާލައި އިބާ ބާރުކޮށްލިއެވެ. އެ ދެއަތުގައިވީ މައިވަންތަކަމުގެ ޖާދޫ ނެތިގެން ދިއުމަކީ އޭނާއަށް ކެތްކުރެވޭނޭ ކަމެއްނޫނެވެ.\n"ދަރިފުޅު ދެން ހުއްޓާލަބަލަ... އެއްވެސް ކަމެއް ގޯހުންގޯހަކަށް އަދިނުދޭ، ވަގުތު އެބައޮތް..." ތަހުމީނާގެ މަޑުމައިތިރި އަޑު އިވިގެންދިޔައެވެ. ޒުކަންގެ މޭގައި ޖައްސާލެވިފައިވި އިބާ ދެފަރާތަށް ބޯހޫރާލިއެވެ. ނޫނެކޭ ބުންޏެވެ. އެހިނދު ޒުކަންގެ ދެއަތުން އަނބިމީހާ ދުރަށް ޖައްސާލިއެވެ. ލޯތްބާއެކު އެ ދެ ލޮލާއި ކޯތާފަތް ފުހެލަދިނެވެ. ލުއި ހިނިތުންވުމެއް އަނބިމީހާއަށް ހަދިޔާކުރިއެވެ.\n"އެ ދަރިފުޅު ބޭނުންވާ ގޮތާ ރުހެމާ... ދާރިއަންގެ ހޮވުން ގޯހެއްނުވާނެ" ހިނިތުންވެ އިނދެ ޒުކަން ބުންޏެވެ.\n"އަހަރެން.... އަހަރެންދެކެ... އެ ދެކުދީން ވެސް... ފޫހިވާނެ" ކިޔިފައި ހުރި އެއްޗެހި ހިތަށް އެރުމާއެކު ގިސްލެވިފައި އިން އިބާ ބުންޏެވެ.\n"އަހަންނަށް ޔަގީން ދާރިއަންގެ ހިތް ސާފުކަން... އިބާ އާނއެކޭ ބުނެފިނަމަ މުޅި ދުނިޔެ ދެކޮޅު ހެދިޔަސް އެ ދަރިފުޅަށް ފަރުވާލެއްނެތް، އަހަރެމެން އެންމެން ތިބީ އެ ދަރިފުޅާއެކު އެކަމަކު އޭނާއަށް މުހިންމުވީ އޭނާގެ މަންމަ... އިބާއަށް އަދިވެސް ނުވިސްނޭތަ އެ ދަރިފުޅަށް ތީ ކިހާ މުހިންމު މީހެއްކަން..." ޒުކަން އަނެއްކާ ވެސް އިބާގެ ކޯތާފަތް ފުހެލަދިނެވެ.\n"އެ އަންހެންކުއްޖާ އަހަރެމެންގެ ދާރިއަންގެ ހިތުގައި ޖައްސަފާނެ... އޭނާ ދާރިއަންދެކެ ލޯތްބެއްނުވޭ ކަންނޭނގެ" އިބާއަށް ފާހަގަވީ ކަމެއް ބުނެލިއެވެ.\n"ތިކަންކަމާ އަހަރެމެން ނުވިސްނަމާ... ދާރިއަންއަށް އިތުބާރުކުރޭ... އޭނާއަށް ހޭޒަލް ވަރަށް ޚާއްޞަ، އެ ދެމެދުގައި އެއްވެސް ކަހަލަ ގުޅުމެއްނުވާނަމަ އެ ދެކުދީން ކައިވެންޏަކާ ހަމައަށް ނާންނާނެ... އަހަރެމެންގެ ޒިންމާ އަދާކުރަންވީ، ދަރިފުޅު ރުހޭ ކުއްޖަކާ ކައިވެނިކުރަން އަހަރެމެން ވެސް ރުހިގެން ތިބީމަ އެ ނިމުނީ" އަނބިމީހާއަށް ވިސްނައިދޭން ޒުކަން މަސައްކަތްކުރިއެވެ.\n"މަންމަގެ ހިތެއްނުބުނޭ އެމަންޖެ ގޯސްވާނެއެކޭ... ހީވަނީ އެ ދެކުދީން ވަރަށް ގުޅޭނެހެން، ޚާއްޞަކަމެއް އެ ދެކުދީންގެ ދެމެދުގައި ވާކަހަލަ، ދާރިއަން ކަހަލަ މަޑުމައިތިރި އަޚުލާޤު ރަނގަޅުކުއްޖެއް، ރީތި ކުއްޖެއް" ތަހުމީނާގެ ތުންފަތަށް ހިނިތުންވުމެއް ވެރިވިއެވެ.\n"އަހަރެން ލަދުގަންނަވާލާފާނެ..." އިބާއަށް ބުނެވުނެވެ.\n"ދާރިއަން އެހެންވިޔަ ދޭނެތަ؟" ޒުކަން ބުންޏެވެ. އޭނާ ބުނަން އުޅުނު އެއްޗެއް އިބާއަށް ވިސްނުނެވެ. އެހެންވެ އެ ސުވާލަށް ޖަވާބު ދިނުމުގެ ގޮތުން ބޯހޫރާލިއެވެ.\n"ދާރިއަން ކޮބާ؟" އިރުކޮޅަކު ހިމޭނުން އިނުމަށްފަހު އިސްއުފުލައި ޒުކަންއަށް އިބާ ބަލާލިއެވެ.\n"އޮފީސް ހެދުމުގައި ނުކުމެގެން ހިނގައްޖެ" ތަހުމީނާ ބުންޏެވެ.\n"އަންނާށޭ ބުނަންވީތަ؟" ޒުކަން އަހާލިއެވެ.\n"ނިންމާފަ ގެއަށް އަންނާނެއެއްނު" އިބާ ބުންޏެވެ. އެއީ އޭނާ ބޭނުންވިގޮތްކަން ޒުކަން ދެނެގަތެވެ.\nވިސްނަން އިނދެފައި ބައްޕައަށް ހޭޒަލް ބަލާލިއެވެ. އެއާއެކު ރިޒްވާނު ނިތްއަރުވާލިއެވެ. ހޭޒަލް ބުނަން އުޅޭއެއްޗެއް އޭނާ އަޑުއަހަންކަން އިނީ އަންގާލި ކަހަލައެވެ.\n"ކާކުން އެނގެންނެތަސް އަޅުގަނޑަށް ހީވީ ލިއަމް ކުރާކަމެއްހެން... އެގޮތަށް ދާރިއަންއާ މެދު ކަންތައްކުރުމުގެ އެއްވެސް ހައްޤެއް އޭނާއަކަށް ނޯންނާނެ، ބައްޕާ... ކީއްވެތަ އަދިވެސް ލިއަމް އެހެން އުޅެނީ... މިހާރު އަޅުގަނޑު މިއުޅެނީ ދާރިއަންއާ ކައިވެނި ވެސް ކުރަން" ހޭޒަލްއަށް ބުނެވުނެވެ.\n"ލިއަމް އަދިވެސް ބުނަނީ ދަރިފުޅާ ގުޅޭން ބޭނުންވާ ވާހަކަ" ރިޒްވާނު އިނީ ހޭޒަލްގެ މޫނުން ފާޅުވާ ކުލަވަރަށް ފަރުވާތެރިވެއެވެ.\n"އޭނާ ބަދަލުވެދާނެތަ؟... އޭނާއަކު ދެން ނޫޅެވޭނެ، އެކަން ވިސްނޭނެނަމަ" ހޭޒަލްގެ އަޑު މަޑުވިއެވެ.\n"ޒެލްއަށް އެނގޭތަ އޭނާއާ ކުރިމަތިނުލާ ނޫޅެވޭނެކަން، ގަސްދަކާ ނުލާ ވިޔަސް ދެ މީހުންނަށް ކުރިމައްޗަށް އެރިދާނެ... އޭރުން ކިހިނެއް ހަދާނީ؟... ބައްޕައަށް ހީވަނީ ލިއަމްއަށް ދަރިފުޅު ބޭނުންވާގޮތް އަދިވެސް ސާފުނުވަނީހެން" ރިޒްވާނު ފާޅުކުރީ ޚިޔާލެކެވެ. އެހެންނަމަވެސް ހޭޒަލްއަށް އޭނާ ބުނި އެއްޗެއް ފަހުމްވީހެން ހިޔެއްނުވެއެވެ.\nއިތުރު ވާހަކައެއް ނުދައްކާ ހޭޒަލް އިނީ ހިމޭންވެފައެވެ. ރިޒްވާނު ވެސް ލިއަމްގެ ވާހަކަ ދެއްކުން ހުއްޓާލީއެވެ. އޭނާ ދެން ފެށީ ކުރެވެން އުޅޭ ކައިވެނީގެ ވާހަކައެވެ. ދާރިއަންގެ މަންމަ ރުހިއްޖެނަމަ ކައިވެނި ކުރިއަށް ގެންދާނޭ ޚިޔާލެއް ހޭޒަލްގެ އެބައޮތްތޯ އެއްސެވެ.\n"މަންމައާއި ބައްޕަ ބޭނުންވާގޮތެއް އަޅުގަނޑަށް އޯކޭ، ދާރިއަން ޚިޔާލުދޭނެ... ދެ ފެމެލީ ބޭނުންވާގޮތަށް ކުރިއަށް ދިޔައީމަ ރަނގަޅުވާނެ" ހޭޒަލް ބުންޏެވެ. އޭނާ ކައިވެންޏަށް އާނއެކޭ ބުންޏަސް ހަޤީޤަތުގައި ނަފްސު ކައިވެންޏަށް ތައްޔާރެއްނޫނެވެ. ކައިވެންޏާ ގުޅިފައިވާ ދިރިއުޅުމަށް އޭނާ ތައްޔާރުނޫނީއެވެ. ފިރިއަކާ ކުރިމަތިލާން ހިތްބިރުގަންނަނީއެވެ.\nކާމޭޒު ދޮށުގައި އިބާއާއި ސާރާ ތިއްބެވެ. ޒުކަންއާއި ދާރިއަންވީ އޮފީހުގައެވެ. ތަހުމީނާވީ ކޮޓަރީގައެވެ. އައިކުވީ ތަނެއް ނޭނގެއެވެ. ސާރާއަށް ގުޅައި އެޑީގައި ގެނައީ ވެސް އޭނާއާ އެކަނި ބައްދަލުކޮށްލަން އިބާ ބޭނުންވެގެންނެވެ.\n"ވަގުތުތަކަކާ ދުވަސްތަކެއް ދުއްވާލަން އަހަރެން ދެން ބޭނުމެއްނޫން، އަހަންނަށް ސާރާއަކީ ދަރިއެއް ފަދަ ކުއްޖެއް، އެކަމަކު އަހަރެން ވެސް އަހަރެންގެ ދާރިއަންގެ ކުރިމަތީ ބަލިވެއްޖެ... އަހަރެން ބޭނުންވިޔަސް އެ ދަރިފުޅުގެ ނުޤަބޫލުގައި އެއްވެސް ކަމެއްކުރާކަށް ބޭނުމެއްނޫން، އަހަރެންގެ އަމިއްލަ އެދުމެއް ހާސިލުކުރުމުގައި ސާރާއަށް ވެސް ލިބޭނީ ދެރައެއް، ކައިވެނި ކުރެވުނަސް އަހަންނަކަށް މަޖުބޫރެއް ނުކުރެވޭނެ ދާރިއަންއަކަށް އަނތްބެއްގެ ލޯބި ސާރާއަށް ދިނުމަށް... ސާރާ!... ދާރިއަން ބޭނުން ކުއްޖަކާ އިންނަން އަހަރެން ރުހިއްޖައީން... ސާރާ ވެސް ރަނގަޅު ކުއްޖަކާ ގުޅެން މި މަންމަ އެދެނީ"\nއިބާގެ ވާހަކަ އަޑުއަހަން ސާރާ އިނީ ހިމޭނުންނެވެ. ރައްދުގައި އެއްވެސް އެއްޗެއް އޭނާ ނުބުންޏެވެ. އިބާ އެ ބުނަނީ ދާރިއަންގެ ދިރިއުޅުމުން އޭނާއަށް ފުރުޞަތެއްނެތީކަން ސާރާއަށް އެނގެއެވެ. ކުރި ހުރިހާ އުންމީދެއް ފެނަށްވީއެވެ. އެންމެފަހަށް އޮތް ކޮޅު ވެސް ބަންދުވީއެވެ. އިބާގެ ނިންމުން އެކަކަށް ވެސް ބަދަލުކުރެވިދާނޭ ސާރާ ހިޔެއްނުކުރެއެވެ. އޭނާގެ ހަނދާނަށް އައީ އެންމެފަހުން ބައްދަލުވި ފަހަރު ދާރިއަން ދެއްކި ވާހަކަތަކެވެ. އޭނާ ބައިވެރިއަކު ހޯދައިފިކަމާއި ކައިވެނި ހަމަޖެހިފައި އޮތްކަން ޢިއުލާންކުރީ ޔަގީންވެ ހުރެއެވެ.\n"ސާރާ..." އަނގައިން ނުބުނެ ސާރާ އިންނަތާ ގިނައިރުވެގެން އިބާ ގޮވާލިއެވެ.\n"ތި ދެކުދީން ގުޅުވުމަށް ވަރަށް ބޮޑަށް ބާރުއެޅުނު، ސާރާއަށް ދާރިއަން ކަމުދާކަން އެނގިހުރެ އެހެންކަންތައް ކުރެވުނީތީ މިއަދު ދެރަވޭ، ބޭކާރު ގޮތެއްގައި ސާރާއަށް ބާރުދެވުނީ... ދާރިއަންއާ ގާތްވާން ފުރުޞަތު ފަހިކޮށްދެވުނީ، އެއީ އަހަންނަށް ހެދުނު ގޯހެއް" އިބާގެ އަޑުގައިވީ މަޑުމައިތިރިކަމެވެ.\n"އަޅުގަނޑު ދެން ގޮސްލަންތަ؟" ސާރާ ބުނެލިއެވެ. މޭޒުމަތީ އޭނާއަށް ތައްޔާރުކޮށްފައި ހުރި އެއްވެސް އެއްޗެއް އަތެއްނުލައެވެ. މޭޒުދޮށުގައި އިށީން ގޮތަށް ސާރާ ހަމައިނީއެވެ. އެހެންވިޔަސް އިބާ ޝަކުވާއެއް ނުކުރިއެވެ. ސާރާގެ ހާލު އޭނާ ދެނެގަތެވެ. އެ އަންހެންކުއްޖާ ހިފެހެއްޓުމުގެ ބޭނުމެއް މިހާރުނެތެވެ. އޭނާ އިންތިޒާރު އެކުރަނީ ދާރިއަން ގެއަށް އަންނާނެ އިރަކަށެވެ. އަދިވެސް އޭނާއަކީ ދާރިއަން ދެކެ ލޯބިވާ އެ ދަރިފުޅަށް ހެޔޮގޮތް މެދުވެރިވުމަށް އެދޭ މަންމަކަން ސާބިތުކޮށްދޭނެއެވެ. ހިނިތުންވުމަކާއެކު އިބާ ބޯޖަހާލުމާއެކު ސާރާ ތެދުވެ އެގެއިން ނުކުންނަން ހިނގައިގަތެވެ.\n"މެންދުރު ވެސް ނުކައި ތިހުރީ... އޮފީހުގައި މަޑުކުރާނެކަމެއްނެތް، އާދޭ ބައްޕައާއެކު" ދާރިއަން އޮފީހުގައި މަޑުކުރަން އުޅުމުން އެގޮތް ޒުކަންއަށް ކަމަކުނުދިޔައެވެ. މަންމައާ ކުރިމަތިލާން ދާރިއަންގެ ނަފްސު ތައްޔާރެއްނޫނެވެ. މަންމަގެ އެ ހަރުކަށި ގޮތްދޫނުކުރުން ދޫކޮށްލަން އޭނާ އެދޭވަރު އެ މަންމައަށް ނުވިސްނެއޭ ދާރިއަންއަށް ހީވަނީއެވެ.\nއިބާ ދަރިފުޅުގެ އިންތިޒާރުގައި އިންކަމެއް ޒުކަން ނުބުނެއެވެ. އިބާއާ ހަމައަށް ދަރިފުޅު ގެންދަން އޭނާ ބޭނުމެވެ. ޒުކަން ބާރުއަޅައިފިނަމަ ދާރިއަންއަށް އެކަމެއްނުކޮށް ނުހުރެވޭނެކަން އެނގެއެވެ. އޭނާ ދާރިއަންގެ މޭޒުދޮށުގައި ހުއްޓިލައިގެން ހުރީއެވެ. އިތުރުގޮތެއްނެތް މީހަކު ފަދައިން ދާރިއަން ތެދުވިއެވެ. މޭޒުމަތީ އޮތް ފޯނު ފަޓުލޫނު ޖީބަށް ލައި އޭނާގެ ލެޕްޓޮޕް ދަބަސް ނަގައިގެން މޭޒާ ދުރަށް ހިނގައިގަތެވެ. ހިނިތުންވެލި ޒުކަން ވެސް ހިނގައިގަތީ ދެނެވެ.\nގެއަށް ވަދެގެން އައި ދާރިއަންގެ މިސްރާބު ހުރީ ކޮޓަރިއަށެވެ. އެހެންނަމަވެސް އޭނާގެ ފިޔަވަޅު މަޑުޖެހުނީ މަންމަގެ ގޮވާލުމުގެ އަޑެވެ. އިބާ ހުރީ ހިނިތުންވެލައިގެންނެވެ. ކާމޭޒުކައިރިއަށް އަންނާށޭ އިބާ ބުނެލިއެވެ. އެވަގުތު ޒުކަން އައިސް ދާރިއަންގެ އަތުން ދަބަސް އަތުލިއެވެ. ބުރަކަށީގައި އަތްޖައްސާލާ ކުރިއަށް ދަރިފުޅު ކޮށްޕާލިއެވެ. އިބާގެ ގާތަށް ދާން ޒުކަން ބާރު އަޅާލީކަން ދާރިއަން ދެނަހުއްޓެވެ.\nމޭޒުދޮށުގައި ދާރިއަން އިށީނުމާއެކު ދަރިފުޅަށް އިބާ ސައިހަދާދިނެވެ. މަންމަގެ ހަރަކާތްތައް ދެނަގަންނަން ނޭނގިފައި ދާރިއަން އިނެވެ. އެ މޭޒުދޮށުގައި ޒުކަންއާއި ތަހުމީނާ އައިސް އިށީންތަން ފެނުނެވެ. ދާރިއަން ހައިރާންވެ ސުވާލު އުފެދުނެވެ. އެންމެންގެ މޫނުން ފާޅުވޭވޭ ހުރީ ލުއި ހިނިތުންވުމެކެވެ.\n"ދުވަހެއް ކަނޑައަޅައިފިންތަ؟" ދާރިއަންގެ ކައިރީ އިށީންނަމުން މޭޒުމަތީ އޮތް ދާރިއަންގެ އަތްތިލައިގަ އިބާގެ އަތް ބާއްވާލިއެވެ. ބުނާނޭ އެއްޗެއް ނޭނގި މަންމައަށް ބަލަން ދާރިއަންއަށް އިނދެވުނީއެވެ.\n"މިބުނީ ކައިވެނިކުރާނޭ ދުވަހެއް..." ދަރިފުޅުގެ އަތުގައި އިބާ ފިރުމާލިއެވެ.\n"މަންމައަށް އޯކޭތަ؟" ހައިރާންކަމާއެކު ދާރިއަންއަށް އަހާލެވުނެވެ. އެހިނދު ހިނިތުންވުމަކާއެކު އިބާ ބޯޖަހާލިއެވެ. އަޖައިބުވެފައިވެފައި އިން ދާރިއަންގެ ތުންފަތް މައްޗަށް ދެމިލިއެވެ. ދެންއިވުނީ ހޭންފެށިއަޑެވެ. މަންމަގެ ގައިގާ އޭނާ ބައްދާލީ ނުހަނު އަވަށެވެ.\n"ސޮރީ އިނގޭ..." ދަރިފުޅާ ނަޒަރު ސީދާކޮށްލުމާއެކު އިބާ ބުނެލިއެވެ.\n"ތެންކިއު... ބޮޑުބޮޑުކޮށް ތެންކިއު މަންމާ" ދާރިއަންއަށް އަދިވެސް ހެވެނީއެވެ.\n"ކައިވެނީގެ ކަންކަމާ އުޅެމާ" ޒުކަން ބުނެލިއެވެ. ދާރިއަން ނިކަން އަވަހަށް ބޯޖަހާލިއެވެ.\n"ހޭޒަލްގެ ޢާއިލާއާ ބައްދަލުކުރަންވާނެއެއްނު" ތަހުމީނާގެ ޚިޔާލު ފާޅުކުރިއެވެ.\n"ދަރިފުޅު ހޭޒަލްއަށް ގުޅާފައި ބުނޭ... މަންމަމެން ތިބީ ބައްދަލުކޮށްލަން ބޭނުންވެފައޭ" ކަންތައްކުރަންވީގޮތް އިބާ ބުންޏެވެ.\n"މިވަގުތު ގުޅާފައި ބުނެލަންތަ؟" އެންމެންނަށް ދާރިއަން ނަޒަރު ހިންގާލިއެވެ. ހީނލާފައި އިބާ ބޯޖަހާލިއެވެ. އެއާއެކު ވަގުތުން ދާރިއަން ތެދުވެއްޖެއެވެ. ޖީބުގައި އޮތް ފޯނު ނަގަމުން ހަލުވިކޮށް އޭނާގެ ކޮޓަރިއާ ދިމާއަށް ދިޔައެވެ.\n"ތެންކިއު..." ލޯބިވެތި ބަލާލުމާއެކު ޒުކަން ބުންޏެވެ. އެއާއެކު އިބާ ބޯޖަހާލައިފިއެވެ.\n"އަހަރެން ހީކުރީ އަހަރެމެންގެ އައިކުކަމަށް ފުރަތަމަ ދިރިއުޅުމެއް ފަށާނީ" ހިނިއައިސްފައި އިން ތަހުމީނާ ބުނެލިއެވެ.\nދާރިއަން ދިޔަތާ ގިނައިރެއްނުވެ އެނބުރި އައީ ދުވެފައެވެ. އެންމެންގެ ނަޒަރު އޭނާއަށް ހުއްޓުނެވެ. އަދިވެސް އެ މޫނުން ފެންނަނީ އުފާވެރިކަމެވެ. ކީކޭތޯ ހޭޒަލް ބުނީ ޒުކަން އަހާލިއެވެ. އެއާއެކު ދާރިއަންއަށް ނުބުނެއެއް ނުހުރެވުނެވެ. އަވަސްއަވަހަށް ވާހަކަދައްކަން ފެށިއެވެ.\n"މިރޭ އަޔަސް އޯކޭއޭ ބުނީ... ޒެލްގެ ބައްޕަ ވާހަކަދެއްކީ... މިރޭ ދަމާ... އޭރުން އަވަސްވާނީ" ދާރިއަންގެ ކެތްތެރިކަން ކުޑަވެފައި ހުރިވަރު ފެނި އެންމެންނަށް ހީނގަނެވުނެވެ. ދަރިފުޅުގެ ފުށުން މީގެކުރީން ނުފެންނަ ސިފައެއް އެމީހުންނަށް ފެންނަމުންދިޔައެވެ.


Supreme court in ivvaa hukumthah liyuvvaa fandiyaaru igey goiy hadhanee\n14 ޖެނުއަރީ 20200ކޮމެންޓް\nސުޕްރީމް ކޯޓުން އިއްވާ ހުކުމްތައް ލިޔުއްވާ ފަނޑިޔާރު އެނގޭ ގޮތް ހަދަނީ\nސުޕްރީމް ކޯޓުން މައްސަލަތައް ނިންމާއިރު ހުކުމް ލިޔުއްވި ފަނޑިޔާރު އެނގޭ ގޮތަށް ހަމަޖެއްސުމަށް ސުޕްރީމް ކޯޓުން ނިންމައިފި އެވެ.\nސުޕްރީމް ކޯޓުން މިއަދު ކުރި ޓްވީޓެއްގައި ބުނެފައިވަނީ އެ ކޯޓުން ބަލަމުން ގެންދާ މައްސަލަތަކުގެ ތެރެއިން މިވަގުތު ހުކުމްކުރުމަށް ތާވަލްކުރެވިފައިވާ މައްސަލަތައް ފިޔަވާ އެހެނިހެން މައްސަލަތަކުގެ ރިޕޯޓްގައި ޖަޖްމަންޓް ލިޔުއްވާ ފަނޑިޔާރަކީ ކޮން ބޭފުޅެއް ކަން އެނގޭ ގޮތަށް ހަމަޖެއްސުމަށް ނިންމާފައިވާ ކަމަށެވެ.\nމީގެއިތުރުން އެހެން ފަނޑިޔާރެއްގެ އިތުރު ރައުޔެއް ނުވަތަ ފާހަގަކުރައްވާ އިތުރު ކަމެއް އޮންނަމަ އެކަމެއް ވަކިވަކިން އެނގޭނެ ގޮތަކަށް މައްސަލަ ނިންމި ގޮތުގެ ރިޕޯޓުގެ ފޯމެޓް ބަދަލުކުރުމަށްވެސް ފަނޑިޔާރުންގެ މަޖިލީހުން ނިންމަވާފައިވާ ކަމަށްވެސް ސުޕްރީމް ކޯޓުން ވަނީ ބުނެފަ އެވެ.\nސުޕްރީމް ކޯޓުން ނިންމާފައިވާ މައްސަލަތަކުގެ ރިޕޯޓްގައި މީގެކުރިން ވެސް ރައުޔު ތަފާތުވާ ފަނޑިޔާރުގެ ރައުޔު ހިމަނާފައި ހުރެ އެވެ. ނަމަވެސް ހުކުމް ލިޔުއްވާ ފަނޑިޔާރުގެ ނަމާއި، ފަނޑިޔާރުންގެ އަޣުލަބިއްޔަތު ރައުޔު ހިމަނާފައެއް ނުހުރެ އެވެ.\nސުޕްރީމް ކޯޓުން އާންމުކޮށް މައްސަލަތައް ބައްލަވަނީ ތިން ފަނޑިޔާރުންގެ ބެންޗަކުންނެވެ. ނަމަވެސް ދުސްތޫރީ ބޮޑެތި މައްސަލަތައް ނިންމާއިރު ސުޕްރީމް ކޯޓުގެ ހުރިހާ ފަނޑިޔާރުން ހިމެނޭ ގޮތަށްވެސް މައްސަލަތައް ނިންމާފައި ހުރެ އެވެ.


India abadhuves onnaanee dhivehi raajje aa eku: India Embassy - vNews.mv\nޑިފެންސް މިނިސްޓަރ މާރިޔާ އަހްމަދުދީދީ:\nއިންޑިއާ އަބަދުވެސް ދެމިއޮންނާނީ ދިވެހިރާއްޖެއާ އެކުގައި: އިންޑިއާ އެމްބަސީ\nސައިފް އަޒްހަރު 02 September 2020, 01:09\nއިންޑިއާ އަބަދުވެސް އޮންނާނީ ދިވެހިރާއްޖެއާ އެކުގައި ކަމަށް، ރާއްޖޭގައި ހުންނަ އިންޑިއާ އެމްބަސީން ބުނެފިއެވެ.\nއިންޑިއާއާއި ދިވެހިރާއްޖޭގެ ގާތް އެކުވެރި ގުޅުމަށް ތައުރީފް ކުރައްވައި މިނިސްޓަރ އޮފް ޑިފެންސް މާރިޔާ އަހްމަދުދީދީ ކުރައްވާފައިވާ ޓްވީޓެއް، ރީޓްވީޓްކޮށް އިންޑިއާ އެމްބަސީންވަނީ އިންޑިއާއާމެދު ފާޅުކުރެއްވި ހެޔޮ ޝުއޫރުތަކަށް ޑިފެންސް މިނިސްޓަރަށް ޝުކުރު އަދާކޮށްފައެވެ.\nއިންޑިއާ އެމްބަސީން ބުނެފައިވަނީ، ތަރީޚީގޮތުންނާއި، ޘަޤާފީގޮތުންނާއި، ދެގައުމުގެ ރައްޔިތުންގެ މެދުގައިއޮތް ގުޅުމަކީ ވަރަށް ޒަމާންވީ ގުޅުންތަކެއް ކަމަށެވެ.\nމިސަބަބަށްޓަކައި، ކުރިއެކޭވެސް އެއްފަދައިން، ގާތް އަވަށްޓެރިއެއްގެގޮތުގައި އަދި ގާތް ރަހްމަތްތެރިއެއްގެ ގޮތުގައި އިންޑިއާ އަބަދުވެސް ދެމިއޮންނާނެ ކަމަށް އެމްބަސީން ބުނެފައި ވެއެވެ. އަދި ރާއްޖެއަށް ކުރިމަތިވާ ކޮންމެފަދަ ހާލަތެއްގެ ދަނޑިވަޅުގައި އެ ގާތްކަމުގައި އިންޑިއާ އޮންނާނޭ ކަމުގެ ޔަގީންކަންވެސް ދީފައި ވެއެވެ.\nރާއްޖޭގެ ޑިފެންސް މިނިސްޓަރ މާރިޔާ އަހްމަދުދީދީ، އިންޑިއާ ގުޅޭގޮތުން ޓްވީޓެއް ކުރައްވާފައިވަނީ، ރާއްޖޭގައި އިންޑިއާ ސިފައިން ބައިތިއްވަން އުޅޭ ކަމަށާއި، ރާއްޖޭގެ މައްޗަށް އަތްގަދަކުރަން އިންޑިއާއިން މަސައްކަތް ކުރަމުންދާ ކަމަށްބުނެ، ބައެއް ފަރާތްތަކުން ސޯޝަލް މީޑިއާގައި ނުރުހުން ފާޅުކުރަމުން ގެންދާ ވަގުތެއްގައެވެ.\nސިޔާސީ ބައެއް ފަރާތްތަކުންނާއި، ބައެއް އާންމު ފަރާތްތަކުންވެސް ގެންދަނީ ރާއްޖެއިން "އިންޑިއާ ބޭރުކުރުމަށް" ގޮވާލައި އަޑުއުފުލަމުންނެވެ. އަދި އެކަން ކުރާނޭ ކަމަށްވެސް ގެންދަނީ ބުނަމުންނެވެ.\nމިގޮވާލުންތަކަށް ރައްދުދެއްވައި ޑިފެންސް މިނިސްޓަރ މާރިޔާ އަހްމަދުދީދީ ވަނީ، ދިވެހިރާއްޖެއާއި އިންޑިއާއާ ދެމެދުއޮތް ވަރުގަދަ ގުޅުމުގެ ނަތީޖާއެއްގެގޮތުން ރާއްޖެއަށް ވަރަށް މުހިންމު ދަނޑިވަޅުތަކުގައި އިންޑިއާގެ ފަރާތުން ލިބިފައިވާ ޚާއްސަ އެހީތެރިކަން ފާހަގަ ކުރައްވާފައެވެ.\nއެގޮތުން،3ނޮވެމްބަރުގެ ހާދިސާގެ ދަނޑިވަޅުގައި ރާއްޖޭގެ މިނިވަންކަމާއި އިސްތިގްލާލު ހިމާޔަތްކުރުމުގައި ލިބުނު އެހީތެރިކަމާއި، ވެރިރަށް މާލެއަށް ކުރިމަތިވި ފެނުގެ ކާރިޘާގެ ވަގުތުގައި އިންޑިއާއިން ލިބުނު ކުއްލި އެހީ ޑިފެންސް މިނިސްޓަރ ފާހަގަކުރައްވާފައި ވެއެވެ.\n"ހަމަ އެއާއެކު، ކޮވިޑް-19 ބަލިމަޑުކަމުގެ މިހާލަތުގައި އިންޑިއާއިން ގެންދަނީ މެދުނުކެނޑި ރާއްޖެއަށް އެހީތެރިވަމުން"\nޑިފެންސް މިނިސްޓަރ މާރިޔާ އަހްމަދުދީދީ\nމިނިސްޓަރ މާރިޔާދީދީ ވިދާޅުވީ، އިންޑިއާއާއި ދިވެހިރާއްޖޭގެ ގާތްގުޅުމުގެ މި ހަގީގަތްތަކާމެދު އެއްވެސް ފަރާތަކަށް ދެކޮޅުހެދެން ނޯންނާނެ ކަމަށެވެ.\nއިންޑިއާއާއެކު އޮންނަ ގާތް އެކުވެރި ގުޅުންތަކުގެ ސަބަބުން އިގްތިސާދީގޮތުންނާއި، އިޖުތިމާއީގޮތުން ދިވެހިރާއްޖެއަށް އޭގެ މަންފާ ކޮށްފައިވާ ކަމަށްވެސް ވިދާޅުވެފައި ވެއެވެ.\nޑިފެންސް މިނިސްޓަރު މިމޭރުމުން ޓްވީޓް ކުރައްވާފައިވާއިރު، ކޮވިޑްބަލީގެ މިހާލަތުގައިވެސް، އިންޑިއާ ސަރުކާރުންވަނީ ރާއްޖެއަށް ބޭނުންވާ ބައެއްކަހަލަ ޒަރޫރީ ތަކެތި މެދުނުކެނޑި ލިބޭނޭގޮތް ހަމަޖައްސާފައެވެ. އަދި މާލީގޮތުންވެސް ބޮޑެތި އެހީތެރިކަމެއް ގެންދަނީ ވަމުންނެވެ.\nއިންޑިޔާ ރާއްޖެ މާރިޔާ އަހުމަދު ދީދީ ސިޔާސީ


vnews - Asian Games gai vaadhakura dhivehi dhuvuntherin iulaanu koffi\nއޭޝިއަން ގޭމްސްގައި ވާދަކުރާ ދިވެހި ދުވުންތެރިން އިއުލާނުކޮށްފި\nމިފަހަރުގެ ގޭމްސްގައި ވާދަކުރާ ރާއްޖޭގެ އެންމެ ބާރު ދުވުންތެރިޔާ ހަސަން ސާއިދު-- ފޮޓޯ: އެމްއޯސީ\nއިންޑޮނީޝިއާގައި ފަށާ އޭޝިއަން ގޭމްސްގައި ރާއްޖެއިން ހަތަރު ދުވުންތެރިންގެ ޓީމެއް އެކުލަވާލައިފި އެވެ.\nމި ޓީމުގައި އެންމެ ފާހަގަކޮށްލެވޭ ދުވުންތެރިއަކީ ރާއްޖޭގެ އެންމެ ބާރު ދުވުންތެރިއާ ހަސަން ސާއިދު އެވެ. މީގެއިތުރުން އުއްމީދީ ގިނަ ދުވުންތެރިންތަކެއް ވަނީ ހިމަނާފައެވެ.\nސާއިދުގެ އިތުރުން މި ސްކޮޑުގައި ހިމެނޭ ދުވުންތެރިންނަކީ ޒުވާން އަންހެން ދެ ދުވުންތެރިން ކަމަށްވާ އައިޝަތު ހިމްނާ ހަސަން އާއި އައިމިނަތު ޖާއިޝާ ޖުނީޒާ ގެ އިތުރުން މެރެތަން ދުވުންތެރިއާ މުހައްމަދު ޝިފާޒެވެ.\nމި މުބާރާތުގައި މިހާތަނަށް ދިވެހި ދުވުންތެރިއެއް ހޯދި އެންމެ ރަނގަޅު ނަތީޖާ ހޯދާފައިވަނީ ސާއިދު އެވެ. އޭނާ ވަނީ 2015 ވަނަ އަހަރުގެ އޭޝިއަން ގޭމްސްގައި އެ ދެ އިވެންޓުން ސެމީ ފައިނަލުގައި ވާދަކޮށްފަ އެވެ. މިފަހަރުގެ ގޭމްސްގައި ވެސް ސާއިދު ވާދަކުރާނީ 100 މީޓަރު ދުވުމާއި 200 މީޓަރު ދުވުމުގައެވެ.\nމެރަތަން ދުވުންތެރިއަކަށް ވާދަކުރާ ޝިފާޒަކީ ދިގު މުއްދަތަކަށްފަހު ބައިނަލްއަޤްވާމީ ބޮޑު ގޭމްސްއެއްގައި ރާއްޖެއިން ވާދަކުރާ ފުރަތަމަ މެރަތަން ދުވުންތެރިޔާ އެވެ. މުބާރާތުގައި ވާދަކުރާ އަންހެން ދެ ދުވުންތެރިންގެ ތެރެއިން ހިމްނާ ވާދަކުރާނީ 200 މީޓަރު ދުވުމާއި 400 މީޓަރު ދުވުމުގައެވެ. އަދި ޖައިޝާ ވާދަކުރަނީ 800 މީޓަރު ދުވުމާއި 1500 މީޓަރު ދުވުމުގަ އެވެ.\nހިމްނާ ވަނީ މި އަހަރުގެ ސައުތު އޭޝިއަން ޖޫނިއާ ޗެމްޕިއަންޝިޕުގައި 400 މީޓަރު ދުވުމުގައި ވާދަކޮށް ރާއްޖޭގެ ޔޫތު ރެކޯޑް އާކޮށްފައެވެ. އަދި އޭޝިއަން ޗެމްޕިއަންޝިޕުގައި ވާދަކޮށް ރާއްޖޭގެ 400 މީޓަރު ދުވުމުގެ އަންހެން ރެކޯޑް އޭނާ ވަނީ ހަދާފައެވެ. މީގެއިތުރުން ޖައިޝާ ވަނީ 2016 ވަނަ އަހަރުގެ އިންޑިއަން ގްރޯން ޕްރީގައި ހަތަރެއް ގުނަ 100 މީޓަރު ރިލޭ އިން ލޯ މެޑަލް ހޯދައިފައެވެ. އަދި ސައުތު އޭޝިއަން ޖޫނިއާ ޗެމްޕިއަންޝިޕުގެ ދެ އިވެންޓުން އަމިއްލަ ރެކޯޑުވެސް ވަނީ އާކޮށްފައެވެ\nމުބާރާތުގައި ވާދަކުރާ ޓީމުގެ ކޯޗަކީ ސްޕްރިންޓް ކޯޗު އަހުމަދު ފާއިލެވެ. މިޑްލް ޑިސްޓެންޓް ކޯޗަކަށް އަހުމަދު ނިޒާމް ހަމަޖެއްސި އިރު މެނޭޖަރަކީ އިބްރާހިމް އުމަރު އެވެ.


މި ސަރުކާރުގެ ތަރައްޤީގެ އެއްވެސް ކަންފުޅެއް ނެތް: ސައީދު | Jazeera\tމި ސަރުކާރުގެ ތަރައްޤީގެ އެއްވެސް ކަންފުޅެއް ނެތް: ސައީދު - Jazeera\nމި ސަރުކާރުގެ ތަރައްޤީގެ އެއްވެސް ކަންފުޅެއް ނެތް: ސައީދު\nޢަލީ ޔާމީން April 27, 2019 75 views0\nރައީސް އިބްރާހިމް މުހައްމަދު ޞޯލިހުގެ ސަރުކާރުގައި ތަރައްޤީގެ އެއްވެސް ކަންފުޅެއްވެސް ނެތް ކަމަށް ކުރީގެ އިކޮނޮމިކް މިނިސްޓަރު އަދި ކޮންގްރެސް ޕާޓީ، ޕީއެންސީގެ ނައިބު ރައީސް މުޙައްމަދު ސައީދު ވިދާޅުވެއްޖެއެވެ.\nސައީދު މިހެން ވިދާޅުވީ، މިހާރު ކުރިއަށްދާ ޕީއެންސީގެ ކޮންގްރެސް ނިންމުމުގެ ޖަލްސާގައި ވާހަކަފުޅު ދައްކަވަމުންނެވެ.\nސައީދު ވިދާޅުވީ، ރައީސް ޔާމީންގެ ވެރިކަމުގައި ރާއްޖެއަށް ތަރައްޤީ ގެނެސްދެއްވާފައިވަނީ ރޮކެޓް ސްޕީޑުގައި ކަމަށާއި ނަމަވެސް މި ސަރުކާރުން ތަރައްޤީ ގެނެސްދެނީ ރޮކެޓެއްގައި ޓޫޓޫ އިންޖީނެއް އެޅީމައި، އެ ރޮކެޓު ދަތުރުކުރާނެ ސްޕީޑުގައި ކަމަށެވެ.\n"އަޅުގަނޑުމެންގެ އިއްޒަތްތެރި މެންބަރަކު ރައީސް ޔާމީންގެ ތަރައްޤީ ފާހަގަކުރެއްވި ރޮކެޓް ސްޕީޑުގައި، އެހެންނަމަވެސް މިއަދު މިސަރުކާރުން އަޅުގަނޑުމެންނަށް ފެންނަނީ ރޮކެޓެއްގައި ޓޫޓޫ އިންޖީނެއް އަޅާފައި ހުރީމައި ދެންވާނެ ގޮތް. ކުރިއަކަށް ނުދޭ، ފަހަތަކަށް ނުދޭ، ތަރައްޤީގެ ހަމަ ކަންފުޅެއްވެސް ނެތީ" ސައީދު ވިދާޅުވިއެވެ.\nރައީސް ޔާމީންގެ ސަރުކާރުގައި ރާއްޖޭގައި ހިންގާފައިވާ ތަރައްޤީގެ ބޮޑެތި މަޝްރޫއުތަކުގެ ފަހަތުގައިވާ މޭސްތިރިޔާ، ސައީދު ވިދާޅުވީ، ޕީއެންސީގެ އުފެދުނީ، ޕީޕީއެމް، ރައީސް ޔާމީންގެ އަތުން ފޭރިގަތުމުގެ ބިރު ހީވުމުން ކަމަށެވެ.\nއަދި ސިޔާސީ ޕާޓީއެއްްގެ މިލްކިއްޔާތު އެހެން ފަރާތަކަށް ބަދަލުކޮށްދޭ ނަމޭ ބުނެ ވައުދުވި ފުރަތަމަ ވެރިއަކީ ރައީސް އިބްރާހިމް މުހައްމަދު ޞޯލިހު ކަމަށް ސައީދު ވިދާޅުވިއެވެ.\n"ތިބޭފުޅުން އަޑުއެއްސެވިންތޯ ދުވަހަކުވެސް ދުނިޔޭގެ އެއްވެސް ގައުމެއްގައި އެއްވެސް އިންތިހާބުވުމަކާއި ނުލައި ރައީސަކު ތިމަން މަނިކުފާނުގެ 100 ދުވަހުގެ ވައުދުތަކުގެ ތެރޭގައި ސިޔާސީ ޕާޓީއެއް އެހެން ގޮތަކަށް ފުރޮޅާލެކަމަށް ވިދާޅުވި ވައުދެއް. ދަންވަން މިއުޅެނީ ޕީޕީއެމްގެ އޯރނަޝިޕް ބަދަލުކޮށް، އެހެން ބޭފުޅެއްގެ އަތްފުޅަށް ޕާޓީގެ މިލްކިއްޔާތު ދޭނަމޭ ބުނި ވެރިއަކު މުޅި ދުނިޔެއިންވެސް ދެކިފައި ހުންނާނީ ފުރަތަމަ ފަހަރަށް މިގައުމުގައި. ނަމަވެސް ކަން ދިމާކުރި ގޮތުން ވެރިކަމުގެ 100 ދުވަސް ހަމަވި އިރިވެސް އެކަމެއް ނުވި" ސައީދު ވިދާޅުވިއެވެ.\nސައީދު ވިދާޅުވީ، ކޮންގްރެސް ޕާޓީއަކީ 2023 ވަނަ އަހަރުގެ ރިޔާސީ އިންތިހާބު ކާމިޔާބު ކުރައްވާނެ ޕާޓީކަމަށާއި ކޮންގްރެސް ޕާޓީއިން ސަރުކާރު ޒިންމާދާރު ކުރުމަށް މަސައްކަތް ކުރައްވާނެ ކަމަށެވެ.


LIVE: Covid-19: L.Atholhu Bodu Biruverikamakah - Vaguthu\nކޮވިޑް-19: ލ.އަތޮޅު ބޮޑު ބިރުވެރިކަމަކަށް!\nބިޔާދޫ އައިލެންޑް ރިސޯޓުން ކޮވިޑް-19 އަށް ފައްސިވި މީހުންގެ އަދަދު 53 އަށް އަރައިފި.\nގއ.ދެއްވަދޫން ކޮވިޑް-19 އަށް ފައްސިވި މީހުންނާއި ގުޅޭ ވޭދަނަ (ކްލަސްޓާ) އިން މިހާތަނަށް ފައްސިވި މީހުންގެ އަދަދު 22 އަށް އަރައިފި.\nBREAKING NEWS: Dhevvadhoo Veydhana: Fassivi Meehunge Adhadhu 22 Ah Araifi https://t.co/r7NEJa8fzu\nރާއްޖެ އިން އިތުރު 44 މީހުން ކޮވިޑް-19 އަށް ފައްސިވެއްޖެ.\nCovid-19: Quarantine gai neh4meehaku Fonadhoo in fassive rayyithun biruveri kameggai!https://t.co/aslLu1YQeP\nމިހާރު ދުނިޔޭގެ އެކި ގައުމުތަކުގައި ހަލުވިކަމާއެކު ފެތުރެމުންދާ ކޮވިޑް-19 ޖެހިގެން މެކްސިކޯއިން 1135 މީހަކު މަރުވެއްޖެ.\nBREAKING| Covid-19: Mexico In Ithuru 1135 Meehaku Maruvejjehttps://t.co/gZmRQtiOLP\nފޮނަދޫގެ ދިހަގެއެއް ކަރަންޓީންކޮށްފި.\nBREAKING NEWS: Fonadhoo 10 Ge Quarantine Koffi https://t.co/mrVfIrHtc4\nފޮނަދޫން ބަޔަކު ފައްސިވުމުން ކުނަހަންދޫގައި ފިޔަވަޅުތައް ވަރުގަދަކޮށްފި.\nFonadhoo Bayaku Fahssi Vumaai Gulhigen Kunahandhoo Gai Salaamathee fiyavalhu Thah Varugadhakohfi https://t.co/aO2OWrJ9L1\nގއ. ދެއްވަދުއިން އިތުރު އަށް މީހަކު ކޮވިޑް-19 ފައްސިވެއްޖެ.\nBREAKING NEWS: Dhevvadhoo In Ithuru 8 Meehun Fassivejje https://t.co/px7VG8FAyv\nޗީފް އޮފް ޑިފެންސް ފޯސް އަބްދުﷲ ޝަމާލް ކޮވިޑް-19 އަށް ފައްސިވެއްޖެ.\nBREAKING NEWS: Chief of Defense Force Shamaal Covid-19 Ah Fassivejje https://t.co/HonsgI1YH5\nކޮވިޑް-19 އަށް މިރޭ ލ.އަތޮޅު ފޮނަދޫ އިން ހަތަރު މީހަކު ފައްސިވުމާއިއެކު ގަން ފޮނަދޫގެ އިތުރުން ލ.އަތޮޅާއި އަދި ކައިރި ބައެއް އެހެން އަތޮޅުތަކަށް ވެސް ވަނީ ބޮޑު ބިރުވެރިކަމެއް އިހްސާސް ކުރަން ޖެހިފައެވެ. ލ.އަތޮޅު ފޮނަދުއާއި ގަމަށް އެއަތޮޅުގެ ރަށްތަކުންނާއި ކައިރި ރަށްތަކުން ކޮންމެ ދުވަހަކު އެތައް ބަޔަކު އަރައި ފައިބާ ހަދައެވެ. އެހެންކަމުން އެދެރަށުގައި ބަލި ފެތުރިފައި އޮތްނަމަ އެއީ ވަރަށް ބޮޑު ނުރައްކަލަކަށް ވުމުގެ ފުރުސަތު އެބައޮތެވެ.\nފޮނަދޫން ކޮވިޑް-19 އަށް ފައްސިވީ ގއ.ދެއްވަދޫން އެރަށަށް ދިޔަ އާއިލާއެކެވެ.\nމިހާރު ލ.ފޮނަދު އާއި ގަމަށް އަރައި ފޭބުން މަނާކޮށް އެދެރަށުން ވެސް ބައެއް މީހުން ކޮވިޑް-19 އަށް ޓެސްޓް ކުރުމުގެ މަސައްކަތް ކުރަމުން އެބަގެންދެއެވެ. މިހާރު ކުރާ ޓެސްޓްތަކުގެ ނަތީޖާ މާދަމާގެ ވަގުތެއްގައި ލިބޭނެ ކަމަށް ބެލެވެއެވެ.\nއަތޮޅުތެރޭގެ އެއްވެސް ރަށަކަށް 30 ނޮވެމްބަރ 2020 އަށް ފަހު ގއ.ދެއްވަދޫއިން ގޮސްފައިވާ ފަރާތެއްވާނަމަ، ވީ އެންމެ އަވަހަކަށް އެރަށެއްގެ ހޮސްޕިޓަލަށް ނުވަތަ ހެލްތް ސެންޓަރަށް އެކަން އެންގެވުމަށް އެޗްޕީއޭ އިން ވަނީ އިލްތިމާސް ކުރައްވާފައެވެ.\nއަދި ޑިސެމްބަރ 25 ގެ ފަހުން ދެއްވަދޫއިން ދަތުރުކޮށްފައި އައި ފަރާތެއްނަމަ (ދެއްވަދޫއިން އައިތާ 14 ދުވަސް ހަމަނުވާނަމަ)، މިހާރު ޓެސްޓް ކުރުމުގެ އިތުރުން ދެއްވަދޫއިން ދަތުރު ކުރިތާ 14 ދުވަސް ފުރިހަމަ ވަންދެން ކަރަންޓީނުވާން ޖެހޭނެ ކަމަށް ވެސް އެޗްޕީއޭ އިން ވަނީ ވިދާޅުވެފައެވެ.\n30 ނޮވެމްބަރުގެ ފަހުން ގއ.ދެއްވަދޫއިން އެހެން ރަށްރަށަށް ދަތުރުކުރައްވާފައިވާ ފަރާތްތަކުން ކޮވިޑް-19 ނަތީޖާ ނުލިބެނީސް ސްކޫލަށް، މަސައްކަތަށް އަދި އެހެނިހެން ކަންކަމުގައި ބޭރަށް ނުނުކުންނެވުމަށް ޚާއްސަ ސަމާލުކަން ދެއްވުމަށް އެޗްޕީއޭ އިން އިލްތިމާސް ކުރައްވާފައި ވެއެވެ.\nBREAKING NEWS: Covid-19: Miadhu Raajje In 25 Meehun Fassivejje https://t.co/BDe954TVMQ\n— Vaguthu Online (@VaguthuOnline) January 9, 2021\nBREAKING NEWS: Evves Rashakah Dhevvadhoo In Meehaku Gosfaivaanama Ekan Angan Edhijje https://t.co/Wa8WPs3kPN\nCovid-19: Gan Adhi Fonadhoo School Thah Bandhu Koffihttps://t.co/vEbNqW5S3Z\nBREAKING: Laamu Atholhu Fonadhoo Aai Gamah Araa Feybun Manaa Kohffihttps://t.co/C1b1u183G6\nBREAKING: Fonadhoo In Ithuru2Meehaku Covid-19 Ah Fassive, Jumla4Ah Araifihttps://t.co/fvTzs7BJYm\nޖެނުއަރީ 10, 2021 02:51\nޖެނުއަރީ 10, 2021 07:49\nހަމަ އެކަނި ލ.އަތޮޅަށް އޮތް ބިރުވެރިކަމެއް ނޫނެވެ. ދިވެހިރާއްޖޭގެ ހުރިހައި ރަށަކަށްވެސް ތިބިރިވެރކަން އެބައޮތެވެ.\nޖެނުއަރީ 10, 2021 10:31\nފަރުދީ ޒިންމާ ކޮބާ ކިތަންމެ ރަނގަޅު ގަވައިދެއް ހެދިޔަސް ޢަމަލު ނުކުރަންޏާ ދެންވާނީ މިހެން ﷲ އަހަރެމެންނަށް ﷲ އެންގެވިގިތަށް އުޅެވެބާ!!\nޖެނުއަރީ 10, 2021 10:41\nލ ފޮނަދޫ އަށް އާއިލާ އަކީ ޕޮޒިޓިވް ވި މީހާއާއި ދިމާވި މީހެއްވެސް ނޫން. އޭނައަކީ މީގެ 14 ދުވަސް ކުރިން ދެއްވަދޫ އިން ފޮނަދޫއަށް ދިޔަ މީހެއް. އޭގެ ފަހުން ބަލީގެ އެއްވެސް އަލާމާތެއް ނުފެނި ހުއްޓާ އޭނަގެ މާމަ ނިޔާވި. އެދުވަހުގައި ވަރަށް ގިނަ މީހުންނާ އޭނަޔާ ބައްދަލުވި. އެހާދިސާ ހިނގިތާ3ވަނައަށް ވީ ދުވަހު އޭނަގެ ގައިން ބަލީގެ އަލާމާތް ފެންނަން ފެށީ. ދެން ކިހިނެއް އިނގޭނީ އޭނަ ޕޮޒިޓިވް ވީ ދެއްވަދޫ އިން ކަމެއ. އަނެއްކޮޅުން އޭނަ ދެއްވަދޫގަ ހުރި ގޭގެ އެއްވެސް މީހެއްގެ ފަރާތުން ބަލި ފެނިފައިނުވޭ


ޖޯޖް ވޮޝިންގޓަން - ވިކިޕީޑިއާ\n(މިސްރާބުކުރެވުނީ George Washington އިން)\nޖޯޖް ވޮޝިންގޓަން މަޝްހޫރު ވެފައިވަނީ އެމެރިކާގެ ބާނީ ގެ ގޮތުގައެވެ. އަދި އެމެރިކާގެ ބައްޕަގެ ގޮތުގައެވެ. 22 ފެބުރުއަރީ 1732 ގައި އުފަންވެ ވަޑައިގަތް ޖޯޖް ވޮޝިންގޓަން އަކީ އިގިރޭސިންނާއި ދެކޮޅަށް މީލާދީން 1775ން 1783 އަށް ހިންގި އެމެރިކާގެ އިންގިލާބީ ހަގުރާމައިގައި އެމެރިކާގެ ކޮންޓިނެންޓަލް އާރމީންނަށް ކާމިޔާބު ހޯއްދަވައި އެމެރިކާ މިނިވަންކުރެއްވި މޭސްތިރި އެވެ.\nއެމެރިކަން އިންގިލާބުގެ ކާމިޔާބަށްފަހު އެމެރިކާގެ ފުރަތަމަ ރައީސްގެ ގޮތުގައި ޖޯޖް ވޮޝިންގޓަން ރައީސް ކަމަށް އިސްވެ ވަޑައިގަތީ 30 އޭޕްރީލް 1789ގައެވެ. ޖެހިޖެހިގެން ދެ ދައުރުގައި ރައީސް ކަންކުރައްވައި ދެވަނަ ދައުރު ނިމުމުން ރައީސް ކަމުން ވަކިވެ ވަޑައިގަތީ4މާރޗް 1797 ގައެވެ. ފުރަތަމަ ދައުރަށްފަހު ދެވަނަ ދައުރަށް ރައީސަކު ހޮވުމަށް 1792ގައި އެމެރިކާގައި ބޭއްވުނު އިންތިޚާބުގައި ޖޯޖް ވޮޝިންގޓަން އަށް ކާމިޔާބު ލިބިވަޑައިގަތީ އެމެރިކާ އުފައްދަވައި ގައުމެއްގެ ގޮތުގައި ދުނިޔެއަށް ހާމަކުރުމުގައި ޖޯޖް ވޮޝިންގޓަން އަދާކުރި ދައުރާއި، ޖުމްހޫރިއްޔަތަށް އޭނާގެ ހިތުގައި އޮތް ލޯއްބެއްގެ ބޮޑު ކަމުން ކަމަށް ބުނެވެއެވެ. މިސަބަބުތަކާހުރެ ޖޯޖް ވޮޝިންގޓަން ވަނީ އެމެރިކާގެ ސިޔާސީ މައިދާނުގައި ފާހަގަކޮށްލެވޭ ފަރާތެއް ކަމަށްވެފައެވެ.\n2 ފަރަންސޭސި އަދި ހިންދުސްތާނީ ހަގުރާމަ\n3 ހަގުރާމަ ތަކުގެ މެދުގައި\n4 އެމެރިކާ އިންގިލާބު\n5 އެމެރިކާގެ ރިޔާސަތުގައި ( 1789ން 1797އަށް )\n5.1 އެތެރޭގެ ކަންތައްތައް\n5.2 ބޭރުގެ ގުޅުން\n5.3 ވަދާޢީ ޚިތާބު\n5.4 އަލަށް އުފެއްދެވި ސްޓޭޓްތައް\n6 ރިޓަޔަރ ކުރުމާއި، އަވަހާރަވުން\n7.1 އާޘާރުތަކާއި ހަދާންތައް\n7.2 ވޮޝިންގޓަން އާއި އަޅުން ގެންގުޅުން\n8 ދީނީ ގަބޫލުފުޅު ކުރެއްވުން\n9 އަމިއްލަ ދިރިއުޅުން\n10 އަދިވެސް ބައްލަވާލައްވާ\nޖޯޖް ވޮޝިންގޓަން އުފަންވެ ވަޑައިގަތީ 22 ފެބުރުއަރީ 1732 ގައި އެމެރިކާގެ ވާޖީނިއާގެ ވެސްޓްމޯރލޭންޑް އޭ ކިޔުނު އަވަށަކަށެވެ. ޖޯޖް ވޮޝިންގޓަން އަކީ އުގަސްޓިން ވޮޝިންގޓަން ގެ ދޮށީ ފިރިހެން ދަރިފުޅެެވެ. މަންމައަކީ މޭރީ ބޯލް ވޮޝިންގޓަން އެވެ. ޖޯޖް ވޮޝިންގޓަން ބޮޑުވަމުން އައީ ދަނޑުވެރިއެއްގެ ގޮތުގައެވެ. 1747ގައި ބުލޫރިޖްގެ ހުޅަގަށް އޮންނަ ބާރޯން ފަޔަރފޮކްސް ލޭންޑް ސާރވޭ ކުރުމުގެ ފުރުޞަތު ޖޯޖް ވޮޝިންގޓަން އަށް ލިބުނެވެ. 1749 ގައި 'ކަލްޕެޕަރ ކައުންޓީގެ ސާރވޭޔަރ އެއްގެ މަގާމް ލިބުނެވެ. އެއްބަފާ ބޭބެ ލޯރެންސްގެ އެހީގައި އޯހިއޯ ކަމްޕެނީ އެއް ފުރުޞަތު ހޯދި އެވެ. އެއަށްފަހު ޖޯޖް ވޮޝިންގޓަން ދިރިއުޅެމުން ގެންދިޔަ އަވަށުގެ މިލިޓަރީ އޮފިސަރެއްގެ މަގާމް ލިބުނެވެ. އަދި 1752 ގައި އުމުރުން އެންމެ 20 އަހަރުގައި އެއަވަށުގެ މޭޖަރެއްގެ ވަޒީފާ ލިބިގެންދިޔައެވެ.\nފަރަންސޭސި އަދި ހިންދުސްތާނީ ހަގުރާމަ\nޖޯޖް ވޮޝިންގޓަން ގެ އުމުރުން 22 އަހަރުގައި އެމެރިކާގެ އެތެރޭގައި ހިނގި7އަހަރުގެ ހަގުރާމައިގެ މައްސަލައިގެ ތެރެއަށް ވަންނަން ޖެހުނެވެ. މިމައްސަލަ ފެށިގެން އައީ 1753ގައި އޯހިއޯ ކަންޓްރީ ސަރަހައްދުގައި ފަރަންސީސިން ފާރެއް ނުވަތަ އަސްކަރީ ބޭސް އެއް (ފޯރޓެއް)ފަދަ ތަނެއް ބިނާކުރަން ފެށުމުންނެވެ. އޭރު އެސަރަހައްދަކީ ޖޯޖް ވޮޝިންގޓަން އުޅެމުން އައި ވާޖީނިއާގެ ތަނެއްގެ ގޮތުގައި އެމީހުންވެސް ދައުވާ ކުރަމުން އައިތަނެކެވެ. ނަތީޖާއެއްގެ ގޮތުން ވާޖީނިއާގެ ގަވަރުނަރަކަށް ހުންނެވި ޑިންވިޑީ ޖޯޖް ވޮޝިންގޓަން އަށް އޯހިއޯ ކަންޓްރީ އަށް ގޮސް ފަރަންސޭސިންނަށް އެސަރަހައްދު ދޫކޮށް ދިއުމަށް އެންގުމަށް އެދުނެވެ. ޖޯޖް ވޮޝިންގޓަން ގެ މިއެންގުމަށް ފަރަންސޭސިން އިދިކޮޅު ހެދުމަށް ޖޯޖް ވޮޝިންގޓަން ތައްޔާރު ކުރި ރިޕޯޓް ވަނީ ވާޖީނިއާ އަދި އިގިރޭސި ވިލާތުގެ ގިނަ ބަޔަކު ކިޔައި ފައެވެ. 1754 ގައި އަލަށް އުފެއްދި ވާޖީނިއާ ރެޖިމެންޓްގެ ލެފްޓިނެންޓް ކާނަލްއެއްގެ މަގާމްގައި ހުއްޓައި ވާޖީނިއާގެ ގަވަރުނަރު ޑިންވިޑީ ދެވަނަ ފަހަރަށް ޖޯޖް ވޮޝިންގޓަން އޯހިއޯ ކަންޓްރީ އަށް ފޮނުވިއެވެ. އެފަހަރު ހިނގި ކުރިމަތިލުން ތަކަށްފަހު ފޯރޓް ނެސެސިޓީ އޭ ކިޔުނު ހަގުރާމަ ހިނގި އެވެ. އަސްކަރީ މި ހަނގުރާމައިގައި ޖޯޖް ވޮޝިންގޓަން ފަރަންސޭސިންގެ އަތްދަށު ވިއެވެ. އެފަހަރު ފަރަންސޭސިން ޖޯޖް ވޮޝިންގޓަން ދޫކޮށްލެއްވީ އަހަރެއްގެ ތެރޭގައި އަނބުރާ އޯހިއޯ ކަންޓްރީ އަށް ނާދެވޭގޮތަށް އެއްބަސްކޮށްފައެވެ. އެފަހަރު އެބުރި ވާޖީނިއާ އަށް ދިއުމުން ލެފްޓިނެންޓް ކާނަލްއެއްގެ ރޭންކުން ކެޕްޓަނެއްގެ ރޭންކަށް ދަށްކުރަން އުޅުމުން އެކަމާ ޖޯޖް ވޮޝިންގޓަން އެެއްބަސްވެ ވަޑައި ނުގަނެ، އަސްކަރީ ޚިދުމަތުން އިސްތިއުފާ ދިނެވެ.\n1755 ގައި ޖޯޖް ވޮޝިންގޓަން ވާޖީނިއާގެ އަސްކަރީބާރުގެ ކޮމާންޑަރ އިންޗީފްގެ މަގާމަށް އިސްކުރެވުނެވެ. އަދި 300 މީހުންގެ އެހީގައި 300 މޭލުގެ ދިގުމިންހުރި ފަރުބަދަމަތީގެ ހިސާބު ބެލެހެއްޓުމަށް ހަވާލު ކުރެއްވި އެވެ. 1758ގައި ދެވަނަ ފަހަރަށް އަސްކަރީ ޚިދުމަތުން ވަކިވެ ވަޑައިގަތް ޖެހިގެން ފާއިތުވި 16 އަހަރުވަންދެން ހޭދަކުރެއްވީ ވާޖީނިއާގެ ދަނޑުވެރި އެއްގެ ގޮތުގައެވެ. އަދި ސިޔާސީ މައިދާނުގައި ހަރަކާތްތެރިވާ ބޭފުޅެއްގެ ގޮތުގައެވެ.\nހަގުރާމަ ތަކުގެ މެދުގައި\n6 ޖެނުއަރީ 1759ގައި ޖޯޖް ވޮޝިންގޓަން ވާޖީނިއާގެ ނިއު ކެންޓް ކައުންޓީގައިވާ ޕަަމަންކީ ކޯރުގެ އައްސޭރި ފަށުގައި ހަދާފައިވާ ވައިޓް ހައުސް ޕްލާންޓޭޝަންގައި ދިރިއުޅުނު ހުވަފަތް އަންހެނެއް ކަމުގައިވާ މާރތާ ޑެންޑްރިޖް ކަސްޓިސް އާއި ކައިވެނި ބައްލަވައި ގަތެވެ. ކާވެންޏަށް ފަހު ދެމަފިރިން މައުންޓް ވާނޮން އަށް ބަދަލުވިއެވެ. އެތާގަައި އެއާއިލާ އިން އުފާވެރި ދިރިއުޅުމެއް ހޭދަކުރިއެވެ.\nމައުންޓް ވާނޮން ގައި މާރތާ އަދި ޖޯޖް ވޮޝިންގޓަން މާރތާ އަށް ލިބިފައިވާ ދެދަރިން ކަމުގައިވާ ޖޯން ޕާރކޭ ކަސްޓިސް އަދި މާރތާ ޕާރކޭ ކަސްޓިސް ބަލައި ބޮޑު ކުރުމުގައި އުޅުނެވެ. އެއަށްފަހު އެމީހުންގެ ދެކާފަ ދަރިން ބަލައި ބޮޑު ކޮށްފައި ވެއެވެ. އެެއީ އެލީނާ ޕާރކޭ ކަސްޓިސް އަދި ޖޯޖް ވޮޝިންގޓަން ޕާރކޭ ކަސްޓިސް އެވެ.\nޖޯޖް ވޮޝިންގޓަން އާއި މާރތާ ޑެންޑްރިޖް ކަސްޓިސް އަށް ދަރިޔަކު ލިބިފައެއް ނުވެއެވެ. އެއީ ޖޯޖް ވޮޝިންގޓަން އަށް ކަށިވިދުރި ޖެހުމަށްފަހު އެއާއި ވިދިގެން ކެއްސުން ބަލި ޖެހިފައިވާތީ ކަމަށް ވެދާނެކަމަށް ބައެއް ފަރާތްތަކުން ބުނެއެވެ.\nމާރތާ ޑެންޑްރިޖް ކަސްޓިސް އާއި ޖޯޖް ވޮޝިންގޓަން ކައިވެނި ކުރުމަށްފަހު އޭނާގެ އަމިއްލަ ދިރިއުޅުމުގެ ޙާލަތު ރަގަޅުވެ ތަނަވަސްވެގެން ދިޔައެވެ. ކައިވެންޏާއި ގުޅިގެން މާރތާގެ ބިމުން 18000 އޭކަރުގެ ތަން ޖޯޖް ވޮޝިންގޓަން އަށް ލިބިގެންދިޔައެވެ. އެއަށްފަހު ޖޯޖް ވޮޝިންގޓަން ގެ އަމިއްލަ ނަމުގައި އިތުރު ބިން ހޯދިއެވެ. 1775 ގައި ޖޯޖް ވޮޝިންގޓަން އޭނާގެ ބިމުގެ ބޮޑުމިން ދެގުނަ އިތުރަށް ބޮޑު ކުރިއެވެ. އަދި އޭނާގެ މަސައްކަތްތެރިންގެ ގޮތުގައި 100 ވަރަކަށް މީހުން އޭރު ގެންގުޅުނެވެ. އެއަށްފަހު ވާޖީނިއާ ޕްރޮވިންސްގެ ލެޖިސްލޭޗަރ ގެ މަގާމް ޖޯޖް ވޮޝިންގޓަން އަށް ލިބުނެވެ. 1769 ގައި ޖޯޖް ވޮޝިންގޓަން އާއި އޭނާގެ ރަހުމަތްތެރިޔާ ޖޯޖް މޭސަން ގުޅިގެން ވާޖީނިއާ އަށް އިގިރޭސި ވިލާތުން މުދާއެތެރެކުރުން ބޮއިކަޓް ކުރުމަށް ޕްރޮޕޯސަލް އެއް ހުށަހެޅިއެވެ. މިޕްރޮޕޯސަލްގައި ވަނީ ޓައުންޝެންޑް އެކްޓްސް ގެ ގާނޫނު ނުވަތަ އެއްބަސްވުން ކެންސަލްކުރަންދެން އިގިރޭސި ވިލާތުން މުދާއެތެރެކުރުން ބޮއިކަޓް ކުރުމަށެވެ. 1770 ވަނަ އަހަރު ބަރުލަމާނުން މިއެކްޓް ކެންސަލް ކުރިއެވެ.\n21 ސެޕްޓެމްބަރު 1771 ގައި ޖޯޖް ވޮޝިންގޓަން ބަލްޓިމޯރުގެ ވިޔަފާރިވެރިޔާ ޖޭއާރު ޖޮނަތަން ޕްލޯމަންގެ ފަރާތުން ނެއިލް ޖޭމްސަން އަށް ސިޓީއެއް ލިޔުނެވެ. އެވިޔަފާރި ވެރިޔާގެ ބޯޓެއް ހުއްދަ ނޫން މުދާ އެތެރެކުރުމާއި ގުޅިގެން ހިފެއްޓުމުން އެކަމުން މިންޖުކޮށްދިނުމަށް ދިނުމަށް އެހީތެރިވުމަށް ލިޔުނު ސިޓީއެކެވެ. އޮގަސްޓް 1774 ގައި ވާޖީނިއާގެ ފުރަތަމަ ބައްދަލުވުމުގައި ޖޯޖް ވޮޝިންގޓަން ބައިވެރިވެ ވަޑައިގަތެވެ. މިބައްދަލުވުމުގައި ފުރަތަމަ ކޮންޓިނެންޓަލް ކޮންގްރެސް އަށް ވާޖީނިއާ ތަމްސީލު ކުރުމަށްދާ މަންދޫބަކަށް ޖޯޖް ވޮޝިންގޓަން އައްޔަން ކުރެވުނެވެ.\nޖޯޖް ވޮޝިންގޓަން އޭނާގެ އަޝްކަރީ ޔުނިފޯމްގައި.\nއެޕްރީލް 1775 ގައި އެމެރިކާގެ އެތެރޭގެ ހަމަ ނުޖެހުންތައް ފެށުމަށްފަހު ބޭއްވުނު ދެވަނަ ކޮންޓިނެންޓަލް ކޮންގްރެސް އަށް ޖޯޖް ވޮޝިންގޓަން އަސްކަރީ ޔުނީފޯމްގައެވެ. މިއިން ދައްކައިދިނީ ޖޯޖް ވޮޝިންގޓަން ހުރީ ހަގުރާމައަށް ކުރިމަތިލުމަށް ތައްޔާރު ވެގެން ކަމެވެ. ޖޯޖް ވޮޝިންގޓަން އަށް އިހްތިރާމާއި، އަސްކަރީ ތަޖުރިބާއާއި، އަސްކަރީ ތަޙައްމަލު ކުރުން އަދި ވަރުގަދަ މުވާޠިނަކަށް ވުމުގެ ޝަރަފް ލިބިފައިވުމުގެ ނަތީޖާއަކީ އެމެރިކާގެ ދެކުނުން ޚާއްޞަކޮށް ވާޖީނިއާ އިން ޖޯޖް ވޮޝިންގޓަން އަށް ފުރިހަމަ ތާއީދު ލިބިފައި ވުމެވެ.\n14 ޖޫން 1775ގައި ކޮންޓިނެންޓަލް ކޮންގްރެސް އިން ކޮންޓިނެންޓަލް އާރމީ ނުވަތަ ސިފައިންގެ ފޯރސް އެކުލަވާލެވުނެވެ. އަދި ޖެހިގެން އައި ދުވަހު ޖޯން އެޑަމްސް އާއި ޖޯޖް ވޮޝިންގޓަން ވާދަކޮށް ކޮމާންޑަރ އިންޗީފަކަށް ޖޯޖް ވޮޝިންގޓަން އިންތިޚާބު ކުރެވުނެވެ. އަދި ޖުލައި 1775ގައި މަސަކޫސެޓްސްގައި އޮތް އެމެރިކަން ފޯރސްގެ ކޮމާންޑަރު ކަމާއި ހަވާލުވެ ވަޑައިގަތެވެ.\nޖޯޖް ވޮޝިންގޓަން އާއި އޭނާގެ އަސްކަރީ ފޯރސް ގެ މަސައްކަތުން ބޮސްޓަނުން އިގިރޭސިން ފައްސަވައި ލެއްވި އެވެ. އަދި ނިއުޔޯކް ސިޓީ އާއި ދިމާލަށް ފޯރސް އާއިގެން ދަތުރު ކުރިއެވެ. އޮގަސްޓް 1776 ގައި އިގިރޭސި ވިލާތުގެ ވިލިއަމް ހޯވް ކަނޑާއި، އެއްގަމު މަގުން ގޮސް ނިއުޔޯކް ސިޓީ ހިފުމަށްޓަކައި ޚާއްޞަ ކެމްޕޭނެއްގެ ފެއްޓިއެވެ.\nޖޯޖް ވޮޝިންގޓަން ގެ ބެލުމުގެ ދަށުން އޮތް ކޮންޓިނެންޓަލް އާރމީ ފޯރސް ވިލިއަމް ހޯވްގެ ލަޝްކަރާއި ދެކޮޅަށް ހިންގި ފުރަތަމަ ކުރިމަތިލުން ނުވަތަ ދިގު ރަށުގެ ހަގުރާމަ އާއި، އަދި އެހެނިހެން ބައެއް ކުދިކުދި ކުރިމަތިލުން ތަކުގައި ޖޯޖް ވޮޝިންގޓަން ގެ ކޮންޓިނެންޓަލް އާރމީ ބަލިވުމުން އެލަޝްކަރުގެ މުސްތަގުބަލާމެދު ޝައްކު އުފެދިގެން ދިޔައެވެ. އަދި މިހަގުރާމައިގައި ޖޯޖް ވޮޝިންގޓަން ގެ ލަޝްކަރު ނިއުޔޯކުން ބޭރުކޮށްލިއެވެ.\n11 ސެޕްޓެމްބަރު 1777 ގައި ބްރޭންޑީވައިން ހަގުރާމަ އިން ވެސް ޖޯޖް ވޮޝިންގޓަން ގެ ލަޝްކަރު ބަލިވިއެވެ. އެއަށްފަހު ވިލިއަމް ހޯވްގެ ލަޝްކަރު ފިލަޑެލްފިއާ އަށް ގޮސް އެތަން ވެސް ހިފިއެވެ. އަދި އެމީހުންގެ މިކާމިޔާބީ އާއެކު ކޮންޓިނެންޓަލް އާރމީގެ ކޮމާންޑަރު ކަމަށް ޖޯޖް ވޮޝިންގޓަން ދުރުކުރުމަށް ވެސް ވާހަކަ ދެކެވުނެވެ. ނަމަވެސް ޖޯޖް ވޮޝިންގޓަން ތާއީދުކުރާ އެތައް ބަޔެއްގެ ސަބަބުން އެކަން ކާމިޔާބު ވާގޮތެއް ނުވިއެވެ.\nޑިސެމްބަރު 1777ގައި ޖޯޖް ވޮޝިންގޓަން ގެ ލަޝްކަރު ފޯޖް ވާދީ ގައި ކެމްޕޭން ކުރިއެވެ.6މަސް ދުވަހު އެތާ ހޭދަކުރި ކުރުމުގެ ތެރޭގައި ފިނިމޫސުމުގައި 2500 ވަރަކަށް މީހުން ތަފާތު އެއްޗިއްސަށް ހުށަހެޅިގެންނާއި، ބަލިބަލީގައި ނެތިގޮސްފައި ވެއެވެ. ހަތް އަހަރުގެ ހަގުރާމައިގެ ގޮތުގައި މަޝްހޫރުވި މި ކުރިމަތިލުންތައް ނިމިފައިވަނީ 17 އޮކްޓޯބަރު 1781 ގައި ޔޯކް ޓައުންގައެވެ. ބުނެވޭގޮތުގައި ހަތް އަހަރުގެ ހަގުރާމައިގައި ކުރެވުނު9ހަގުރާމައިގެ ތެރެއިން ޖޯޖް ވޮޝިންގޓަން ގެ ލަޝްކަރަށް ކާމިޔާބު ކުރެވުނީ އެންމެ3ހަގުރާމަ އެވެ.\n1783ގައި ޕެރިސް އެއްބަސްވުން ގައި ސޮއި ކުރިއެވެ. އެއަހަރު ނޮވެންބަރު 25 ގައި އިގިރޭސިން ނިއުޔޯކް ސިޓީ އިން ފޭބި އެވެ. އަދި 23 ޑިސެމްބަރު 1783 ގައި ކޮންގްރެސް އޮފް ކޮންފެޑެރޭޝަންގެ ކޮމާންޑަރ އިންޗީފްގެ މަގާމުން އިސްތިއުފާ ދެއްވި އެވެ. އެއަށްފަހު އެބުރި މައުންޓް ވާނޮން އަށް ވަޑައިގަތެވެ. އަދި 1787 ގެ ހޫނު މޫސުމްގައި ފިލަޑެލްފިއާގައި އޮތް ކޮންސްޓިޓިއުޝަނަލް ކޮންވެންޝަން އަށް ވަޑައިގަތެވެ. އަދި އެކޮންވެންޝަންގެ ރައީސްކަމަށް އިސްކުރެވުނެވެ.\nއެމެރިކާގެ ރިޔާސަތުގައި ( 1789ން 1797އަށް )\nވޮޝިންގޓަން ގެ ކެބިނެޓް\nއޮފީސް ނަން މުއްދަތު\nރައީސް ޖޯޖް ވޮޝިންގޓަން 1789 – 1797\nނައިބު ރައީސް ޖޯން އެޑަމްސް 1789 – 1797\nސެކްރެޓަރީ އޮފް ސްޓޭޓް ތޯމަސް ޖެފަރސަން 1790 – 1793\nއެޑްމަންޑް ރަންޑޯލްފް 1794 – 1795\nޓިމޮތީ ޕިކެރިންގ 1795 – 1797\nސެކްރެޓަރީ އޮފް ޓްރެޝަރީ އެލެގްޒެންޑަރ ހެމިލްޓަން 1789 – 1795\nއޮލިވަރ ވޮލްކޮޓް 1795 – 1797\nސެކްރެޓަރީ އޮފް ވަރ ހެންރީ ނޮކްސް 1789 – 1794\nޓިމޮތީ ޕިކަރިންގ 1795 – 1795\nޖޭމްސް މެކް ހެންރީ 1796 – 1797\nއެޓަރނީ ޖެނެރަލް އެޑްމަންޑް ރަންޑޯލްފް 1789 – 1794\nވިލިއަމް ބްރެޑްފޯޑް 1794 – 1795\nޗާލްސް ލީ 1795 – 1797\nޕޯސްޓް މާސްޓަރ ޖެނެރަލް ސެމުއެލް އޮސްގުޑް 1789 – 1791\nޓިމޮތީ ޕިކަރިންގ 1791 – 1795\nޖޯސެފް ހެބަރޝަމް 1795 – 1797\nގިލްބަރޓް ސްޓުއަރޓް 1795 ގައި ކުރަހާފައިވާ ވޮޝިންގޓަން ގެ ތަސްވީރެއް.\n1789 ގައި އިންތިޚާބީ ކޮލެޖުގެ ފަރާތުން ބޭއްވި އިންތިޚާބުގައި އެމެރިކާގެ ފުރަތަމަ ރައީސް ކަމަށް ޖޯޖް ވޮޝިންގޓަން އިންތިޚާބު ކުރެވުނެވެ. ނާއިބު ރައީސްކަމަށް އިސްކުރެވުނީ ޖޯން އެޑަމްސް އެވެ. ޖޯޖް ވޮޝިންގޓަން އެމެރިކާގެ ރައީސް ކަމުގެ ހުވާކުރެއްވީ 30 އޭޕްރީލް 1789 ގައި ނިއުޔޯކް ސިޓީގެ ފެޑެރަލް މާލަމް ގައެވެ. އެމެރިކާގެ ފުރަތަމަ ކޮންގްރެސްގެ ބައްދަލުވުމުގައި ރައީސް ޖޯޖް ވޮޝިންގޓަން ގެ މުސާރައިގެ ގޮތުގައި އަހަރަކު 25 ހާސް އެމެރިކާ ޑޮލަރު ދިނުމަށް ވޯޓް ދެވުނެވެ. އަދި މިހުށަހެޅުން ޖޯޖް ވޮޝިންގޓަން ގަބޫލު ފުޅު ކުރެއްވި އެވެ.\nޖޯޖް ވޮޝިންގޓަން އަކީ އެއްވެސް ޕާޓީ އަކަށް ނިސްބަތްވާ ބޭފުޅެއް ނޫނެވެ. އެހެން ކަމުން ޖޯޖް ވޮޝިންގޓަން އުއްމީދު ކޮށްގެންހުރީ ޕާޓީތައް އުފެދޭނެ ކަމަކަށް ނޫނެވެ. ނަމަވެސް ޖޯޖް ވޮޝިންގޓަން ގެ އެންމެ ގާތް މުރުޝިދުން ސިޔާސީ ޕާޓީތައް ހެދުމުގެ ފްރޭމް ވޯކް ތައްޔާރު ކުރުމުގައި ދެބަޔަކަށް ބެހިގެން ދިޔައެވެ. ސެކްޓެރީ އޮފް ޓްރެޜަރީގެ މަގާމްގައި ހުންނެވި އެލްގްޒެންޑަރ ހެމިލްޓަން ފެޑެރަލިސްޓް ޕާޓީ އުފެއްދެވި އިރު، ސެކްޓްރީ އޮފް ސްޓޭޓް ތޯމަސް ޖެފަރސަން ޖެފަރސަނިއަން ރިޕަބްލިކަން ޕާޓީ އުފެއްދެވިއެވެ. 1791 ގައި ރަލުގެ ބުއިންތަކުން ޓެކްސް ނެގުމަށް ކޮންގްރެސްގައި ވާހަކަ ދެއްކުމާއި ގުޅިގެން ޕެންސިލްވީނިޔާގައި މުޒާހަރާތައް ބާއްވައިފައި ވެއެވެ.\n1793ގައި ފަރަންސޭސި އިންގިލާބީ ސަރުކާރުގެ ފަރާތުން ޑިޕްލޮމެޓް އެޑްމަންޑް ޗާރލްސް ޖެނެޓް އެމެރިކާއަށް ސިޓީ އަކާ އެކު ފޮނުވުނެވެ. މިއީ އެމެރިކާއާއި ފަރަންސީސީންގެ ގުޅިގެން އިގިރޭސީންނާއި ދެކޮޅަށް ހަރަކާތްތެރި ވުމަށް އެކި އެކި ސިޓީތަކުގައި ޑިމޮކްރެޓިކް ރިޕަބްލިކަން ސޮސައިޓީތަކެއް އުފެއްދުމަށް ފޮނުވުނު ސިޓީ އެކެވެ. އަދި އޭގެ ދަށުން އިގިރޭސި ވިޔަފާރި ވެރިންގެ މުދާ އުފުލާ ބޯޓްތައް އަތުލައި ގަތުމުގައި ދެގައުމަށް ފަސޭހަތައް ލިބިގެންދެއެވެ.\nއިގިރޭސީންނާއި އެމެރިކާ އާއި ދެމެދު އޮތް ގުޅުން ރަގަޅުކޮށް އިންގިލާބުގެ ދުވަސްވަރު ވެގެންދިޔަ ދަރަނި ފޫބައްދައި އެކަމުން ސަލާމަތްވުމަށްޓަކައި ޖޯޖް ވޮޝިންގޓަން އާއި އެލެގްޒެންޑަރ ހެމިލްޓަން ގުޅިގެން ޖޭ އެއްބަސްވުން ފަރުމާ ކުރެއްވި އެވެ. ޖޯން ޖޭ މެދުވެރިއެއްގެ ދައުރު އަދާކުރެއްވި މި އެއްބަސްވުމުގައި އިގިރޭސި ވިލާތާއި އެމެރިކާ އިން ސޮއިކުރީ 17 ނޮވެންބަރު 1794 ގައެވެ.\nޖޯޖް ވޮޝިންގޓަން ގެ ވަދާޢީ ޚިޠާބަކީ އެމެރިކާގެ ސިޔާސީ ތާރީކްގައި ނެރެވުނު އެންމެ އަގުހުރި އެއް ޚިތާބެވެ. ޖޯޖް ވޮޝިންގޓަން އަމިއްލަ އަށް ތައްޔާރު ކުރެއްވި މިޚިތާބު ހެދުމަށް ސެކްޓްރީ އޮފް ޓްރެޜަރީ އެލެގްޒެންޑަރ ހެމިލްޓަން ގެ އެހީތެރިކަން ހޯދާފައި ވެއެވެ. އެޚިތާބުގައި ގައުމީ އެއްބައި ވަންތަ ކަމުގެ ބޭނުންތެރިކަމާއި މުހިއްމު ކަމަށް އަލިއަޅުވާލައްވައި ނަޞޭހަތްތެރި ވެފައި ވެއެވެ.\nޖޯޖް ވޮޝިންގޓަން ގެ މިޚިތާބުގައި އެމެރިކާގެ ދާޚިލީ ކަންތައް ތަކުގެ ތެރެއަށް ބޭރުގެ ފަރާތްތައް ވެއްދުމުގެ ނުރައްކާތެރިކަމާމެދު އަލިއަޅުވާލައްވައި އެކަމަށް އިންޒާރު ދެއްވައިފައި ވެއެވެ. އަދި މިޚިތާބުގައި އެމެރިކާ މީހުންނަށް އެމީހުންގެ ބޭނުންތަކަށް އެމީހުންގެ ވިސްނުމާއި ފިކުރު އަމާޒު ކުރުމަށް ގޮވާލެއްވި އެވެ. ތަފާތު ގައުމުތަކާއި އެކު ރަހުމަތްތެރިކަން އުފައްދައި ވިޔަފާރީގެ ގުޅުން ގާއިމު ކުރުމަށް ގޮވާލެއްވި އެވެ.\nއަލަށް އުފެއްދެވި ސްޓޭޓްތައް\nއުތުރު ކެރޯލީނާ - 21 ނޮވެންބަރު 1789 – 12 ވަނަ ސްޓޭޓް\nރޯޑް އައިލޭންޑް - 29 މެއި 1790 – 13 ވަނަ ސްޓޭޓް\nވާމޮންޓް -4މެއި 1791 – 14 ވަނަ ސްޓޭޓް\nކެންޓާކީ - 1 ޖޫން 1792 – 15 ވަނަ ސްޓޭޓް\nޓިނެއްސީ - 1 ޖޫން 1796 – 16 ވަނަ ސްޓޭޓް\nރިޓަޔަރ ކުރުމާއި، އަވަހާރަވުން\n4 މާރޗް 1797 ގައި ރިޔާސަތުގެ ދެވަނަ ދައުރު ފުރިހަމަ ކުރައްވައި ރައީސް ކަމުން ވަކިވެ ވަޑައިގަތުމަށްފަހު އެބުރި މައުންޓް ވާނޮން އަށް ވަޑައިގެންނެވި އެވެ. އެއަހަރުގެ ތެރޭގައި 2250 އަކަ ފޫޓްގެ ޑިސްޓިލަރީ އެއް ބިނާކުރެއްވި އެވެ. ދެއަހަރު ފަހުން ވޮޝިންގޓަން ގެ ޑިސްޓިލަރީ ( ބަގުރާ ފަދަ ބުއިން އުފައްދާ ތަންތަން ) އިން 11 ހާސް ގެލަންގެ މިފަދަ ބުއިންތައް އުފައްދާފައި ވެއެވެ. ވޮޝިންގޓަން ޑިސްޓިލަރީ އަކީ އެމެރިކަން ވިސްކީ ޓްރެއިލްގެ ބައެކެވެ.މައުންޓް ވާނޮން ގައި 30 މާރޗް 2007ގައި އަލަށްހުޅުވި ވޮޝިންގޓަން ޑިސްޓިލަރީ އިން އަހަރަކު5ހާސް ގެލަންގެ ވިސްކީ އުފައްދާނެ ކަމަށް ބެލެވެއެވެ.\n1789 ގައި އެމެރިކާގެ ދެވަނަ ރައީސް ޖޯން އެޑަމްސް އެމެރިކާގެ އާރމީ ގެ ލެފްޓިނެންޓް ޖެނެރަލް ކަމުގެ މަގާމަށް ޖޯޖް ވޮޝިންގޓަން އިސްކުރެއްވި އެވެ. 12 ޑިސެމްބަރު 1799 ގައި ޖޯޖް ވޮޝިންގޓަން އޭނާގެ ފާރމްގައި ފިންޏާއި ސްނޯގެ ތެރޭގައި އެތައް އިރަކު ހޭދަ ކުރެއްވުމުގެ ނަތީޖާއެއްގެ ގޮތުން ޖެހިގެން އައި ދުވަހު ހެދުނުވިއިރު ޖޯޖް ވޮޝިންގޓަން އަށްވަނީ ރޯގާޖެހި، ހުން އައިސް ކަރުގައި އިންފެކްޝަން އަށަގަނެފައެވެ. އަދި މިރޯގާ ލެރިންޖައިޓިސް އަށް ބަދަލުވެ، އެެއަށްފަހު ނިއުމޯނިޔާ ޖެހުނެވެ. ޖޯޖް ވޮޝިންގޓަން އަވަހާރަވީ 14 ޑިސެމްބަރު 1799 ގެ ހަވީރުގެ ވަގުތެއްގައެވެ.\nޖޯޖް ވޮޝިންގޓަން ގެ ހަށިގަނޑު ވަޅުލެވިފައިވަނީ މައުންޓް ވާނޮން ގައެވެ. ޖޯޖް ވޮޝިންގޓަން ގެ މަރަށްފަހު މާރތާ ވޮޝިންގޓަން ވަނީ އެދެމީހުންގެ ހަދާންތައް އަންދާލާފައެވެ. އޭގެތެރެއިން ސަލާމަތް ކުރެވިފައިވަނީ އެންމެ3ސިޓީ ކަމުގައި ބުނެވެއެވެ. ޖޯޖް ވޮޝިންގޓަން އަވަހާރަވުމަށްފަހު މައުންޓް ވާނޮން ލިބުނީ އޭނާއަށް ބޮޑު ބޭބެ ކިޔުއްވާ ބުޝްރޯޑް ވޮޝިންގޓަން އަށެވެ.\n1778 ގައި އެމެރިކާގެ ބައްޕަގެ ޝަރަފް ޖޯޖް ވޮޝިންގޓަން އަށް ދެވުނެވެ. ޖޯޖް ވޮޝިންގޓަން ގެ ޝަޚްޞިއްޔަތަކީ އެމެރިކާގެ ތާރީޚް ދުށް އެންމެ ފާހަގަކޮށްލެވޭ އެންމެ ހިތްވަރުގަދަ އެއް ޝަޚްޞިއްޔަތެވެ. އެއީ ސިޔާސީ އިޖްތިމާޢީ އަދި ޢާއިލީ ދިރިއުޅުމުގައި ވެސް އެތައް ބަޔަކު ނަމޫނާ އެއް ކަމުގައި ބަލާ ފަރާތަކަށްވަނީ ވެފައެވެ.\nމިއަދު ޖޯޖް ވޮޝިންގޓަން ގެ މޫނާއި، ޞޫރަ އެމެރިކާގެ ގައުމީ ނިޝާނެއްގެ ގޮތުގައި ދަނީ ބޭނުން ކުރެވެމުންނެވެ. އެއް ޑޮލަރާއި، 4/1 ޑޮލަރު ގައި ޖޯޖް ވޮޝިންގޓަން ގެ މޫނު ކުރަހާފައި ވެއެވެ. އެމެރިކާގައި ހުންނަ ރަޝްމޯ މެމޯރިއަލް ފަރުބަދައިގެ ގާގަނޑުގައި ޖޯޖް ވޮޝިންގޓަން މޫނުގެ ސިފަޔަށް ކަނޑައި ނެގިގެން ބުނދެއް ތައްޔާރު ކުރެވިފައިވެއެވެ. މީގެ އިތުރުން މިފަރުބަދައިގައި ތިއޯޑޯރ ރޫޒަވެލްޓް، ތޯމަސް ޖެފަރސަން، އަދި އަބްރަހަމް ލިންކަންގެ މޫނުވެސް ކަނޑައި ނެގިފައިވެއެވެ. ޖޯޖް ވޮޝިންގޓަން ގެ ހަދާނުގައި ވޮޝިންގޓަން މޮނިއުމަންޓް، އަދި ވާޖީނިއާ ގެ އެލެގްޒެންޑްރިޔާ ގައި ބިނާކުރެވިފައިވާ ޖޯޖް ވޮޝިންގޓަން މެސޮނިކް ނޭޝަނަލް މެމޯރިއަލް ފަދަ ތަންތަނަކީ ޖޯޖް ވޮޝިންގޓަން ގެ ޝަރަފުގައި އެމެރިކާގައި ތައްޔާރު ކުރެވިފައިވާ ފާހަގަ ކޮށްލެވޭ ލޭންޑް މާރކް ތަކެވެ.\nވަރަށް ގިނަ ތަންތަނަށް ނަންނަން ޖޯޖް ވޮޝިންގޓަން ގެ ނަމާއި ގުޅުވައިގެން ދެވިފައި ވެއެވެ. އެގޮތުން އެމެރިކާގެ ވެރިރަށް ވޮޝިންގޓަން ޑީސީ، ސްޓޭޓް އޮފް ވޮޝިންގޓަން، ފާހަގަ ކުރެވެއެވެ. މީގެ އިތުރުން ދަ ޖޯޖް ވޮޝިންގޓަން ޔުނިވަސިޓީ، އަދި ވޮޝިންގޓަން ޔުނިވަސިޓީ ފަދަ ތަންތަނަށް ނަންދެވިފައިވަނީ ވެސް ޖޯޖް ވޮޝިންގޓަން ގެ ނަމާއި ގުޅުވައިގެންނެވެ.\nވޮޝިންގޓަން އާއި އަޅުން ގެންގުޅުން\nޖޯޖް ވޮޝިންގޓަން ކުރެއްވި ދަނޑުވެރިކަމުގެ މަސައްކަތުގައި 1760 ވަނަ އަހަރު ދުންފަތް ހެއްދުން ހުއްޓަވާލައްވައި، ގޮދަން ހެއްދުމަށް މަސައްކަތް ބަދަލު ކުރެއްވި އެވެ. އެގޮތުން މައުންޓް ވާނޮން ގައި ގޮދަން ފުށް ތައްޔާރު ކުރުމާއި، ބަގުރާގެ ބާވަތްތައް ހެދުމާއި، ހެދުން ވިޔުން ކުރިޔަށް ގެންގޮސްފައި ވެއެވެ. ޖޯޖް ވޮޝިންގޓަން އަވަހާރަވިއިރު މައުންޓް ވާނޮން ގައި އޭނާގެ އަޅުންގެ ގޮތުގައި 317 މީހުން ތިއްބެވެ.\nއެމެރިކަން އިންގިލާބުގެ ކުރިން އަޅުންނަށް މާބޮޑު އަޅާލުމެއް ޖޯޖް ވޮޝިންގޓަން ދެއްވާފައެއް ނުވެއެވެ. ނަމަވެސް 1778 ވަނަ އަހަރު އަޅުންގެ ރުހުމަކާ ނުލައި އެމީހުން އެހެންމީހުންނަށް ވިއްކުން ޖޯޖް ވޮޝިންގޓަން ހުއްޓަވާލެއްވި އެވެ. ރައީސް ކަމަށް އެރުމަށްފަހު ވެސް ޖޯޖް ވޮޝިންގޓަން ވަނީ އޭނާގެ ބައެއް އަޅުން ފިލަޑެލްފިއާގައި ހުރި ރަސްމީ ގަނޑުވަރުގައި ގެންގުޅެފައެވެ.\nދީނީ ގަބޫލުފުޅު ކުރެއްވުން\nބުނެވޭ ގޮތުގައި ޖޯޖް ވޮޝިންގޓަން އަކީ މަސީޙީ ދީން ގަބޫލު ކުރައްވާ ބޭފުޅެކެވެ. އޭގެ ހެއްކެއްގެ ގޮތުން ތާރީޅް ޢިލްމުވެރިން ސިފަކޮށްފައިވަނީ ބައެއް ފަހަރު މަސީޙީންގެ ފައްޅި އަށް ދިއުމާއި، އަދި މަސީޙީންގެ އާދަކާދަ ތަކުގައި ބައެއް ފަހަރު ޖޯޖް ވޮޝިންގޓަން ބައިވެރިވެ ވަޑައިގެންފައި ވުމެވެ. އަނެއް ބަޔަކު ބުނަނީ އޭނާ އަކީ އެންގްލިކަން ނުވަތަ އެޕިސްކޯޕަލް އެއް ކަމަށެވެ.\nހަމަ މިހެން ޖޯޖް ވޮޝިންގޓަން އަށް ބޮޑުބޭބެ ކިޔުއްވާ ދެކުއްޖަކު ބަލާ ބޮޑުކުރެއްވި އެވެ. އެއީ ބުޝްރޯޑް ވޮޝިންގޓަން އަދި ބާރވެލް ބަސެޓް އެވެ. ބުޝްރޯޑް ވޮޝިންގޓަން އަކީ އެމެރިކާގެ އެސޯޝިއޭޓް ޖަސްޓިސް އޮފް ސްޕްރީމް ކޯޓްގެ މަގާމް އަދާކުރެއްވި ބޭފުޅެކެވެ. ބާރވެލް ބަސެޓް އަކީ ވާޖީނިއާގެ ކޮންގްރެސްމޭންގެ މަގާމް އަދާކުރެއްވި ބޭފުޅެކެވެ.\nއެމެރިކާގެ ރައީސްކަން ކުރެއްވި ބޭފުޅުން\nއެމެރިކާ އިންގިލާބަށް ކުރި ހަނގުރާމަ\nކަލްޗަރަލް ޑެޕިކްޝަންސް އޮފް ޖޯޖް ވޮޝިންގޓަން\nޓައުން ޑިސްޓްރޯޔަރ، އައިރޯކުއޮއިސް މީހުން ވޮޝިންގޓަން އަށް ދިން ނަމެއް\nލަންޑަން ގައިވާ ބުދުތަކުގެ ލިސްޓް\nތާރީހީ ގޮތުން އެމެރިކާގައި ރައީސްކަން ކުރެއްވި ބޭފުޅުންގެ ވަނަތައް\nބެޓީ ވޮޝިންގޓަން، އޭނާގެ ދައްތަ\nޖޯޖް ވޮޝިންގޓަންގެ ބަޔޯގްރަފީ ހިސްޓަރީ އެމްޕަޔަރ އިން.\nޖޯޖް ވޮޝިންގޓަން ގެ ބަޔޯގްރަފީ\nޖޯޖް ވޮޝިންގޓަން ގެ ވީޑިއޯ ބަޔޯގްރަފީ\nޖޯޖް ވޮޝިންގޓަން: އަލައިފް ވިލަރޑް ސްޓޭންގެ ލިޔުނު ބަޔޯގްރަފީގެ ފުރަތަމަ ބާބު\nޖޯޖް ވޮޝިންގޓަން ފޯރ ކިޑްސް\nވޮޝިންގޓަން ކޮށްފައިވާ ކަންތައް\nލައިބްރަރީ އޮފް ކޮންގްރެސް: ވިޝިންގޓަންސް ކޮމިޝަން ކޮމާންޑަރ އިން ޗީފް\nދަ މިލަރަ ސެންޓަރ އޮފް ޕަބްލިކް އެފެއަރސް އިން ޖޯޖް ވޮޝިންގޓަން އަދި އޭނާގެ ކެބިނެޓްގެ މެމްބަރުންނާއި ބެހޭ ގޮތުން ލިޔެފައިވާ މަޒްމޫނުތައް\nޖޯޖް ވޮޝިންގޓަން ގެ މަސައްކަތްތައް ޕްރޮޖެކްޓް ގޯޓެންބާގް ގައި\nޖޯޖް ވޮޝިންގޓަން އަދި ވަރޖީނިޔާގެ އާސާރީ ތަންތަން - ޓުއަރިޒަމް ސައިޓް\nޖޯޖް ވޮޝިންގޓަން އެންޑް ކްރިސްޓިއަނިޓީ\nސައިންޓިފިކް އެމެރިކަން މެގަޒިން (ފެބްރުއަރީ 2006 ވަނަ އަދަދު) ޕުޓިންގ އަ ފޭސް އޮން ދަ ފަސްޓް ޕްރެޒިޑެންޓް\nޖޯޖް ވޮޝިންގޓަންސް މައުންޓް ވަރނޮން އެސްޓޭޓް އެންޑް ގަރޑެންސް\nޕްރެޒިޑންޓްސް ހައުސް އިން ފިލެޑެލްފިއާ\nޖޯޖް ވޮޝިންގޓަން ބާތްޕްލޭސް ނެޝަނަލް މޮނިޔުމެންޓް\nޖޯޖް ވޮޝިންގޓަން ފައިންޑް އަ ގްރޭވް ގައި\n(none) އެމެރިކާގެ ރައީސް\nއޭޕްރިލް 30، 1789(a) – މާރޗް 4، 1797 ފަހުން ވަޑައިގަތީ:<br./>ޖޯން އެޑަމްސް\n(none) ދުނިޔޭގައި ދިރިއުޅޭ އުމުރުން އެންމެ ގިނަ ދުވަސްވީ އެމެރިކާގެ ރައީސް\nއޭޕްރީލް 30، 1789 – ޑިސެމްބަރ 14، 1799 ފަހުން ވަޑައިގަތީ:<br./>ޖޯން އެޑަމްސް\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 މެއި 2015، 00:47 ގައެވެ.


Gellunu fathuruveriyaage hashigandu kanduge 15 meter adin nagaifi - One Online\nގެއްލުނު ފަތުރުވެރިޔާ ހޯދުމުގައި އެމްއެންޑީއެފް އިން ހަރަކާތްތެރިވަނީ: އެމީހާގެ ހަށިގަނޑު ކަނޑުގެ 15 މީޓަރު އަޑިން ވަނީ ނަގާފައި-- ފޮޓޯ: އެމްއެންޑީއެފް\nގެއްލުނު ފަތުރުވެރިޔާގެ ހަށިގަނޑު ކަނޑުގެ 15 މީޓަރު އަޑިން ނަގައިފި\nއދ. މަންދޫ ކައިރިއަށް އިއްޔެެ ޑައިވިނަށް ދިޔަ ފަތުރުވެރިޔާ ގެއްލިގެން ހޯދަމުންދަނިކޮށް ކަނޑުގެ 15 މީޓަރު އަޑިން އޭނާގެ ހަށިގަނޑު ފެނިއްޖެ އެެވެ.\nއެމްއެންޑީއެފުން ބުނީ "ގޮމަ" ނަމަކަށް ކިޔާ ޑައިވިން ދޯންޏަކުން މަންދޫ ކައިރި ފަރަކަށް ޑައިވިނަށް ފޭބި ފަތުރުވެރިންތަކެއްގެ ތެރެއިން 69 އަހަރުގެ ފަތުރުވެރިޔާ ގެއްލިގެން ރިޕޯޓު ކޮށްފައިވާ ކަމަށެވެ. އަދި މިއާއެކު އޭނާ ހޯދުމުގެ މަސައްކަތް ކުރަމުން ދަނިކޮށް މިއަދު އޭނާގެ ހަށިގަނޑު ފެނިފައިވާ ކަމަށެވެ.\nއެމްއެންޑީއެފުން ބުނީ ފަތުރުވެރިޔާގެ ހަށިގަނޑު ފެނުނީ މިއަދު ހަވީރު 3:15 ހާއިރު ކަމަށެެވެ. އަދި އޭނާގެ ހަށިގަނޑު ފެނުނީ އެމްއެންޑީއެފް ޑައިވަރުން އޭނާ ހޯދުމުގެ މަސައްކަތް ކުރަމުން އަންނަނިކޮށް ކަނޑުގެ 15 މީޓަރު އަޑިން ކަމަށްވެސް ބުންޏެވެ.\nދާދިފަހުން ބޯވަ ނަގަން އުޅުމުގެ ތެރޭގައްޔާއި ދޯންޏެއް އަޑިއަށް ގޮސްގެން ދެ ދިވެހިން ވަނީ ގެއްލިފަ އެވެ. އެމީހުން ހޯދުމުގެ މަސައްކަތް ހަފުތާއެއްހާ ދުވަސްވަންދެން ކުރިއަށް ގެންދިޔަ ނަމަވެސް އެމީހުން ފެނިފައެއްނުވެ އެވެ. އެހެންކަމުން އެމްއެންޑީއެފުން ވަނީ އެމީހުން ހޯދުމުގެ މަސައްކަތް ހުއްޓާލާފަ އެވެ.\nގުޅޭ ޓެގު އެމްއެންޑީއެފް ކަނޑުމަތީގެ ހާދިސާތައް ކޯސްޓްގާޑް


Vmedia ah 12 aharu: Gina gonjehunthakaai ekuves kuriah! - vNews.mv\nވީމީޑިއާއަށް 12 އަހަރު: ގިނަ ގޮންޖެހުންތަކާ އެކުވެސް ކުރިއަށް!\nޒަމްޢަތު އަޙްމަދު ވަޙީދު Male' | 05 September 2020, 16:28\nމިއަދަކީ ވީމީޑިއާގެ 12 ވަނަ އަހަރީ ދުވަހެވެ. ވީމީޑިއާ އުފެދުނުތާ މިއަދަށް 12 އަހަރު ފުރުނުއިރު ތަފާތު ހަތަރު މީޑިއަމެއްގެ ޚިދުމަތް ރައްޔިތުންނަށް ވަނީ ފޯރުކޮށްދީފައެވެ.\nރާއްޖޭގައި އަމިއްލަ ޓީވީ ސްޓޭޝަންތައް ހިންގުމުގެ ދޮރު ހުޅުވާލުމާ ގުޅިގެން ވީޓީވީ ވުޖޫދަށް އައިސްފައިވަނީ ވަރަށް ބޮޑެތި ގޮންޖެހުންތަކަކާ އެކުގައެވެ.\nދިވެހިރާއްޖޭގައި ޕްރައިވެޓް ޓީވީ ސްޓޭޝަންތަކަށް ފުރުސަތު ލިބިފައިވަނީ ސަރުކާރުން ޓީވީގެ ހިދުމަތްދޭތާ ޒަމާންތަކެއް ވެފައިވަނިކޮށެވެ. އެހެންވެ އަލަށް އުފެދުނު ޓީވީ ޗެނަލްތަކާމެދު ދިވެހިންގެ އުއްމީދު ހުރީ ވަރަށް މަތީގައެެވެ. އެކަމަކު އެއުއްމީދުތަކާ ހަމައަށް ވާސިލްވުމުގައި ޕްރައިވެޓް ޓީވީ ޗެނެލްތަކަށް ގިނަ ހުރަސްތަކެއް ހުއްޓެވެ.\nވީޓީވީ 2008 ވަނަ އަހަރުގެ ސެޕްޓެމްބަރު5ގައި ލޯންޗުކުރެވުނުއިރު އެއަހަރުގެ ރިޔާސީ އިންތިހާބު އޮތީ ވަރަށް ގާތްވެފައެވެ. އެހެންކަމުން އެންމެ ފުރަތަމަ ދުވަހުން ފެށިގެންވެސް އޮޕަރޭޝަނުގެ އެންމެ ބޮޑު ބައެއް އަމާޒުކުރެވުނީ ރިޔާސީ އިންތިހާބާއި އެއިންތިހާބާ ގުޅޭ ކަންކަމަށެވެ.\nވީޓީވީއަކީ އެންމެ ފުރަތަމަ އަހަރުން ފެށިގެންވެސް މިއަދާ ހަމައަށް ނޫސްވެރިކަމާއި ބްރޯޑްކާސްޓިންގައި ވަކި ހަމަތަކަކާއި މިންގަޑެއް ހިފަހައްޓަމުން އައި ތަނެކެވެ.\nވީޓީވީގެ ފުރަތަމަ ދެއަހަރު ސްޓޭޝަނުގެ އޮޕަރޭޝަނަލް މަސައްކަތްތައް ކުރިއަށްދިޔައީ ތިލަފުށީގައި ގާއިމް ކުރެވިފައިވާ ސްޓޭޝަންގައެވެ. އެހެންވެ، ފުރަތަމަ ދެއަހަރު ވީޓީވީގެ އޮޕަރޭޝަންތައް އޮތީ ވަކި މިންވަރެއްގައި ހިފެހެއްޓިފައެވެ. އެ ހިފެހެއްޓިފައި އޮތްއޮތުމަށް ނިމުން އައީ 2011 ވަނަ އަހަރު ވީޓީވީގެ ހުރިހާ އޮޕަރޭޝަންތަކެއް މާލެއަށް ބަދަލުވި ހިސާބުންނެވެ.\nއޮޕަރޭޝަން ފުޅާކުރުމުގެ ތެރެއިން 2010 ވަނަ އަހަރުން ފެށިގެން ވޯލްޑްކަޕް ފުޓްބޯޅަ މުބާރާތާއި ޔޫރޯ ފުޓްބޯޅަ މުބާރާތުގެ ކަވަރޭޖް ވަނީ ގެނެސްދީފައެވެ. އެޗްޑީ ކޮލިޓީގައި އެންމެ ފުރަތަމަ ވޯލްޑްކަޕް ދެއްކީވެސް ވީޓީވީންނެވެ. އަދި މާލެއިން ބޭރުގައި ރާއްޖޭގެ އަތޮޅެއްގައި ބޭއްވުނު ފުރަތަމަ ބައިނަލްގުވާމީ ކުޅިވަރު މުބާރާތްވެސް ގެނެސްދިނީ ވީޓީވީންނެވެ. އެއީ ފުވައްމުލަކުގައި ކުޅެވުނު ސާކް ޓުވެންޓީޓުވެންޓީ ކުރިކެޓް މުބާރާތެވެ.\nމީގެ އިތުރުން ތިމާވެށީގެ ހޭލުންތެރިކަން އިތުރުކުރުމުގެ ގޮތުން ރާއްޖޭގައި ބޭއްވި އަންޑަވޯޓަރ ކެބިނެޓް މީޓިން ވަގުތުން ގެނެސްދިނުމުގައި ޓީވީއެމްއާ ގުޅިގެން ވީޓީވީގެ ސިގްނަލް ދުނިޔޭގެ އެކި ހިސާބުތަކަށް ފޮނުވާލުމާއި، އަދި ދުނިޔޭގެ ވަރަށް ގިނަ ނޫސް އެޖެންސީތަކުން ވީޓީވީގެ ސިގްނަލް ބޭނުންކުރުން ވެގެންދިޔައީ ޓެކްނޮލޮޖީގެ ރޮނގުން ވީޓީވީއަށް ލިބިފައިވާ މަގާމް އިތުރަށް ހަރުދަނާވި ފުރުސަތަކަށެވެ.\nރާއްޖޭގެ ސިޔާސީ މަސްރަޙުގައި ދައުރުވަމުންދާ އޮއިވަރުގެ ބާރުމިން އެންމެ ފަސޭހައިން އެނގެނީ ރައްޔިތުންގެ ބޮޑުގޭގައި ކުރެވޭ ބަހުސްތަކުންނެވެ. އެމަޖިލީހުގައި ކުރެވޭ ސައްލާތަކުންނެވެ. ރާއްޖޭގައި އެންމެ ފުރަތަމަ ރައްޔިތުންގެ މަޖިލީހުގެ ޖަލްސާތައް ގަވައިދުން ލައިވްކޮށް ދައްކަން ފެށީ ވީޓީވީންނެވެ.\nސިޔާސީ ގޮތުން ދިވެހިރާއްޖޭގެ މީޑިއާއަށް ބޮޑެތި ގޮންޖެހުންތަކެއް ކުރިމަތިވި ދަނޑިވަޅުގައިވެސް ހިތްވަރާ ސާބިތުކަމާއެކު، ވީޓީވީގެ އަހުލްވެރިންނަށް އިންސާފުވެރިކަމާއެކު ހަގީގަތް ހިއްސާ ކުރުމުގައި ވީޓީވީ އަދާކުރަމުންދާ މުހިންމު ދައުރު، ދިވެހިރާއްޖޭގެ ގިނަ ރައްޔިތުން ބަލައިގަންނަނީ އުފަލާއެކުއެވެ.\nވީޓީވީ އުފަންވީ ސިޔާސީގޮތުން ހަލަބޮލި ދުވަސްވަރެއްގައިކަމުން ވީޓީވީގެ ހަޔާތުގެ ފުރަތަމަ 8 އަހަރަކީވެސް ސިޔާސީ ހަލަބޮލިކަމުގެ ތެރޭގައި ހޭދަވެގެން ދިޔަ އަހަރުތަކެކެވެ. މިކަމުގެ ނަތީޖާއެއްގެ ގޮތުން ވީޓީވީގެ މުވައްޒަފުންނަށް ދަތުރުކުރަން އޮތީ އޮމާން އަމާން މަގެއް ނޫނެވެ. މިދުވަސްތަކުގައި ވީޓީވީ އާއި ތަނުގެ މުވައްޒަފުންނަށް އުފުލާންޖެހުނު ތަކުލީފުތައް ގިނަގުނައެވެ.\nސިޔާސީ ގޮތުން ގައުމު ހަލަބޮލިކަމުގެ ތެރެއަށް ވެއްޓުނު ދަނޑިވަޅުތަކުގައި ސިޔާސީ ކަނޑުއޮޅީގައި ޖަހަމުންދިޔަ ހަޅައާ ދެކޮޅަށް، ރައްޔިތުން ބޭނުންވާ ގޮތަށް އެމީހުންގެ އިޙްސާސްތަކާއެކު، ތިލަފަތް ހަމަކޮށް ޚަބަރު ފެތުރުމުގައި ކުރިމަތިވާނެ ހުރަސްތަކަކީ ކޮބައިކަން ރަނގަޅަށް އެނގިތިބެ ވީޓީވީން ކުރި ހިތްވަރުގެ ސަބަބުން، މިފަދަ މާހައުލެއްގައި ކުރިމަތިނުވެ ނުދާނޭ ބައެއް ކަންތައްތައް ވީޓީވީވަނީ ތަޖުރިބާ ކުރަންޖެހިފައެވެ. އެގޮތުން ވީޓީވީގެ މުވައްޒަފުންނަށް މަސައްކަތުގެ މާހައުލުގައި އާއި، އެ މާހައުލުން ބޭރުގައި ބައެއް ފަރާތްތަކުން ކުރިމަތިކުރި ހުރަސްތަކާއި، ވީޓީވީގެ މުދަލާއި އިމާރާތަށް ގެއްލުންދޭ ދިނުން ފާހަގަކޮށްލަންޖެހެއެވެ.\nފެބުރުއަރީ ހަވަނަދުވަހު ހިނގާދިޔަ ސިޔާސީ ހަލަބޮލިކަމުގައި ވީޓީވީއަށް ވަނީ ބޮޑެތި ގެއްލުންތަކެއް ދީފައެވެ. އެރޭ ވީޓީވީގެ ދޮރުތައް ތަޅާލާ ވީޓީވީގެ ތެރޭގައި ވަނީ އަލިފާންޖަހާފައެވެ.\nމީގެއިތުރުން 2012 ވަނަ އަހަރު މަޖިލީސް ހުޅުވުމަށް މާޗްމަހުގެ 19 ވަނަ ދުވަހު ބޭއްވުނު ޖަލްސާ ވީޓީވީން ދުރަށް ދައްކަމުންދަނިކޮށް މަގުމަތީގައި ހަމަނުޖެހުން އުފައްދަމުންދިޔަ ބަޔަކު ވަނީ ވީޓީވީގެ މުޅި އިމާރާތުގެ ހުރިހާ ބިއްލޫރިތަކެއް ތަޅާ ސުންނާފަތި ކޮށްލާފައެވެ. މިއީ ރާއްޖޭގެ މީޑިއާގެ ހަޔާތުގައި އޭރު ދެވުނު އެންމެ ނުރައްކާތެރި ހަމަލާއެވެ. މިފަދަ އެތައް ކަމަކާއި ވީޓީވީން ވަނީ ކުރިމަތިލާ ރައްޔިތުންނަށް ހަގީގީ މަންޒަރު ދައްކުވައިދީފައެވެ.\nދެހާސް ބާރައިގެ ފަހުކޮޅާ ހަމައަށް ވީމީޑިއާ ގުރޫޕްގެ ގޮތުގައި މިގުރޫޕެއް ނެތެވެ. އެހާތަނަށް އޮތީ ވީޓީވީއެވެ. އެހެންނަމަވެސް އެހިސާބުން ގާސިމް އިބްރާހިމްގެ ލަފާފުޅާއެކު ވީމީޑިއާ ގުރޫޕް އުފަންކުރުމުގެ ހިޔާލު އުފެދި އެއަށް އަމަލީސިފަ ގެނައުމުގެ ގޮތުން އައު އޮނިގަނޑެއް އެކުލަވާލެވި ތަފާތު އިތުރު މީޑިއަމްތައް ތަޢާރަފްކުރެވިގެން ދިޔައެވެ.\nއަމަލީގޮތުން ވީމީޑިއާ ގުރޫޕަށް ބަދަލުވެގެން ދިޔައީ ޓީވީގެ އިތުރަށް އެހެން މީޑިއަމްތައް މިކުޑައިގެ ދަށަށް ގެނެވުމުންނެވެ. އެގޮތުން ޓީވީގެ އިތުރަށް ވީއެފްއެމް 99 ރޭޑިއޯ އާއި، ވީނިއުސް އޮންލައިނާއި، ވީކްލީ ހަފްތާ މަޖައްލާ މިކުޑައިގެ ދަށަށް ގެނެވުނެވެ. އަދި މިއަދު ނޫހާއި މިއަދު އޮންލައިނަކީވެސް ވީމީޑިއާގެ މީޑިއަމްތަކެކެވެ.\nމިއަދު ވީމީޑިއާާ ބްރޭންޑަކީ ރައްޔިތުންގެ ފުރިހަމަ އިތުބާރު ލިބިފައިވާ ބްރޭންޑަކަށް މިވަނީ ވެފައެވެ.\nޚަބަރާއި މައުލޫމާތު ގެނެސްދިނުމުގައި ރައްޔިތުން އިތުބާރާއި ލޯބި ހޯދައި، ތެދު ޚަބަރު ގެނެސްދިނުމަށްޓަކައި ކެނޑިނޭޅި މުއައްޒަފުން ކުރަމުންދިޔަ މަސައްކަތްތަކުން މުހިންމު ގިނަ އިވެންޓްތަކެއް ކަވަރުކޮށްފައިވެއެވެ.\nވީމީޑިއާގެ ބަލަދުވެރި ފަރާތްކަމުގައިވާ، އައިލެންޑް ބްރޯޑްކާސްޓިންގ ކޮމްޕެނީގެ މާލީހާލަތު ހުރިގޮތުން ކުންފުނީގެ ދަށުން ހިންގާ ވީމީޑިއާ ރީސްޓްރަކްޗަރ ކުރުމުގެ މަސައްކަތް ފެށި، ކުންފުނި ހިންގަން ކުރަންޖެހޭ ޚަރަދަށްވުރެ ލިބޭ އާމްދަނީ ދަށްވެ އާމްދަނީ އިތުރު ކުރެވޭނެ ގޮތެއް ހޯދިފައިނުވާތީ ކުންފުނި ދެމެހެއްޓުމަށްޓަކައި ޚަރަދުތައް ކުޑަކުރުމަށް އަޅާ ފިޔަވަޅުތަކުގެ ތެރެއިން ކުންފުނި ރީސްޓްރަކްޗަރކޮށް މުވައްޒަފުންގެ އަަދަދު މަދުކުރުމުގެ މަސައްކަތް ފެށުނީ މިދިޔަ އަހަރުގެ ތެރޭގައެވެ. އަދި އިޚްލާސްތެރިކަމާއެކު މަސައްކަތްކުރަމުންދިޔަ އެއްވެސް މުވައްޒަފަކު ދޫކޮށްލުމަކީ ފަސޭހަ ނިންމުމަކަށް ނުވިޔަސް ޚަރަދު ކުޑަކުރެވޭނީ މި ފިޔަވަޅު އަޅައިގެން ކަމަށް މެނޭޖްމަންޓަށް ފެނިގެން އެކަން އެގޮތަށް ކުރަން މަޖުބޫރުވުމާއެކު އެތައް ސްޓާފުންނެއް ދޫކޮށްލިއެވެ.\nހިންގުމަށް ގެނެވުނު ބޮޑެތި ބަދަލުތަކާއެކު ވީމީޑިއާގެ ވީޓީވީގެ މަޝްހޫރު އެތައް މޫނެއް ސްޓޭޝަން ދޫކޮށްދިޔައެވެ.\nމުޅި ދުނިޔެއަށް މިހާރު ފެތުރިފައިވާ ބިރުވެރި ކޮވިޑް-19 ގެ ބަލިމަޑުކަމާއިއެކު ތަން ގާތްގަނޑަކަށް ހުއްޓުމަކަށް ގެންނަންޖެހުނެވެ. ނަމަވެސް މުއައްޒަފުންގެ ބުރަ މަސައްކަތުން ތަނުގައި ލޮކްޑައުންވެ ތިބެ މަސައްކަތް ކުރިއަށް ގެންދިޔައެވެ.\nވީމީޑިއާގެ މަސައްކަތްތައް ކުރުމަށް ސްޓޭޝަން ތެރޭގައި 8 މުއައްޒަފުން ހިމެނޭހެން2މަހަށްވުރެ ގިނަ ދުވަސް ހޭދަކުރިއެވެ. މި ޓީމުގައި ޕްރެޒެންޓަރުންނާއި އެޑިޓަރުންގެ އިތުރުން އޮންއެއާ އޮޕަރޭޓަރަކާއި ކެމެރާމަނަކާއި ދެ ޓެކްނިކަލް މީހުން ހަރަކާތްތެރިވެފައިވެއެވެ.\nކޮވިޑާއި ގުޅިގެން ދުނިޔޭގެ އިޤްތިސާދަށްވެސް އައި ހީނަރުކަމާއިއެކު ވީމިޑއާއަށްވެސް ވަނީ ގިނަ ގޮންޖެހުންތަކެއް ކުރިމަތިވެއެވެ. މުއައްޒަފުންގެ އުންމީދަކީ ކުރިއަށް އޮތް ދުވަސްތަކުގައި އިތުރު ހިތްވަރާއިއެކު މަސައްކަތްކޮށް، ތަނުގެ މަސައްކަތް ވަރުގަދަކޮށް އަނެއްކާވެސް ވީމީޑިއާ ކޮޅަށްޖެހުމެވެ.


MALDIVIAN IDOL: Rey Ketee Salwa Aai Shaan - Vaguthu\nމޯލްޑިވިއަން އައިޑޮލް: ރޭ ކެޓީ ސަލްވާ އާއި ޝާން\nމޯލްޑިވިއަން އައިޑަލް ސީޒަން ތިނަކުން މަރިޔަމް ސަލްވާ އާއި ޝާން ޝަރީފް ކަޓައިފިއެވެ.\nމި ދެ ހުނަރުވެރިން ކަޓާފައިވާކަން އިއުލާނުކޮށްފައި ވަނީ ރޭ ކުރިއަށްދިޔަ ގާލާ ރައުންޑުގެ ފުރަތަމަ އެލިމިނޭޝަން ނައިޓްގެ ޝޯވގައެވެ.\nސަލްވާ އާއި ޝާންއަކީ ވެސް ރީތި ލަވަތަކެއް ހުަށަހަޅައިދެމުން އައި ދެ ފަންނާނުނެވެ. އަނެއް ރައުންޑަށް ދިޔުމުގެ ފުރުސަތު ސްލްވާ އާއި ޝާންއަށް ނުލިބުނު ނަމަވެސް، ދެ މީހުންވެސް ތިބީ ލަވަކިޔުމުގެ ދާއިރާއިން ކުރިއަށްދާ ގޮތަށެވެ.\nރޭ ބައިވެރިންގެ ފަރާތުންވެސް ރީތި ހުށަހެޅުންތަކެއް ފެނިގެންދިޔައިރު، ރޭ ފެނިގެން ދިޔަ ލަވަތަކަކީ އެ ބައިވެރިންގެ ކުޑައިރުގެ ހަނދާންތަކެވެ. އަންނަ ހަފްތާގައި އޮންނަ އައިޑޮލްގެ ގަދަ 10 ގެ ޝޯވއަށް ހުރިހާ ބެލުންތެރިން އިންތިޒާރު ކުރާނެ ކަން ޔަގީނެވެ.\nމޯލްޑިވިއަން އައިޑޮލްގެ ގަދަ 10 ޔަގީންވި ބައިވެރިންނަކީ ހަސަން ޝަހުދާން، އިބްރާހީމް ޝަމްވީލް، އައިމިނަތު ސައިނާ މުހައްމަދު ރަޝީދު، ތަލްސީމް ޢަބްދުލްކަރީމް، ނައުޝާދު ޢަބްދުލްލަތީފް، ރައިހާން އާދަމް، މަރިޔަމް މައީޝާ، ޢަބްދުﷲ މުނާޒް، ޢަބްދުﷲ މުރުޝިދު އަދި އައިޝަތު އަޒަލް އަލީ ޒާޙިރު އެވެ.\nމޯލްޑިވިއަން އައިޑޮލް އަކީ ފްރެންޗައިޒް އުސޫލުން ރާއްޖޭގައި ބާއްވާ އެންމެ ކާމިޔާބު ރިއަލިޓީ ޝޯވކަން ފާހަގަކޮށްލަން ޖެހެއެވެ.\nމާޗް 18, 2018 11:15\nޜ ޢަތޮޅު ކުދިން ކޮއްމެފަހަރަކު ފުރަތަމަ ކޮޅުގައި އެލިމިނޭޓް ކުރަނީ\nމާޗް 18, 2018 18:39\nމާޗް 18, 2018 21:25\nދެކުދިން ކުރި ހިއްވަރަށް ހަމަ ސާބަސް!!!\nމާޗް 19, 2018 00:58\nތިއީ ޝައިނާ އަށް ޓައިޓުލް ދޭން ވެގެން ދުރާލާ ރޭވިގެންދާ ކަމެއް. މިފަހަރު އޮޑިޝަނުން ފެށިގެން ޖަޖުން ނާއި ތީގެ ޕްރޮޑަކްޝަން ޓީމުން ބޭނުންވަނީ ޝައިނާއަށް ދޭން. ކިރިޔާވެސް ޝައިނާ އާއި ވާދަ ކުރެވޭ މީހަކަށް ހުރީ ޝާން . އެހެންވެގެން ދެން ތިބި މީހުންނާނާއި ވާދަކޮށް ޝައިނާއަށް ދީގެން އެއްވެސް މީހަކު މައްސަލައެއް ނުޖައްސާނެ ދޯ ، މިހާ ކުރިން ޝާން ކަޓުވާލީމައި ފިނާލޭ އާއި ހަމަޔަށް ދާއިރު މީހުން ތިބޭނީ ޝާން މަތިން ހަނދާން ނެތިފައި ދޯ... ޢޭތި އެ ހަދަނީ..\nމާޗް 19, 2018 07:52\nޝާންއަކީ އަދި ކަޓަން ޖެހޭ ބައިވެރިއެއް ނޫން..! ކުރީ ރޭ އެއަށްވުރެ މާކަޑަކޮށް ހުށަހަޅައި ދެވުނު ކުދިންވެސް ތިބި..!\nމާޗް 19, 2018 22:56\nޝާން އަކީ ޓޮޕް 10 ގަ ހިމެނެން ޖެހޭ ބައިވެރިއެއް


Chelsea Katuvaalumahfahu quarter-final in Barcelona Jaaga hoadhaifi\nޗެލްސީ ކަޓުވާލުމަށްފަހު ބާސެލޯނާ ކްއާޓާފައިނަލުން ޖާގަހޯދައިފި\nމިއަހަރުގެ އަރތް އަވާ ފާހާގަ ކުރުމުގެ ...\nby vomadmin March 15, 2018\nޗެލްސީ3ލަނޑު0ލަނޑުން ބަލިކޮށް ޗެމްޕިއަންސްލީގުގެ ކުއާޓާ ފައިނަލުން ޖެހިޖެހިގެން 11 ވަނަ ފަހަރަށް ބާސެލޯނާ ޖާގަ ހޯދައިފި އެވެ. .\nބާސެލޯނާ ކުއާޓާފައިނަލުން ޖާގަލިބުނީ މިދެޓީމް ބައްދަލުކޮށް ކުޅުނު ދެ ލެގުގެ އެގްރިގޭޓުން4ލަނޑު 1 ލަނޑުން ބާސެލޯނާއަށް ކުރި ލިބިގެންނެވެ. މި ދެ ޓީމު ބައްދަލުކުރި ފުރަތަމަ ލެގުގެ މެޗު ޗެލްސީގެ ދަނޑުގައި ނިމުނީ 1 ލަނޑު 1 ލަނޑުން ދެޓީމް އެއްވަރުވެގެންނެވެ.\nރޭ ބާސެލޯނާގެ ދަނޑުގައި ކުޅުނު މި މެޗުގެ ތިންވަނަ މިނެޓްގައި ބާސެލޯނާގެ ފުރަތަމަ ލަނޑު ކާމިޔާބުކޮށް ލީޑު ހޯދައިދިނީ މެސީއެވެ. ރޭގެ މެޗްގައި ބާސެލޯނާއިން ކާމިޔާބުކުރި ދެވަނަ ލަނޑު މެޗްގެ 20 ވަނަ މިނިޓްގައި ކާމިޔާބުކޮށްދިނީ ޑެމްބެލޭއެވެ.\nޗެލްސީއަށް ލަނޑެއް ކާމިޔާބު ނުކުރެވުނު ނަމަވެސް ފުރަތަމަ ހާފް ނިމުމުގެ ކުރިން ގޯލްޖަހާނެ ރަނގަޅު ދެ ތިން ފުރުސަތެއް ޗެލްސީއަށް ވެސް ލިބިގެންގޮސްފައިވެއެވެ. މިގޮތުން އޮލޮންސޯ ފޮނުވާލި ހިލޭޖެހުމެއް ބާސާގެ ގޯލުގެ ހުރަސް ދަނޑި އަށް އަމާޒުވިއިރު އޭނާ ފޮނުވާލި އިތުރު ހަމަލާއެއް ބާސާގެ ކީޕަރު ސްޓޭގަން ވަނީ ދިފާއުކޮށްފައެވެ.\nދެވަނަ ހާފްގެ ކުޅުންފެށިގެން ޗެލްސީން ރަނގަޅަށް ކުޅެމުންދަނިކޮށް ބާސާ އިން ވަނީ ކައުންޓަ އެޓޭކެއްގައި އެޓީމުގެ ތިންވަނަ ގޯލު ކާމިޔާބުކޮށްފައެވެ. މެޗުގެ 63 ވަނަ މިނެޓްގައި މި ގޯލު ވެސް ބާސާ އަށް ކާމިޔާބުކޮށްދިނީ މެސީއެވެ.\nރޭގެ މެޗްގައި މެސީކާމިޔާބުކުރި ދެގޯލާއެކު ޗެމްޕިއަންސް ލީގުގައި މެސީ ކާމިޔާބުކުރި ގޯލުގެ އަދަދު މިހާރު ވަނީ 100 އަށް އަރާފައެވެ. އޭނާ އަކީ މިހާތަނަށް މި ޝަރަފް ލިބުނު ދެވަނަ ކުޅުންތެރިޔާ އެވެ. މި ޝަރަފު މީގެކުރިން ހޯދާފައިވަނީ ރެއާލް މެޑްރިޑްގެ ފޯވާޑް ކްރިސްޓިއާނޯ ރޮނާލްޑޯއެވެ. ރޮނާލްޑޯ މި މުބާރާތުގައި މިހާތަނަށް 117 ގޯލު ކާމިޔާބުކޮށްފައެވެ.\nކުއާޓާގައި ބާސާ ބައްދަލުކުރާނެ ޓީމެއް އިނގޭނީ ހުކުރު ދުވަހު ބާއްވާ ގުރުއަތުލުމުންނެވެ.\nރަޝިއާގެ އެންމެ ބޮޑު ޓްރެވަލް އެގްޒިބިޝަންގައި ރާއްޖެ ބައިވެރިވެއްޖެ\nޔުވެންޓަސް ޗެމްޕިއަންސް ލީގު ކުއާޓާ ފައިނަލަށް ދަތުރު ކޮށްފި\nރޮނާލްޑޯގެ ހެޓްރިކަކާ އެކު އެތްލެޓިކޯ މެޑްރިޑް ބަލިކޮށް ޔުވެންޓަސް ޗެމްޕިއަންސް ލީގު ކުއާޓާ ފައިނަލަށް ދަތުރު ކޮށްފި އެވެ. ...\nގައުމީ ފުޓްބޯޅަ ޓީމުގެ ކުރީގެ ކޯޗު ޑަރެން ސްޓެވާޓް މަރުވެއްޖެ\nގައުމީ ފުޓްބޯޅަ ޓީމުގެ ކުރީގެ ކޯޗު، އަދި އޮސްޓްރޭލިއާގެ ކުރީގެ ކުޅުންތެރިޔާ ޑަރެން ސްޓެވާޓް މަރުވެއްޖެއެވެ. އޮސްޓްރޭލިއާ އަށް ނިސްބަތްވާ ސްޓެވާޓް ...


އިހަވަންދޫ މަދަރުސާގެ ޕީ.ޓީ.އޭ އިން އެއްލައްކަ ފަސްދޮޅަސް ހާހަށް ވުރެން ގިނަ ރުފިޔާ ހޯދައިފި — Ihavandhoo.com\n19 އޭޕުރީލު 20156ޢަބުދުﷲ ޙަމީދު\nދަބަރި ގްރޫޕްގެ މަސައްކަތް ނިންމާލުމަށްފަހު ލިބުނުފައިސާ އެގްރޫޕްގެ މެންބަރުން ގުނަނީ، ފޮޓޯ: އިހަވަންދޫޑޮޓްކޮމް\nއިހަވަންދޫ މަދަރުސާގެ ޕީ.ޓީ.އޭ އިން އިންތިޒާމްކޮށްގެން އިއްޔެ ބޭއްވި މަސައްކަތު ދުވަހުގައި ، 163,329/29 ( އެއްލައްކަ ފަސްދޮޅަސް ތިންހާސް ތިންސަތޭކަ އޮނަތިރީސް ރުފިޔާ އޮނަތިރީސް ލާރި) އާއި 60 ( ފަސްދޮޅަސް ) އެމެރިކާ ޑޮލަރ ހޯދައިފިއެވެ.\nމިނޫހަށް ދެއްވި ޙާއްޞަ ބަސްދީގަތުމެއްގައި، އެމަދަރުސާގެ ޕްރިންސިޕަލް އަހުމަދު ރަޝީދު ވިދާޅުވީ " މިފައިސާ ޚަރަދުކުރެވޭނީ މަދަރުސާގެ ލައިބްރަރީ މުއްސަނދި ކުރުމަށް، އަދި ސްކޫލްގައި ގާއިމްކޮށްފައިވާ އައި.ސީ.ޓީ ވަޞީލަތްތައް އިތުރަށް ހަރުދަނާކޮށް އެވަޞީލަތްތައް ދެމެހެއްޓުމަށް" ކަމަށެވެ. އިއްޔެގެ މަސައްކަތު ދުވަސް އެސްކޫލުގެ ޕީޓީއޭއިން އިންތިޒާމްކޮށްފައިވަނީ، އެމަދަރުސާގެ މުވައްޒަފުންނާއި، ބެލެނިވެރިން ގްރޫޕްތަކަށް ބަހައިލާ ގެންނެވެ. މިގޮތުން، އެމަދަރުސާގެ މުވައްޒަފުންވަނީ3ގްރޫޕަކަށް ބަހައިލާފައެވެ. އެއީ ފިރިހެން މުވައްޒަފުންގެ ދެގްރޫޕާއި، އަންހެން މުވައްފަޒުންގެ އެއްގްރޫޕެވެ. ބެލެނިވެރިންވަނީ ހަތަރު ގްރޫޕަށް ބަހާލައިފައެވެ. މީގެ އިތުރުން ރަށުގެ ސަރުކާރު މުއައްސަސާތައް ކަމުގައިވާ، އިހަވަންދޫ ކައުންސިލް އިދާރާ އާއި އިހަވަންދޫ ޕޮލިސް ސްޓޭޝަނާއި، އިހަވަންދޫ ޞިއްޙީ މަރުކަޒާއި، ފެނަކަ ކޯޕަރޭސަނުން ބައިވެރިވެފައިވެއެވެ.\nއެމަދަރުސާގެ ޕްރިންސިޕަލް ފާހަގަކުރެއްވީ ޕީޓީއޭގެ މަސައްކަތު ދުވަސްވަނީ ވަރަށް ފުރިހަމައަށް އިންތިޒާމްކޮށްފައިކަމަށެވެ. އެކަމަށްޓަކައި ޕީޓީއޭގެ ހިންގާކޮމެޓީއަށް ޝުކުރުދަންނަވާ ކަމަށެވެ. ޙާއްޞަކޮށް، ޕީޓީއޭގެ ނައިބްރައީސަށާއި ކޯޑިނޭޓާރަށާއި، ސެކްރެޓްރީއަށް ވަރަށް ޙާއްޞަ ޝުކުރެއް ދަންނަވާކަމަށެވެ.\nމަސައްކަތު ދުވަހުގެ ގްރޫޕްތަކަށްވަނީ އެމަދަރުސާގެ ދިވެހި ޑިޕާޓްމަންޓުގެ ބެއްލެވުމުގެ ދަށުން ޙާއްޞަ ނަންތަކެއް ވެސް ދީފައެވެ. މަސައްކަތު ދުވަހުގެ ގްރޫޕްތަކަށް، ދީފައިވާ ނަންތަކުގެ ތެރޭގައި، މިންނާދަ، އުއްތަރަ، ކަށަދާނަ، ކަންތުރަ، ގޯތުރަ، ފުރަވީރު އަދި މަންދޭރަ ފަދަ ނަންތައް ހިމެނެއެވެ.\nމަސައްކަތު ދުވަހުގެ މަސައްކަތުން އެންމެ ގިނަ ފައިސާ ހޯދާފައިވަނީ އިހަވަންދޫ ކައުންސިލް އިދާރާ، މިންނާދަ ގްރޫޕެވެ. އިހަވަންދޫ ކައުންސިލް އިދާރާއިން ޖުމުލަ -/24265 އާއި 13 ޔޫއެސް ޑޮލަރު ހޯދާފައިއެވެ. ދެވަނައަށް އެންމެ ގިނަ ފައިސާ ހޯދާފައިވަނީ ސިތާރާގެ ޙަލީމަތު މޫސާގެ (އުއްތަރަ ) ގްރޫޕެވެ. އަދި ތިންވަނަ ހޯދާފައިވަނީ އުސްއަކުރުގޭ ނަޝީދާ ޢަބުދުﷲ ގެ ( ކަށަދާނަ) ގްރޫޕެވެ.\nއިހަވަންދޫ މަދަރުސާގެ ޕީޓީއޭގެ ރައީސް، އެމަދަރުސާގެ ޕްރިންސިޕަލް ވިދާޅުވިގޮތުގައި، އެއްވަނައަށް އާ ގްރޫޕަށް ޖޭއޭ މަނަފަރު ރިސޯޓްގެ ހެޔޮއެދުންތަކާއިއެކު، އެރިސޯޓްގައި ރޭގަނޑުގެ ފަރިއްކޮޅެއް ދިނުމަށްވަނީ ވަނީ ހަމަޖެހިފައެވެ. ދެވަނަ އަދި ތިންވަނަ އާ ގްރޫޕަށްވެސް ރަނގަޅު އިނާމެއް ދެއްވާނެކަމަށް ޕްރިންސިޕަލް ވިދާޅުއެވެ.\n" ގްރޫޕްތަކުން މަސައްކަތްކޮށްދެއްވާފައިވަނީ ، ޤައުމީ ރޫހެއްގައި. ވަރަށް އިޚްލާޞްތެރިކަމާއެކު، މި ދުވަހުގެ ޓާގެޓް ޙާޞިލްކުރެވޭތޯ. އެއީ މަދުވެގެން އެއްލައްކަ ރުފިޔާ ހޯދުމަށް. ނުހަނު ބުރަކޮށް، ވަރަށް ފުރިހަމައަށް، އެއްބައިވަންތަކަމާއެކު، މިމަސައްކަތު ދުވަހާމެދު، އެއްވެސް ފަރާތެއްގެ ޚިޔާލުތަފާތުވުމެއްނެތް، ބެލެނިވެރިންނާއި ، ސްކޫލްގެ މުވައްޒަފުންނާއި، މުވައްސަސާތަކުގެ މުވައްޒަފުންނާއި ސްކޫލަށް ހެޔޮއެދޭ ފަރާތްތަކާއި، އިހަވަންދޫގެ ލޮބުވެތި ރައްޔިތުންގެ ފަރާތުން ލިބިފައިވަނީ ވަރަށް ފުރިހަމަ އެއްބާރުލުމެއް، އެފަރާތްތަކުން ދީފައިވަނީ ނުހަނު ދީލަތި އެހީތެރިކަމެއް، އެކަމަށްޓަކައި، ހިތުގެ އެންމެ ފުންމިނުން ނުހަނު އިޚްލާސްތެރިކަމާއެކު ޝުކުރު ދަންނަވަން." ޕްރިންސިޕަލް ވިދާޅުވިއެވެ. " މިއީ މިހާތަނަށް މިސްކޫލްގެ ތާރީޚްގައި ޕީޓީއޭގެ މަސައްކަތު ދުވަހެއްގައި އެންމެ ގިން އަދަދަކަށް ފައިސާ ހޯދި ފުރަތަމަ ފަހަރު. އަދި ރަށުގެ މުއައްސަސާތައް ޝާމިލްކޮށްގެން މިމަދަރުސާއިން މަސައްކަތު ދުވަހެއް ބޭއްވި ފުރަތަމަ ފަހަރުވެސް މެ. މިފުރުޞަތުގައި އެއްވަނަ ހޯދި އިހަވަންދޫ ރަށުކައުންސިލް އިދާރާގެ މުވައްޒަފުންނާއި ކައުންސިލަރުންނަށް ޝުކުރު ދަންނަވަން"\nމަދަރުސާގެ ޕްރިންސިޕަލް އިތުރަށް ފާހަގަކުރެއްވި ގޮތުގައި އިހަވަންދޫ ދާއިރާގެ އިއްޒަތްތެރި މެންބަރު މުހައްމަދު ޢަބުދުﷲ ވަނީ މިމަސައްކަތު ދުވަހުގައި ބައިވެރިވުމުގެ ގޮތުން -/20000 (ވިހިހާސް) ރުފިޔާ ދެއްވާފައެވެ.\n2013 ވަނަ އަހަރުވެސް ތިމަދަރުސާގަ މަސައްކަތު ދުވަހެއް ފާހަގަ ކުރި․ އޭރުވެސް މަޖިލިސް މެމްބަރަކު ހުރޭ․\n– 19 އޭޕުރީލު 201540\nއަހަރެން މިހުރީ ބިރުން․ އަމީނިއްޔާ ޕުރިންސިޕަލަށް ހެދި ގޮތަށް އަހަރެމެންގެ ޕުރިންސިޕަލަށްވެސް ހަދާފާނެތީ․\n– 19 އޭޕުރީލު 201560\n– 19 އޭޕުރީލު 201530\nއަޅެ މިސަރުކާރުގަ ސުކޫލެއްގެ ލައިބުރަރީއަށް ފޮތެއް ދެވޭނެ ވަރުވެސް ނެތީތަ؟ މަތިމައްޗަށް ޑެޕިއުޓީ މިނިސްޓަރުންނާ ކޯޑިނޭޓަރުން އަޅާފަ އޮތް މިނިސްޓުރީއެއް ތިއީވެސް\n– 19 އޭޕުރީލު 201521\nމިމަސައްކަތު ދުވަހާމެދު، އެއްވެސް ފަރާތެއްގެ ޚިޔާލުތަފާތުވުމެއްނެތް، މިއީ ގޯސްކޮށް ބުނެފައިވާ އެއްޗެއް․ މަސައްކަތު ދުވަސް ފާހަގަ ކުރާތީ ރަށުގެ ހޮޅުއަށިތަކާ ފިނިއަށިތައް ހީވަނީ އެހެންކަމެއްހެން․ ޔާމިނުގެ އިސްތިއުފާއަށްވެސް ގޮވި․\n– 19 އޭޕުރީލު 201520\nސަރުކާރުގެ ދޯހަޅިކަމުން، ސުކޫލުތަކަށް ނުކޮށްދެވިހުންނަ ކަންތައްތައް ސުކޫލާ ބެލެނިވެރިން އިސްނަގައިގެން ކުރުމުން ސަރުކާރުން ދެކެނީ އެއީ ސުކޫލަށް ގެއްލުންދެނީ ކަމަށެެވެ. އަމީނިއްޔާ ސުކޫލަށްވެސް ވީ އެހެންނެވެ. އަމީނިއްޔާ ޕުރިންސިޕަލް އަށް ވީގޮތަށް ޕުރިންސިޕަލް އަހުމަދު ރަޝީދަށް ނުވެއްޖެނަމަ ކިތަންމެހާވެސް ރަނގަޅެވެ\n– 20 އޭޕުރީލު 201540